ކޮންމެ ދުވަހަކު ޗޮކްލެޓް ކެއުމުން ހިތުގެ ބަލިތަކާއި ސްޓްރޯކް ޖެހުމުން ދުރުކޮށްދޭ – ދިރާސާ – Ungoofaaru\nބަނޑޭރިގަނޑު/ދިރިއުޅުން/ސިއްޙަތު/ކޮންމެ ދުވަހަކު ޗޮކްލެޓް ކެއުމުން ހިތުގެ ބަލިތަކާއި ސްޓްރޯކް ޖެހުމުން ދުރުކޮށްދޭ – ދިރާސާ\nމީގެ ކުރިން ހޯދިފައިވާ ގޮތުގައި ޗޮކްލެޓް ކެއުމުން އިޝްގުގައި ޖެހުމުން ސިކުނޑީގައި އުފައްދައިދޭ ފަދަ ކެމިކަލެއް ސިކުނޑީގައި އުފައްދައިދީ ހަށިގަނޑަށް އަރާމު ގެނެސްދެއެވެ. އަނެއްކާވެސް ޗޮކްލެޓާ ބެހޭ އެހެން ހޯދުމެކެވެ. ސައިންސްވެރިން ކުރި ދިރާސާ އަކުން ދައްކާ ގޮތުގައި ދުވާލަކު ޗޮކްލެޓްގެ2ބާ ކާނަމަ ހިތުގުގެ ބަލިތަކާއި ސްޓްރޯކު ޖެހުމުން ދުރުކޮށްދެއެވެ.\nމީގެ ކުރިން ހޯދިފައިވާ ގޮތުގައި ޗޮކްލެޓްގެ ސަބަބުން ހަނދާން ނެތުމުން ދުރުކޮށްދީ، ޑައިބެޓިސް ޖެހުމުން ދުރުކޮށްދީ، ކޮލެސްޓްރޯލް ދަށްކޮށްދީ، ހާސްކަން ކުޑަކޮށްދީ އަދި މީގެ އިތުރުން އިރުގެ ދޯދިތަކުން ހަންގަނޑަށް ލިބޭ ގެއްލުންތަކުން ސަލާމަތްކޮށްދިނުން ފަދަ ގިނަ ގުނަ ފައިދާތަކެއް ހަށިގަނޑަށް ލިއްބައިދެއެވެ.\nޗޮކްލެޓާ ބެހޭ ގޮތުން ފަހުން ކުރެވުނު މި ދިރާސާއިން ދައްކާ ގޮތުގައި މިލްކް ޗޮކްލެޓްގައި ހިތުގެ ބަލިތަކުން ސަލާމަތް ވުމަށް ބޭނުންވާ ނިއުޓްރިޝަންގެ މާއްދާތައް ހިމެނެއެވެ. ޗޮކްލެޓުގެ ސަބުން ހިތައް ސިއްޙީގޮތުން ކުރާ އަސަރުތައް ދެނެގަތުމަށް ޔުނިވާރސިޓީ އޮފް އަބެޑީންގެ ރިސާޗަރުން 21،000 މީހުންގެ ޗޮކްލެޓް ކެއުމުގެ އާދަތައް ހުންނަ ގޮތް 12 އަހަރުވަންދެން ބެލިއެވެ.\nމި ދިރާސާގެ ނަތީޖާތަކުން ދެއްކި ގޮތުގައި ދުވާލަކު 100 ގްރާމުގެ ޗޮކްލެޓް ކާނަމަ ހިތުގެ ބަލިތައް ޖެހުން 25 އިންސައްތަ ދަށްކޮށްދީ އަދި ސްޓްރޯކް ޖެހުން 23 އިންސައްތަ ދަށްކޮށްދެއެވެ.\n“މިކަމަށް ބާރުލިބޭ އެތައް ހެކިތަކެއް ދައްކާ ގޮތުގައި ގިނައިން ޗޮކްލެޓް ކެއުމާ ހިތުގެ ބަލިތައް ޖެހުން ދައްކޮށްދޭ މިންވަރާ ގުޅުމެއްވޭ” އަބެޑީން ޔުނިވާސިޓީގެ އުމުރުން ދުވަސްވީ މީހުންގެ ބޭހާ ބެހޭ ބައިގެ ވެރިޔާ ޕްރޮފެސަރ ފިޔޯ މިއިންޓް އާ ހަވާލާދީ ޓެލެގްރާފްގައި ބުނެފައިވެއެވެ.\nއޭނާ ބުނެފައިވާ ގޮތުގައި މިލްކް ޗޮކްލެޓްގައި ހިމެނޭ ކެލްސިއަމް އަދި ފެޓީ އެސިޑަކީ ޗޮކްލެޓުން ހިތުގެ ބަލިތައް ޖެހުން ދުރުކޮށްދިނުމަށް މެދުވެރިވާ ސަބަބަކަށް ވެދާނެއެވެ.\nމީގެ އިތުރުން މި ދިރާސާ ކުރި ޓީމުން މީގެ ކުރިން ޗޮކްލެޓާއި ހިތުގެ ބަލިތަކާ ގުޅުން ހުރި މިންވަރު ބެލުމަށް އެކި އިރުގެ މަތިން 158،000 އާ ގާތްކުރާ އަދަދަކަށް މީހުން ބޭނުންކޮށްގެން ކޮށްފައިވާ އެކި ދިރާސާތަކުން ހޯދާފައިވާ ހެކިތައްވެސް އިތުރަށް ރިވިއު ކުރިއެވެ.\nމި ހުރިހާ ދިރާސާއަކުންވެސް ދައްކަނީ ގަވާއިދުން ޗޮކްލެޓް ކާނަމަ ހިތުގެ ބަލިތަކުން ދުރުކޮށްދޭ ކަމެވެ.\nމިދިރާސާގައި މި ދިރާސާގެ ނަތީޖާ ރަނގަޅު ނޫންކަމަށް ބުނެވޭނެ ޖާގަވެސް އެބައޮތެވެ. ސަބަބަކީ މި ދިރާސާގައި ބައިވެރި ކުރި މީހުންގެ ތެރެއިން ގިނައިން ޗޮލްލެޓް ކާ ކަމަށް ބުނި މީހުންނަކީ ހަށިގަނޑު ލޫޅާފައި، ލޭގެ ޕްރެސަރު ދަށް އަދި ގިނައިން ކަސްރަތު ކުރާ މީހުން ކަމުގައި ވާތީއެވެ. އެހެން ކަމުން އެމީހުންގެ ހިތުގެ ބަލިތައް ޖެހުމުގެ މިންވަރު ދަށްވުމާ ޗޮކްލެޓާ ސިދާ ގުޅުމެއް ނެތި މިކަމަކީ އެމީހުން ގަވާއިދުން ކަސްރަތު ކުރުމާ ގުޅުން އޮންނަ ކަމަކަށް ވެދާނެއެވެ.\nމީގެ އިތުރުން ދިރާސާގެ ބައިވެރިން ޗޮކްލެޓް ކާ މިންވަރު ރިޕޯޓް ކުރި އިރު ހަގީގަތާ ހިލާފަށް އެމީހުން މައުލޫމާތު ދީފައި ވާނަމަވެސް މި ދިރާސާގެ ނަތީޖާ ގޯސްވުން އެކަށީގެންވެއެވެ. ނޫނީ މިދިރާސާގެ ބައިވެރިންގެ ތެރެއިން ކުރިންވެސް ހިތުގެ ބަލިތައް ޖެހުމުގެ ފުރުސަތު އޮތް މީހުން މަދުން ޗޮކްލެޓް ބޭނުން ކޮށްފައި ހިތުގެ ބަލިތައް ޖެހުން ދުރު މީހުން ގިނައިން ޗޮކްލެޓް ބޭނުން ކުރަނީ ކަމުގައި ވާނަމަ ވެސް މި ދިރާސާގެ ނަތީޖާގެ ސައްޙަކަމާމެދު ސުވާލު އުފެދޭނެއެވެ.\nމި ހުރިހާ ކަމެއް މިހެން ހުރުމާ އެކުވެސް ދިރާސާ ކުރި ޓީމުން ނިންމާފައި ވަނީ ޗޮކްލެޓް ކެއުމުން ހިތުގެ ބަލިތަކުން ދުރުކޮށްދޭ ކަމަށެވެ. މިދިރާސާއަށް ރިއާޔަތްކޮށް ބައެއް ސިއްޙީ ތަޖުރިބާކާރުން ބުނެފައި ވަނީ ޗޮކްލެޓް މާގިނައިން ކެއުމަކީ ބަރުދަން އިތުރުވާ ކަމެއްކަން އެނގިފައި ވާއިރު ބަރުދަން އިތުރުވާ ނަމަ އަނެއްކާވެސް ހިތުގެ ބަލިތައް ޖެހުން މަގުފަހިވެއެވެ. އެހެން ކަމުން ޗޮކްލެޓް ކެއުމުގައި މެދު މިނެއް ހިފަހައްޓަން ޖެއެވެ.\nއަނެއްބައި ތަޖުރިބާ ކާރުން ބުނެފައި ވަނީ މި ދިރާސާގެ ނަތީޖާ ޔަގީން ކުރަން އިތުރަށް ދިރާސާ ކުރަން ޖެހޭނެ ކަމަށެވެ.\nމި ދިރާސާގެ ނަތީޖާ ޝާއިރުކޮށްފައި ވަނީ ހާޓް ޖޯނަލްގައެވެ.\nމައުލޫމާތު ނަގާފައި ވަނީ: ދަ ޓެލެގްރާފް\nބަދަލު ކުރި ނޯޓް 7ގެ ފޯނުތައްވެސް ގޮވާތީ ނޯޓް7އުފެއްދުން ވަގުތީ ގޮތުން ހުއްޓާލަނީ


Roadha mahaa dhimaakoh Aminiyyage dharivarun hathimu kuranee | ThePress\nރޯދަމަހާ ދިމާކޮށް އަމީނިއްޔާގެ ދަރިވަރުން ހަތިމު ކުރަނީ\nއަމީނިއްޔާ ސްކޫލްގައި އިއްޔެ ބޭއްވި ހަތިމު ކުރުމުގެ ޕްރޮގްރާމްގެ ތެރެއިން / ފޮޓޯ: އަމީނިއްޔާ ސްކޫލް\nރޯދަމަހާ ދިމާކޮށް އަމީނިއްޔާގެ ދަރިވަރުންނަށް ގުރުއާން ކިޔެވުމާއި ހަތިމު ކުރުމުގެ ޕްރޮގްރާމެއް ފަށައިފިއެވެ.\nއެ ސްކޫލުން މި ޕްރޮގްރާމް ހިންގަނީ ރޯދަމަހަކީ އަޅުކަމުގެ މައްސަރަކަށް ވީ ހިނދު، ދަރިވަރުންގެ ހިތްތަކުގައި ކީރިތި ގުރުއާނަށް ލޯބި ޖެއްސުމުގެ ބޭނުމުގައެވެ. ސްކޫލްގެ ގިނަ އަދަދެއްގެ ދަރިވަރުންނާއި މުދައްރިސުން އަދި ބެލެނިވެރިން ވެސް މި ޕްރޮގްރާމްގައި ބައިވެރިވި އިރު، މިދިޔަ ބްރާސްފަތި ދުވަހުން ފެށި މި ޕްރޮގްރާމް ކުރިއަށް ގެންދަނީ މި ހަފްތާގެ ނިޔަލަށް އެ ސްކޫލްގެ ހޯލްގައެވެ.\nމި އަހަރުގެ ރޯދަމަހާއި ދިމާކޮށް އަމީނިއްޔާ ސްކޫލުން މި ޕްރޮގްރާމް ބާއްވަނީ އެ ސްކޫލަށް 75 އަހަރު ފުރޭ އަލިމަސް ޔޫބިލްގެ މުނާސަބަތާއި ވެސް ގުޅުވައިގެންނެވެ. އަމީނިއްޔާ ސްކޫލުން ދަނީ އެ ސްކޫލުގެ އަލިމަސް ޔޫބިލާ ދިމާކޮށް އެތައް ހަރަކާތްތަކެއް ބާއްވަމުންނެވެ. އެގޮތުން އަލިމަސް ޔޫބީލްއާ ދިމާކޮށް އެ ސްކޫލުން ހާއްސަ ލަވައެއްވެސް ވަނީ ހަދާފައެވެ. އަދި އެ ސްކޫލުން ވަނީ އާންމުކޮށް ހުޅުވާލައިގެން ލޯގޯ ހެދުމުގެ ޕްރޮގްރާމެއް ވެސް ބާއްވާފައެވެ.\nމުޅި އަހަރު ދުވަހު ކުރިއަށްދާ މި ހަރަކާތްތަކުގެ ތެރޭގައި ގްރޭންޑް ރަން އަކާއި، ފެއާއެއް އަދި މުސްކުޅި ދަރިވަރުންނާ އަދި މިހާރުގެ ދަރިވަރުން ހިމެނޭގޮތަށް ޕެރޭޑެއްވެސް ބޭއްވުމަށް އެ ސްކޫލުން ވަނީ ނިންމާފައެވެ.\nމި ހަރަކާތްތައް ކުރިއަށް ގެންދިއުމާ ބެހޭގޮތުން އެ ސްކޫލުގެ ދަރިވަރުންނާ ބެލެނިވެރިން އަދި މުސްކުޅި ދަރިވަރުންގެ ފަރާތުން ވަރަށް ގިނަ އީޖާދީ ހިޔާލުތައް ލިބެމުންދާ ކަމަށް އެ ސްކޫލުގެ ޕްރިންސިޕަލް ބުނެއެވެ.\nދީން ލުއި ހަބަރު


Isdhoo Meehun Valhulaane Thaneh Nethi Dhe Rah "Hanguaaraama" Eh Ge Thunfaiymathee - Vaguthu\nއިސްދޫ މީހުން ވަޅުލާނެ ތަނެއްނެތި ދެރަށް "ހަނގުރާމައެއްގެ" ތުންފަތްމަތީގައި\n(ލ.އިސްދޫ) ލ.އަތޮޅު އިސްދޫ އާއި ކަލައިދޫގެ ވާހަކަ ދައްކާ ކޮންމެ ފަހަރަކު ވެސް އެންމެ ފުރަމަ މީހުންގެ ސަމާލުކަމަށް އަންނާނީ ދެއަވަށުގެ ވާދަވެރިކަމެވެ. 2008 ވަނަ އަހަރު އޭޕްރިލް މަހު އިސްދޫ އާއި ކަލައިދޫ ރައްޔިތުންގެ މެދުގައި އުފެދުނު ދެބަސްވުމެއްގައި ދެއަވަށް "ބުރިކޮށްލިއެވެ." އެއީ ރަށުގެ ސިއްހީ މަރުކަޒަށް ކަރަންޓް ދިނުމުގައި އުފެދުނު ދެބަސްވުމެއްގެ ސަބަބުންނެވެ.\nމިހާރު އިސްދޫ އާއި ކަލައިދޫ އަކީ އިދާރީ ގޮތުން ދެރަށެކެވެ. ދެރަށުގައި ދެކައުންސިލް ވެސް އެބައޮތެވެ. މިހާރު އިސްދޫ އަށް ދިމާވެފައިވާ އެންމެ ބޮޑު މައްސަލައަކީ ރަށުގެ ގަބުރުސްތާން ފުރި މީހުން ވަޅުލާނެ ތަނެއް ނެތުމުގެ މައްސަލައެވެ. އިސްދޫގައި މިހާރު މީހުން ވަޅުލަނީ ކުރިން މީހުން ވަޅުލާފައި އޮތް ގަބުރުސްތާނު ކޮނެ ކުރިން މީހަކު ވަޅުލާފައި ނެތް ދިމާލެއް ހޯދައިގެންނެވެ. އެކަން ކުރުމަށް ހައެއްކަ ގަޑިއިރު ވެސް ހޭދަކުރަން ޖެހިފައި އެބަހުއްޓެވެ.\nލ.އަތޮޅު އިސްދޫ ގަބުރުސްތާން – ވަގުތު އިމޭޖްސް : އަމީން ފަހްމީ\nމިމައްސަލަ ހައްލު ކުރުމަށްޓަކައި އާގަބުރުސްތާނެއް އިސްދޫ އަށް ވަނީ ވަރަށް ބޮޑަށް ބޭނުންވެފައެވެ. ގަބުރުސްތާނެއް އެޅުމަށް ބޭނުންވާ ބިމެއް ސަރުކާރުން ވަނީ އިސްދޫ ކައުންސިލަށް ވެސް ދެއްވާފައެވެ. އިސްދޫ ސިއްހީ މަރުކަޒު ކައިރިން ދީފައިވާ އެބިން ސާފުކުރަން އިސްދޫ ކައުންސިލުން މަސައްކަތް ކުރުމުން ކަލައިދޫ ކައުންސިލުން ނިކުމެ ވަނީ އެމަސައްކަތް ހުއްޓުވާފައެވެ.\nއިސްދޫ ކައުންސިލްގެ ރައީސް އިބްރާހިމް ހަލީލް ވިދާޅުވީ ބިން ސާފުކުރަން އިސްދޫ ކައުންސިލުން މަސައްކަތް ކުރުމުން އެކަން ކަލައިދޫ ކައުންސިލުން ހުއްޓުވާފައިވާ ކަމަށެވެ.\n"ބިން ސާފުކުރުމުގެ މަސައްކަތް ފެށުމުން ކަލައިދޫ ކައުންސިލުން ނިކުމެ މަސައްކަތައް ހުރަސް އެޅުމުން ފުލުހުންގެ އެދުމުގެ މަތިން އަޅުގަނޑުމެން މަސައްކަތް ހުއްޓާލީ." ކައުންސިލް ރައީސް ވިދާޅުވިއެވެ.\nލ.އަތޮޅު އިސްދޫ ކައުންސިލްގެ ރައީސް ހަލީލް – ވަގުތު އިމޭޖްސް : އިބްރާހިމް ޝާބިލް\nކަލައިދޫ ކައުންސިލުން ބުނާ ގޮތުގައި އިސްދޫ ކައުންސިލުން ގަބުރުސްތާން އަޅަން އުޅެނީ ކަލައިދޫގެ ސަރަހައްދުގައެވެ. ނަމަވެސް އިސްދޫ ކައުންސިލުން ބުނާ ގޮތުގައި އިސްދޫ ސިއްހީ މަރުކަޒަކީ ވެސް އިސްދޫ އަވަށުގައި ހުރި ތަނަކަށް ވާއިރު އެއިމާރާތާއި އިން ވެގެން އޮތް ބިމަކީ ވެސް އިސްދޫ އަވަށުގެ ބިމެކެވެ.\nދެކައުންސިލްގެ ދެމެދުގައި އުފެދުނު ދެބަސްވުންތައް ހައްލު ކުރަން އަތޮޅު ކައުންސިލް މެދުވެރިޔަކަށް ވެގެން ދެކައުންސިލާއި އެއްކޮށް މީގެ ކުރިން ބައްދަލުކުރިއެވެ. އެތައް ގަޑިއިރަކަށް ދެމިގެން ދިޔަ އެމަޝްވަރާތައް ނިމިގެން ދިޔައީ އެއްވެސް ކޮޅެއްގައި ނުޖެހިއެވެ. އެމަޝްވަރާތަކުގައި އިސްދޫ ކައުންސިލުން ވަނީ ދެރަށުގެ މީހުން އެއްގަބުރުސްތާނެއްގައި ވަޅުލުމަށް ވެސް ހުށަހެޅުމެއް ހުށަހަޅާފައެވެ. ނަމަވެސް ކަލައިދޫ ކައުންސިލުން އެހުށަހެޅުން ވެސް ގަބޫލެއް ނުކުރިއެވެ.\nއިސްދޫ ކައުންސިލްގެ ރައީސް އިބްރާހިމް ހަލީލް ވިދާޅުވީ ގަބުރުސްތާންގެ މައްސަލަ އަށް ހައްލެއް ނުލިބި ދިގުލައިގެން ދިއުމަކީ ވަރަށް ބޮޑު މައްސަލައެއް އަދި ނުރައްކަލެއް ކަމަށެވެ. މިކަން ހައްލު ނުވާނަމަ އަނެއްކާވެސް ދެރަށުގެ ދެކޮޅުވެރިކަން އިންތިހާއަށް ގޮސް "ހަނގުރާމައެއް" ފެށިދާނެ ކަމުގެ އިންޒާރު ކައުންސިލްގެ ރައީސް ދެއްވައެވެ.\n"މީގެ ކުރިން ވެސް ސަރުކާރުން ގޯސްކޮށް ކުރި ކަންތައްތަކެއްގެ ނަތީޖާއެއްގެ ގޮތުން ދެއަވަށުގެ ދެމެދުގައި މައްސަލަތަކެއް ޖެހުނީ. މިހާރު ވެސް ދިމާވަމުންދާ ކަންތައްތައް ހައްލުކުރަން ސަރުކާރުން ދުރާލާ ފިޔަވަޅުތަކެއް ނާޅައިފިނަމަ މައްސަލަތަކެއް އުފެދިގެން ދާނެ." އިބްރާހިމް ހަލީލް ވިދާޅުވިއެވެ.\nލ.އަތޮޅު އިސްދޫ ގަބުރުސްތާން – ވަގުތު އިމޭޖްސް : އިބްރާހިމް ޝާބިލް\nދެރަށް ބައި ކޮށްފައިވާ ރަސްމީ ސަރަހައްދީ "ރޮނގެއް" މިރަށުގައި ނޯވެއެވެ. ނަމަވެސް އިސްދޫ މީހުން ބުނާ ގޮތުގައި އިސްދޫ އާއި ކަލައިދޫ ވަކި ކުރުމުގައި ޒަމާނުއްސުރެއް ބަލާ ރޮނގެއް އެރަށުގައި އޮވެއެވެ. އެއީ މިހާރު ސިއްހީ މަރުކަޒު ހުރި ސަރަހައްދަށް ވުރެ މާބޮޑަށް ވެސް ދެކުނު ކޮޅުގައި އޮންނަ މަގެކެވެ.\nނަމަވެސް ކަލައިދޫ މީހުންގެ ވާހަކަތަފާތެވެ. ކަލައިދޫ މީހުން ބުނާ ގޮތުގައި އިސްދޫ އާއި ކަލައިދޫ ވަކިވާ ސަރަހައްދީ ރޮނގަކީ ސިއްހީ މަރުކަޒުގެ އުތުރުން އޮންނަ މަގެކެވެ. އެހެންކަމުން ސިއްހީ މަރުކަޒު ހުރީ ކަލައިދޫގެ އިމުގެ ތެރޭގައި ކަމަށް ކަލައިދޫ މީހުން ގަބޫލު ކުރެއެވެ.\nދެރަށުގެ މީހުންގެ ވާހަކަތައް އަޑުއެހުމުން އެނގުނީ ދެރަށް ވަކިވާ ހިސާބު ކަނޑައެޅުމުގައި ދެރަށުގެ ރައްޔިތުންނަށް އެއްގަލަކަށް ނޭރޭނެ ކަމެވެ. އެހެންކަމުން މިކަމުގައި ގޮތެއް ކަނޑައަޅަން ޖެހިފައި އޮތީ ސަރުކާރުގެ ރަސްމީ އިދާރާތަކަށެވެ.\nމީހަކު މަރުވުމުން ވީއެންމެ އަވަހަކަށް އެމީހެއްގެ ހަށިގަނޑު ވަޅުލުމަށް ދީނުގައި ވެސް ވަނީ ބާރުއަޅުއްވާފައެވެ. އަދި ބިން އޮތް ރަށެއްގައި ކުރިން މީހުން ވަޅުލާފައި އޮތްތަނެއްގައި މީހުން ވަޅުލުން އެއީ ވެސް އެންމެ ރަނގަޅު ގޮތެއް ނޫނެވެ. މިފަދަ ހައްސާސް މައްސަލައެއް ހައްލު ނުވެ ގިނަ ދުވަސްވެގެން ދިއުމަކީ އިތުރު އެތައް މައްސަލައެއްގެ ފެށުމަށް ވެދާނެއެވެ. އެހެންކަމުން ސަރުކާރުން ޒިންމާ އަދާކޮށް ވީއެންމެ އަވަހަކަށް މައްސަލަ ހައްލު ކުރަން އެބަޖެހެއެވެ.\nޑިސެމްބަރު 6, 2017 - 21:36\nޢިސްދޫ އަދި ކަލައިދޫ ދެ ރަށު މީހުންނަކީވެސް ވަރަށް ގުޅިގެން އުޅަޭ ބައެއް ތި އުޅެނީ ތަން ފަސާދަ ކުރަން ވެގެން\nޑިސެމްބަރު 6, 2017 - 20:10\nޑިސެމްބަރު 5, 2017 - 23:46\nސާބަހޭ ތިޔަބައި މީހުންނަށް އަޅެފަހެ މިއުޅެނީ އިންޑިއާ އަައި ޕާކިސްތާނުތަ\nާތިހެންވީ އާ ތި އެއްވެސް ރަށެއްގެމީހަކު މާލޭގަވެސް ވަޅުލާނެ ކަމެއް ނެތް އެމީހެއްގެރަށެއްގަ ވަޅުލާންޖެހޭނީ ފުރައިން ގޮސްވެސް ބޮޑުވަރު މިދެން\nޑިސެމްބަރު 5, 2017 - 15:26\nޙުރިހާ ކަމެއްގެ ހަލާކަކީ ހަމީދު. ޝިއްހީމަރުކަޒު އުތުރު ކޮޅުގައި ވަޅުލާފައި އޮންނާނެ ކޭބަލްއެއް ވަޅުލާފަ އެއީ ރަށުގެ މެދު. ޥަގުތު މީހުން ގޮސް ބަލާބަލަ ކޭބަލް ކޮބައިތޯ. ޙައުސިން އިން އިސްދޫ ގަބުރުސްތާން އަޅަން ބިން ރަޖިސްޓްރީ ކޮއްދީފައި އޮންނާނީ ކުރީ ފުޓްބޯޅަ ދަނޑު ކުރިމަތީ އޮތް ބިން. ޥަގތު މީހުން ކަލއިދޫ ކައުންސިލްގެބަސް ހިމަނާފައި ނެތުމަކީ ނާގާބިލް ކަން.\nޑިސެމްބަރު 6, 2017 - 21:28\nކޮމެންޓް ކުރުމުގައި މީހުންގެ ނަންމަތީ ކޮމެންޓް ކުރުމުން ލިބޭ ވަގުތީ އުފަލައްވުރެ ގިޔާމަތުގެ އަޒާބު ބޮޑު ޔަގީން ތި ކޮމެނޓަކީ ތިކޮމެނޓްގަ ތި އިން ނަމުގެ މީހަކު ކުރި ކޮމެންޓް އަކަށްވެސް ނުވާނެ.\nޑިސެމްބަރު 5, 2017 - 15:22\nއިސްދޫ އަދި ކަލައިދޫ ކައުންސިލްގަ ތިތިބީ އެއްވެސް ވަރެއްގެ ތައުލީމެއް ނެއްބަޔެއް...\nޑިސެމްބަރު 5, 2017 - 15:07\nދެން މިޖެހުނީ ބޭރު ގައުމުގައި ގޮތަށް ސަރަހައްްދީ ރޮނގު ރަށުގެ މެދުގައި ހަދަން\nޑިސެމްބަރު 5, 2017 - 15:01\nދެން ތިޖެހުނީ ބޭރު ގަައުމުގައި ގޮތަށް ސަރަހަދީ ރޮނގެއް ރަށުގެ މެދުގައި ހަދަން\nޑިސެމްބަރު 5, 2017 - 14:38\nIsdhoo dhaairaage ge tharahgee ah sarukaarun kohdheefa huri kan kan balaafa ragalhu dhiraasaa report eh hadhaali nama ragalhu. Thuburi project, causeway, fonadhoo resort project, isdhoo,kalaidhoo magu thah, bank, sihee hidhumath, school thakuge haalath, mikith thakuge vaahaka, Vaguthu News\nEheves thaakun thaaku jehe echeh liyaa baeh baa?\nޑިސެމްބަރު 5, 2017 - 14:11\nސަރުކާރުން ކަމެއް ގޯސްކޮށް ކޮށްގެނެއްނޫން ތިމާމެންގެ ޖާހިލުކަމާއި ނޭއްގާނީކަމޭ ބުނެބަލަ. މުސްލިމް މުޖުތަމައުއެއްގައި ދިވަރުގެ ނޭއްގާނީ ކަމެއް އޮތުމުން ހަމަ ހައިރާންވޭ. ލަދުން ބޯހަލާކު.\nޑިސެމްބަރު 5, 2017 - 14:43\nޢިސްދޫ ބިން ހުސްވީތ؟ އިސްދޫ އަދި ކަލައިދޫއަކީ ރާއްޖޭގެ ބިމުގެ ނިސްބަތުން3ވަނައަށް އެއްމެ ބޮޑު ރަށް، ވަގުތު ނޫސްވރިން އިސްދޫ ، ކަލައިދޫއަށް ނުދާތީ ނޭނގޭ ކަމަށް މިބަލަނީ، ދިޔަނަމަ ގައިމު މަރުވާ މީހުން ވަޅުލާން އިސްދޫ މީހުން ބިން ނެތިގެން އާޓިކަލްއެއް ލިޔާ އިރު އިނގޭނެ.\nޑިސެމްބަރު 5, 2017 - 14:45\nއިސްދޫގަ ގަބުރުސްތާނެއް އަޅަން ބިންނެތީތޯ؟\nޑިސެމްބަރު 5, 2017 - 14:03\nމީހުން ވަޅުލާނެކަމެއްނެތް. ކީއްވެތަ ތިއުޅުއްވަނީ އެރަށު މީހުންކޮޅުވަޅުލަން.\nޑިސެމްބަރު 5, 2017 - 13:29\nއަދިވެސް ފުއްޕާފަ ވަކިވެގަނެގެން އުޅޭ. އެކުވެރިކަންމަތީ އުޅުންނަމަ ތިދުވަހެއް ނާންނާނެ. ކިރިޔާ ކަމެއްވާއިރަށް ފޫޓު ވަކިކޮށް ބައިބައިވެގެން އެއްބަޔަކު އަނެއްބަޔަކާ ޖެހި އުޅެންވީމަ ވާނީ ތިހެން،\nޑިސެމްބަރު 5, 2017 - 13:23\nޑިސެމްބަރު 5, 2017 - 13:15\nގަނޑުއަވަށުގައި އެބައޮތް އަހަރުމެން ވަޅުލާނެ ތަން. ކައުންސިލްގެ ރައީސް އުޅެނީ މަސްލަހަތު ނަގާލަން\nއިސްދޫ ޒިމްްމާދާރުވެރިޔާ އެޗު ޑީ.\nޑިސެމްބަރު 5, 2017 - 13:11\nއިސްދޫ ގެ އަނެއްއަވަށުގަ ކަލައިދޫމީހުންނޭކިޔާފަ އެއުޅޭ ބައިގަނޑަކީ ހުޅިޔަން ދޫއިންގެނެސް ވަޒަންވެރިކުރުވިބައެް ވަރައްނާތަހުޒީބުބައެއް...\nޑިސެމްބަރު 5, 2017 - 12:52\nތިގޮތަށް ކަންކަން ހުރުމުން ކިތަންމެ ރުޅިއަޔަސް މާލޭގެ ވާހަކަ ނުދައްކާ ފަރުޖެހޭކަށް ނެތެވެ. ޔަގީނުން ވެސް ލ. އިސްދޫ އަދި ކަލައިދޫ އިން ވެސް ކޮންމެވެސް ބަޔަކު މާލެ އައިސްގޮސް އުޅޭނެ އެވެ. އެއްފަސް ގަނޑެއްގައި އޮންނަ ހަތަރު އަވަށް ކަމަށްވާ ހެންވޭރު، ގަލޮޅު، މައްޗަންގޯޅި، މާފަންނުން ހަމަ ކޮންމެވަގުތަކުވެސް މީހުން އައިސް ގޮސް އުޅުމާއި އެއްއަވަށުން އަނެއް އަވަށަށް ސްކޫލަށް ދިއުމާއި އޮފީހަށް ދިޔުމާއި އެކިއެކި ބޭނުންތަކުގައި ގޮސް އުޅުމުގެ މިނިވަންކަން އަބަދުވެސް އޮވެއެވެ. އަދި ކަނޑު ހުރަސްކޮށް ދެވޭ އަނެއް ދެއަވަށް ކަމަށްވާ ވިލިމާލެ އާއި ހުޅުމާލެ ވެސް ހަމަ އެފަދައެވެ. އަވަށު ވާދަވެރިކަމެއް ނޯވެއެވެ. އެއްއަވަށުން އަނެއްވަށުން މީހުނާ އިނުމަކީ ވެސް ހުރަހަކަށް ނުވެއެވެ. އެހެނީ އެންމެންނަށް ވެސް ޤަބޫލު ކުރެވޭ ގޮތުގައި މިއީ ދިވެހިންގެ ދިވެހި ރާއްޖެ އެވެ. އަނެކާއަށް އުނދަގޫނުވާ ގޮތަށް ޤާނޫނީ އިމުގެ ތެރޭގައި އުޅޭނަމަ ހަމަ ކޮންމެ ދިވެއްސަކަށް ވެސް މިބިމުގެ ކޮންމެ ސަރަޙައްދެއްގައި ވެސް އުޅުމުގެ ޙައްޤު އޮންނަންޖެހޭނެ އެވެ. ދެކޮޅުވެރި ވުމަކީ ހުރިހާގޮތަކުން ވެސް ގެއްލުންހުރި ކަމެކެވެ. އަޅުގަނޑުގެ ނަޞޭޙަތަކީ ކޮންމެ ރަށެއްގައި ނަމަވެސް އަވަށު ވާދަވެރިކަން އޮވެއްޖެނަމަ، މާލެ ނަމޫނާއަކަށް ބަލައި، އެކުވެރިވާށެވެ.\nޑިސެމްބަރު 5, 2017 - 12:38\nއިސްދޫގަ ގަބުރުސްތާނެއް އަޅަން ބިންނެތީތޯ؟ ލަދުން ބޯހަލާކު\nޑިސެމްބަރު 5, 2017 - 12:03\nވަޅުލާނެ ބިމެއް އެނޫން ތަނެއްގަ ނެތީތަ؟ މަސްލަހަތަށް ބަލާފަ އެނޫން ބިމެއްގަ ގަބްރުސްތާނު އަޅަން ފެނޭ!!!\nޑިސެމްބަރު 5, 2017 - 12:00\nޙުރިހާ ކަމަކުން ގަޑުއަވަށު މީހުން ކުރި ހޯދަން\nޢުޅޭނެ ކަމެންނެތް ފުރަތަމަ ރަށަކީ އިސްދޫ އުތުރުކޮޅުގަ ގަނޑުއަވަށް ދެކުނު ކޮޅުގަ ކަލާދޫ އޮތީ އެކަމު ގަޑުއަވަށު މީހުން އަމިއްލަ އައް ނަން ބަދަލުކޮއްގެން މިހާރު އިސްދުވަކީ ގަޑުއަވައް ކަމައް ހަދާފި ކަލާދޫގަ ހުރި ރަސްމީ އޮފީސް އިލިޔާސް އިބުރާހިމައް އަންހެނަކު ދީގެން ބަދަލްކޮއްފި ސިއްހީ މަރުކަޒުގެ އުތުރުން ކަނޑާފަ އޮތް މގުގެ އުތުރުކައިރިފަށުން ފެށިގެން އެއީ ދެއަވަށުގެ އިންސަރަހައްދު ކަމުގަ އަންޒަމާނުންސުރެ އޮންނަނީ ކަނޑަަައަޅާފަ\nޑިސެމްބަރު 5, 2017 - 11:38\nމިހާރުން މިހާރަށް ތިޔަ2ރަށޭ ކިޔާ2އަވަށް 1 ރަށަކަށް ހެއްދެވުން ވަރަށް ބުއްދިވެރި..\nއެހެންނޫނީ2އަވަށުގެ ބޯޑަރު ވަކި ކޮށް އުސް ފާރެއް ރޭނުން ވަރަށް މުހިންމު..\nޑިސެމްބަރު 5, 2017 - 11:26\nއިސްދޫ އާއި ކަލައިދޫ އަކީ ވަކި2ރަށެކޭ ކިޔަސް އެއްފަސްގަނޑެއް.. އެއްރަށެއް...2އަވަށު މީހުން ރަށުގެ2ކޮޅުގައި އުޅޭތީ،2ނަން ކިޔަނީ... އަދި2އަވަށު މީހުންގެ މައްސަލަ ބޮޑުކަމުން2ރަށެއްގެ ގޮތުގައި ބަދަލުކޮށް2ކައުންސިލެއް އުފެއްދީ...\nއެކަމަކު އެއީ ރަނގަޅު ނިންމުމެއްނުން.. ސުނާމީ އަށްފަހު ކަލައިދޫ މީހުންނަށް މުޅިން އާތަނެއްގައި ގެދޮރު އިމަރާތް ކުރި އިރު ތިޔަ ސިއްހީ މަރުކަޒު ކައިރީ އެ ގެތައް އިމާރާތް ކުރިނަމަ،2އަވަށް ކައިރިވެ ގުޅުމުގެފުރުސަތު ބޮޑުވީސް..\nޑިސެމްބަރު 5, 2017 - 11:14\nލ. އިސްދޫ އަކީ ރާއްޖޭގައި6ވަނަ އަށް އެންމެ ބިން ބޮޑު ރަށް... ވަރަށް ބިޔަ ބޮޑު މާ ރަށެއް..2މާލެ ވަރުވާނެ.. އާބާދީ 1500 ހަމަ އެއް ނުވޭ... އެކަމަކު ބިމެއް ނެތް.. ވަރަށްބޮޑު އަރަތެއް...\nއެކަމަކު ތިޔަ މައްސަލާގައި ގޯހީ ކަލައިދޫ މީހުން ކަމަށް ފެނޭ.. އެއީ2ރަށަށް އެއް ގަބުރުސްތާނަކަށް އެއްބަސް ނުވުން...\nތިހެންވަންޏާ މާފަންނު އާސަހަރާގައި ހެންވޭރާއި، ގަލޮޅާއި، މައްޗަށްގޮޅީ މީހުން ވަޅުލުމަށް މާފަންނު މީހުން ދެކޮޅު ހަދާނެ...\nޑިސެމްބަރު 6, 2017 - 21:32\nއިސްދޫއަކީ ރާއްޖޭގެ5ވަނައަށް ބޮޑު ރަށް ޕްލީޒް ޗެކް މުހައްމަދު ލުތުފީ ލިޔުނު ޖޯގްރަފީގެ ވަނަވަރު މި ނަން ކިޔާ ފޮތް\nޑިސެމްބަރު 5, 2017 - 11:07\nތީ އިންޑިޔާ އަދި ޕާކިސްތާނުތަ....ހެހެހެހެ...މަރުވީމަ ސަންދޯކަށް ތި ރައް ލައިގެން ދޯ ދާން ތިއުޅެނީ....ތިދެރަށުގެ މީހުން ހާދަ ޖާހިލޭ\nޑިސެމްބަރު 5, 2017 - 10:55\nސާބަސް ތިޔަދެރަށު މީހުންނަން.....\nބަލަ އެމީހުން ވެސް(އިސްދޫމީހުން)އެ އުޅެނީ ކަޅައިދޫ ފަޅުކުރާކަށް ނޫން ވިއްޔާ...މި އުޅެނީ މީހުން މަރުވީމަ ވަޅުލަން ވިއްޔާ....މަށަށް ކޮހީ މި ވަގުތު މީހުން.ބާތިއްބަލަ އެމީހުން ހަނގުރާމަކޮށްފަ ކޮންމެވެސް އެއްބަޔަކު ތިބޭނެއެއްނު.....މީ ސަރުކާރުގެ މީހުން ކުރިކަމެއްނު.ބިކޮޒް އެމީހުން މިކަން ހައްލު ކުރަންޖެހޭނެ...މީ މަދެކޭގޮތް.....\nޑިސެމްބަރު 5, 2017 - 13:28\nމީ މަފޮނުވި މެސެޖެއް..ވަގުތު މީހުން ތަންކޮޅެއް ސަމާލުވުން އެދެން...\nޑިސެމްބަރު 5, 2017 - 10:52\nކަލޭމެން އަހުންނަށް ކިޔައިދޭނެ ކަމެއްނެތް.\nޑިސެމްބަރު 5, 2017 - 10:44\nތިވާނީ ވަރަށް ތައުލީމީ މީހުން މަދުރަށަކަށް . އެއިގެ ސަބަބުން ހޭލުންތެރިކަން ކުޑަވެގެން ޖެހޭ ކޫސަނި މައްސަލައެއް ތިއީ.\nޑިސެމްބަރު 5, 2017 - 10:36\nއިސްދޫ ގަނޑު އަވަށު ފަސްގަނޑުގަ އިސްދޫ ގަނޑު އަވަށުން މަރުވާ މީހުން ވަޅުލުން އެއީ އެންމެ މަސްލަހަތު އޮތްގޮތް ކަމުގައި ދެކެން\nޑިސެމްބަރު 5, 2017 - 10:27\nއިސްލާމީ އަޚްވަނތަކަމެއްވެސް އިންސާނީ ކަރާމާތްތެރިކަމެއްވެސް ނެތް ބައެއްދޯ ތި ރަށުގައި، ޔަޢުނީ އިސްދޫކަލައިދޫ ގައި އުޅެނީ.\nޑިސެމްބަރު 5, 2017 - 10:03\nދެ ކައުންސިލް އުވާލައި އެއް ރަށެއްގެ ގޮތުގައި ކަނޑައަޅައި ރަށު ކައުންސިލެއް އުފައްދަން ފެނޭ. މިކަން ތަންފީޒު ކުރަން ހަރުކަށިވާން ޖެހޭ ދަނޑިވަޅުގައި ހަރުކަށިވާންވީ......\nޑިސެމްބަރު 5, 2017 - 09:52\nތި ދެރަށުގެ ކައުންސިލަކަށް ވެސް އަދި ރައްޔިތުންނަކަށް މަރުވާއިރު ސަންދޯކުގެ ތެރެއަށް ލައިގެން ބިން ނުގެންދެވޭނެ. ނަސޭހަތަކީ ދެރަށުގެ ރައްޔިތުންގެ ވިސްނުން ތިއަށްވުރެ ތަހްޒީބުކޮށް ވިސްނައިގެން މައްސަލައަށް ހައްލެއް ހޯދުމެވެ.\nޑިސެމްބަރު 5, 2017 - 09:41\nވަޅުލާނެ ތަން ނެތީމަ2ރަށުމީހުން ހަނގުރާމަތަ ކުރަން ވީ؟ ހަނގުރާމަ ކުރީމަ ވަޅުލާނެ ތަން ލިބޭތަ؟\nއ ވ ނ\nޑިސެމްބަރު 5, 2017 - 13:30\nއިސްރާއީލް މީހުންނަވުރެން ވެސް ތި2ރަށުގެ މީހުން ހާލްބޮޑު ބައެތްތާ ތި މާދަމާ ވެސްމަރުވެދާނެ ބިރުވެތިވޭ


"Audition Akah Kamah Bune Gengos Barahanaa Vaan Eynaa Aharenge Gaathugai Edhunu" - Vaguthu\n"އޮޑިޝަންއަކަށް ކަމަށްބުނެ ގެންގޮސް ބަރަހަނާވާން އޭނާ އަހަރެންގެ ގާތުގައި އެދުނު"\nވަޒީފާގެ މާހައުލުންނާއި އެކުގައި އުޅޭ މީހުންގެ ފަރާތުން ޖިންސީ ގޯނާ އާއި ފުރައްސާރަކުރުމުގެ މައްސަލަ ބޮޑުވެ އެކަމާއި ދެކޮޅަށް އިންޑިއާގައި، "މީޓޫ"ގެ ނަމުގައި މިހާރު ބޮޑު ކެމްޕޭނެއް ކުރިއަށްގެންދާއިރު، ގިނަ ބަޔަކު ދަނީ އެ ކެމްޕޭނުގައި ބައިވެރިވެ ވާހަކަ ދައްކަމުންނެވެ. އެގޮތުން ކެމްޕޭނުގައި ބައިވެރިވާ ބައެއް ބޮލީވުޑް ތަރިންވެސް ދަނީ އެފަރާތްތަކަށް ކުރިމަތިވެފައިވާ އެފަދަ ހާދިސާތަކުގެ ވާހަކަ ޙިއްސާކުރަމުންނެވެ.\nމި ކެމްޕޭނުގެ ތެރެއިން ފާއިތުވެދިޔަ ދުވަސްތަކުގެ އެންމެ ބާރަށް އިވެމުންދާ ވާހަކައަކީ، ބޮލީވުޑްގެ މަޝްހޫރު ފިލްމް ޑައިރެކްޓަރ ސާޖިދް ޚާންގެ ވާހަކަތަކެވެ. އޭނާ ތަފާތު އެކި ފަހަރުމަތިން ފިލްމް އިންޑަސްޓްރީގައި މަސައްކަތްކުރާ ޒުވާން އަންހެނުންނަށް ޖިންސީ ގޯނާކޮށް ފުރައްސާރަ ކުރަމުންދިޔަ ކަމުގެ ވާހަކަ، "މީޓޫ" ކެމްޕޭނުގެ ތެރެއިން ފެތުރިފައިވާއިރު، ގިނަ ބައެއްގެ ފާޑުކިއުން އޭނާއަށް ދަނީ އަމާޒުވަމުންނެވެ.\nއެގޮތުން ބޮލީވުޑްގައި ގިނަ ބައެއްގެ މަޤުބޫލުކަން ހޯދާފައިވާ އުމުރުން 28 އަހަރުގެ އެކްޓްރެސް، ސިމްރަން ސޫރީވެސް މިވަނީ ސާޖިދުގެ ފަރާތުން އޭނާއަށް ކުރިމަތިވި ހާދިސާއެއްގެ ވާހަކަ ދައްކާފައެވެ. ސިމްރަން ބުނެފައިވަނީ ސާޖިދު އެންމެ ފުރަތަމަ އޭނާ އާއި ބައްދަލުވީ އޮޑިޝަންއަކުން ކަމަށެވެ. އޮޑިޝަންއެއް ކަމަށް ބުނެ ސާޖިދުގެ ގެޔަށް ދަޢުވަތު އެރުވުމުން، އެކަން ޤަބޫލުކޮށް އެގެޔަށް ދިއުމުން ސާޖިދުގެ ފަރާތުން ޤަބޫލުކުރަން އުނދަގޫ ސިފަތައް ފެނިގެން ގޮސްފައިވާ ކަމަށާއި، ސާޖިދު އޭނާއަށް ޖިންސީ ގޯނާކޮށްފައި ވާކަމަށް ސިމްރަން ކުރި ޓްވީޓެއްގައި ވަނީ ހާމަކޮށްފައެވެ.\nސިމްރަން ބުނިގޮތުގައި އެގެޔަށް އޭނާ ދިޔަ ވަގުތު ސާޖިދު ހުރީ ކޮޓަރިއެއްގެ ތެރޭގައި ކުރު ސޯޓެއް ލައިގެން ކަސްރަތު ކުރާށެވެ. އަދި އެތަނަށް އޭނާވެސް ވެއްދުމަށްފަހު ބަރަހަނާވެ ހަށިގަނޑު ދެއްކުމަށް ސާޖިދު އެދުނު ކަމަށް ސިމްރަން ބުންޏެވެ. އަދި ޑައިރެކްޓަރަކީ އޭނާ ކަމަށާއި، ފިލްމަކުން ފުރުސަތު ދިނުމުގެ ކުރިން ހަށިގަނޑު ބަލާލަން ބޭނުންވާ ކަމަށް ސާޖިދު ބުނެފައިވާ ކަމަށް ސިމްރަން ބުންޏެވެ.\n"އަހަރެން ކައިރީ އޭނާ ސުވާލުކުރި އޭނާގެ ހަށިގަނޑު ރީތިތޯ. ބޮޑު ފިލްމް ޕްރޮޑިއުސަރަކު އެފަދަ ގޮތަކަށް އަހަންނާއި ބައްދަލު ކުރުމުން އަހަރެނ ވަރަށް ހައިރާންވި. އޭނާ ކަސްރަތު ކުރަން ހުރެފައި، ބަރަހަނާވެ އަހަރެންގެ ހަށިގަނޑު އޭނާއަށް ދެއްކުމަށް އެދުނު. އެކަމާއި ދެކޮޅު ހަދާކަން އަހަރެން އޭނާއަށް ހާމަކޮށްދިނުމުން، ހެދުމުގައި ހިފާ ތިރިކޮށްލަން އުޅުނު،" ސިމްރަން އިންޑިއާގެ ނޫހެއްގައި ބުނެފައި ވެއެވެ.\nމަޝްހޫރު ޑައިރެކްޓަރ ފަރަހް ޚާންގެ ކޮއްކޮ ސާޖިދު، ސިމްރަންއަށް ޖިންސީ ގޯނާކުރިކަން އޭނާ ހާމަކޮށްފައިވާއިރު، އިތުރު ބައެއް ތަރިންނަށްވެސް ސާޖިދުގެ ފަރާތުން ޖިންސީ ގޯނާއާއި ކުރިމަތިވި މައްސަލަތަކެއް "މީޓޫ" ކެމްޕޭނުގެ ތެރެއިން ވަނީ ފަޅާއަރާފައެވެ. އޭގެތެރޭގައި ބޮލީވުޑްގެ އެކްޓްރެސް ރަޝައެލް ވައިޓް އާއި އެސިސްޓެންޓް ޑައިރެކްޓަރ ސަލޯނީ ޗޯޕްރާގެ އިތުރުން އިންޑިއާގެ ނުސްވެރިއެއް ކަމަށްވާ ކަރިޝްމާ އުދައްޔޭ ހިމެނެއެވެ.\nމި މައްސަލަތަކާއި ގުޅިގެން އުމުރުން 47 އަޖަރިހެ ސާޖިދު އަދި އެއްވެސް އެއްޗެއް ބުނެފައި ނުވާއިރު، މިއިން ބައެއް މައްސަލަތައް ކަމާއި ބެހޭ ފަރާތްތަކަށް ހުށަހެޅި އެކަންކަން ތަހުޤީޤުކުރަމުންދާ ކަމަށް އޮފިޝަލުންނާއި ހަވާލާދީ ބައެއް ނޫސްތަކުގައި ބުނެފައި ވެއެވެ.\nސާޖިދުގެ ފަރާތުން ފިލްމް އިންޑަސްޓްރީގެ ބައެއް އަންހެނުންނަށް ޖިންސީ ގޯނާ އާއި ކުރިމަތިވި މައްސަލަތައް ފެންމަތިވެފައިވާއިރު އޭނާ ޑައިރެކްޓު ކުރާ ފިލްމް، "ހައުސްފުލް 4" ނުކުޅެން، މަޝްހޫރު ތަރި އަކްޝޭ ކުމާރު ވަނީ ނިންމާފައެވެ. އެއަށްފަހު މާ ގިނަ ދުވަސްތަކެއް ނުވެ ސާޖިދު ވަނީ އެ ފިލްމުގެ ޑައިރެކްޓަރުކަމުން ވެސް ވަކިވެފައެވެ. މިކަންކަން ހިނގައިދިޔައީ ސާޖިދުގެ މައްސަލަތައް ފެންމަތިވުމާއި ގުޅިގެން ކަމަށް ވަނީ އަޑު ފެތުރިފައެވެ.\nއޮކްޓޯބަރ 27, 2018 15:39\nދެމީހުން އެކުގަ ގަތްގަނޑެއް. ދެމީހުންވެސް ބަރަހަނާވެފަ ތިބޭނީ\nއޮކްޓޯބަރ 27, 2018 15:47\nމުޅި ފިލްމު އިންޑަސްޓްރީވެސް ބިނާވެފަވަނީ ތިކަހަލަ ހަޑިމުޑުދާރު ކަންކަމަށް މަގުފަހިވާގޮތަށް.ޖަހާހާ ބެރަކަށް ނަށައިގެންވެސް މަޝްހޫރުވެވޭތޯ ގިނަމީހުން މިބަލަނީ..ގިނައަންހެނުން އެމީހުންގެ އަގު ވައްޓާލަނީ އަމިއްލަޔަށް.\nއޮކްޓޯބަރ 27, 2018 16:24\nބަލަ ކަލޭމެން އަލަށް ކުރާ ކަމެއްތަ ތީ. ޒިނޭކޮށްފަ އޭގެ ފަހުން ފިލްމަކުން ޖާގަ ލިބެނީ. މީ ބަޔަކަށް ނެއެގޭ ކަމެއްނޫން. އަދި ކަލޭމެން ޒިނޭކުރުމުގައި ހައްދުފަހަނަޅާ ގޮސްފަ ތިބި ބައެއް ތީ.\nއޮކްޓޯބަރ 27, 2018 16:40\nސާޖިދު އެކަންޏެއްނޫން. މުޅި ބޮލީވުޑްގެ ހާލަކީވެސް ތިޔައީ. ހުރިހާ ޕްރޮޑިއުސަރުންނާ ޑައިރެކްޓަރުން ޒަމާނުއްސުރެ ކުޅެކުޅެ ތިބޭ ކުޅިއެއް ތިޔައީ. އެވެރިން ކޮށްދޭނަމޭ ބުނާ ކަންކަން ކޮާށްނުދިނުމުން ނުވަތަ ފިލްމަކުން ޗާންސް ނުދިނުމުން ރޭޕް އަކަށް މިވަނީ. އޮޑިޝަން އަކަށޭ ބުންޏަސް ގެއަށް ދާންނުޖެހޭނެ ކަމާއި އަދި އެފަދަ ތަނަކަށް އެކަނިދާން ނުވާނެ ކަން ނޭނގޭ ވަރުގެ ގަމާރުންނެއް (އަމުދުން އިންޑިއާ އަކު) މިހާރަކު ނޫޅޭނެ. ފިލްމް ތަކުން ޗާންސް ހޯދަން ހަށިވިއްކާ ބައެއް ތިޔައީ.\nއޮކްޓޯބަރ 29, 2018 22:33\nމަހަމަ ޙައިރާންވެފަ މިހުންނަނީ... އެއްޖިންސުން ކައިވެނިކުރުމާއި، ޒިނޭކުރުންވެސް ސުޕްރީމްކޯޓުން ހުއްދަކޮށްފައިވާ ޤައުމެއްގައި ތިވަރުގެ ކަމެއް ކޮށްލައިގެން އެހާބޮޑު ކެންޕޭނެއް ކުރަންއުޅޭ ސަބަބެއް ހަމަ ނުވިސްނުނު


ރޮނާލްޑޯ ބުނަނީ މެސީ އަށް ވުރެ އޭނާ މޮޅުކަމަށް! | Jazeera\tރޮނާލްޑޯ ބުނަނީ މެސީ އަށް ވުރެ އޭނާ މޮޅުކަމަށް! - Jazeera\nމުޙައްމަދު ޤާސިމް August 15, 2019 90 views0\nބާސެލޯނާގެ ތަރި ލިއޮނަލް މެސީއާ އޭނާގެ ތަފާތަކީ ގިނަ ކްލަބްތަކެއްގައި ބޮޑެތި މުބާރާތްތައް ކާމިޔާބުކޮށްފައިވުން ކަމަށް ޔުވެންޓަސްގެ ތަރި ކްރިސްޓިއާނޯ ރޮނާލްޑޯ ބުނެފިއެވެ.\nމެސީގެ ސީނިއާ ކްލަބް ކެރިއަރުގައި ހަމަައެކަނި ބާސެލޯނާ އަށް ކުޅެފައިވާއިރު، ރޮނާލްޑޯ ވަނީ ސްޕޯޓިން ލިޒްބަންގެ އިތުރުން މެންޗެސްޓާ ޔުނައިޓެޑާއި ރެއާލް މެޑްރިޑް އަދި ޔުވެންޓަސް އަށް ކުޅެފައެވެ.\nމެސީގެ ކްލަބު ކެރިއަރުގައި ރޮނާލްޑޯ އަށް ވުރެ ގިނަ މުބާރާތް ކާމިޔާބުކޮށްފައިވީނަމަވެސް، ތަފާތަކީ ހަތަރު ކްލަބެއްގައި ކުޅެ މުހިއްމު ގިނަ ތަށިތަކެއް ކާމިޔާބުކޮށްފައިވުންކަމަށް ރޮނާލްޑޯ ބުނެއެވެ. މެސީ އަށް އާޖެންޓީނާގެ ގައުމީ ޓީމާއެކު ބޮޑު މުބާރާތެއް ކާމިޔާބުކުރެވިފައިނުވާއިރު، ރޮނާލްޑޯ ވަނީ 2016 ވަނަ އަހަރުގެ ޔޫރަޕިއަން ޗެމްޕިއަންޝިޕްގެ އިތުރުން ޔުއެފާ ނޭޝަންސް ލީގު ކާމިޔާބުކޮށްފައެވެ.\nއުމުރުން 34 އަހަރުގެ ރޮނާލްޑޯ ބުނީ މެސީގެ ހުނަރުވެރިކަމާ މެދު ދެބަސްވެވޭނެ ޖާގައެއް ނެތްކަމަށާއި، އޭނާ މިހާތަނަށް ހޯދާފައިވާ ބެލަންޑިއޯ އެވޯޑްތަކުގެ އިތުރުން މެދުނުކެނޑި އެއް ލެވެލްއެއްގައި މޮޅު ކުޅުމެއް ދައްކަމުން އަންނަ މަދު ކުޅުންތެރިންގެ ތެރޭގައި ހިމެނޭކަމީ އޭގެ ހެއްކެއްކަމަށެވެ.\n"މެސީ މިހާތަނަށް ހޯދާފައިވާ ބެލަންޑިއޯ އެވޯޑްތަކުގެ އިތުރުން މެދުނުކެނޑި އެއް ފެންވަރެއްގައި މޮޅު ކުޅުމެއް ދައްކަމުން އަންނަ ދެ ކުޅުންތެރިންގެ ތެރޭގައި ހިމެނުމަކީ އޭނާގެ ހުނަރުވެރިކަން ދައްކުވައިދޭ ހެއްކެއް." ރޮނާލްޑޯ ބުންޏެވެ.\n"ނަމަވެސް، މެސީއާ އަހަރެންނާގެ ތަފާތަކީ ގިނަ ކްލަބުތަކާއެކު އަހަރެން ޗެމްޕިއަންސް ލީގު ކާމިޔާބުކޮށްފައިވުން. މެސީގެ ހުރިހާ ކާމިޔާބީއެއް ހޯދާފައިވަނީ ބާސެލޯނާގައި ހުރެ." ރޮނާލްޑޯ ބުންޏެވެ.\n"މީގެއިތުރުން، ޗެމްޕިއަންސް ލީގުގައި ވިދިވިދިގެން ހަ ސީޒަނުގައި އެންމެގިނަ ލަނޑުޖެހި ކުޅުންތެރިޔާގެ މަގާމު އަހަރެން ހޯދާފައިވުމަކީ ވެސް އެހެން ކުޅުންތެރިންނަށް ވުރެ ތަފާތުކަން ދައްކައިދޭ ކަމެއް." ރޮނާލްޑޯ ބުންޏެވެ.\nރޮނާލްޑޯ ވަނީ ރެއާލްގައި އޭނާ އަށް އިރުޝާދުދިން ކޯޗު ޒައިނުއްދީން ޒިދާނަށްވެސް ތައުރީފްކޮށްފައެވެ. ރޮނާލްޑޯ ބުނީ ޒިދާންގެ ސަބަބުން އޭނާގެ ކުޅުން ވަރަށް ބޮޑުތަން ރަނގަޅުވިކަމަށާއި، އަބަދުވެސް ޒިދާންގެ ފުރިހަމަ އިތުބާރު ލިބުނުކަމަށެވެ.\n"ޒިދާންގެ އިރުޝާދުގެ ދަށުން ރެއާލްގައި ހޭދަކުރި ދުވަސްވަރު އޭނާގެ ކިބައިން ވަރަށް ގިނަ ކަންތައްތައް ދަސްވި. އަބަދުވެސް އޭނާ ވަރަށް ހިތްވަރުދޭނެ. އޭނާގެ ފުރިހަމަ އިތުބާރު އަހަރެންނަށް އޮވޭ. އަހަރެންނަކީ ޒިދާންގެ ވަރަށް ބޮޑު ސަޕޯޓަރެއް. އޭނާ އަކީ ވަރަށް ހާއްސަ ކޯޗެއް." ރޮނާލްޑޯ ބުންޏެވެ.\nރޮނާލްޑޯ އިތުރަށްބުނިގޮތުގައި އޭނާ ކްލަބު ބަދަލުކުރަނީ ފައިސާގެ ދަހިވެތިކަމުގައި ނޫން ކަމަށާއި އެއީ ދިރިއުޅުމުގައި ތަފާތު ލަނޑުދަނޑިތައް ހާސިލްކުރުމުގެ މަގުސަދުގައި ކުރާ ކަމެއް ކަމަށެވެ. އޭނާގެ އެންމެ މުހިއްމު އަމާޒަކީ ގިނަ މުބާރާތްތައް ކާމިޔާބުކުރުން ކަމަށާއި، އިންޑިވިޖުއަލް އެވޯޑްތައް ހޯދުމަށް އެހާ ބޮޑު ސަމާލުކަމެއް ނުދޭކަމަށެވެ.\n"އަހަރެން ކްލަބު ބަދަލުކުރަނީ ފައިސާ ހޯދާކަށް ނޫން، އެއީ ދިރިއުޅުމުގައި ތަފާތު ލަނޑުދަނޑިތައް ހާސިލްކުރުމަށް. އެންމެ ބޮޑު އަމާޒަކީ ޓީމާއެކު މުބާރާތްތައް ކާމިޔާބުކުރުން. ދެން އެއަށްފަހު އިސްކަންދެނީ އިންޑިވިޖުއަލް އެވޯޑްތަކަށް." ރޮނާލްޑޯ ބުންޏެވެ.


Indra Kumar Ge Film"Thank God" Ge Shooting Fashanee – adduLIVE\nއިންދްރަ ކުމާރްގެ ފިލްމް"ތޭންކް ގޯޑް" ގެ ޝޫޓިންގ ފަށަނީ\nJan 20, 2021, 09:01 ޝަބްނަމް ރަޝީދު\nމަޝްހޫރު ބޮލީވުޑްގެ ޑައިރެކްޓަރެއް ކަމަށްވާ އިންދްރަ ކުމާރްގެ ފިލްމް "ތޭންކް ގޯޑް" ގެ ޝޫޓިންގ ޖަނަވަރީ 21 ވަނަ ދުވަހު ފެށުމަށް ތައްޔާރު ވެއްޖެއެވެ. އެ ފިލްމުގެ ލީޑް ރޯލުން ފެނިގެންދާނީ އަޖޭ ދޭވްގަން، ސިދާތް މަލްހޯތްރާ އަދި ރަކުލް ޕްރީތްއެވެ.\nހެއްވާ މަޖާ ފިލްމެއްގެ ގޮތުގައި ފާހަގަ ކުރެވޭ މި ފިލްމުގެ ޕްރޮޑިއުސަރުންގެ ތެރޭގައި ހިމެނެނީ ބޫޝަން ކުމާރު، ބްރިޝަން ކުމާރު، އަޝޯކް ތަކޭރިއާ، ސުނިލް ޚެތާޕަލް، ދީޕަކް މުކުތް، އާނަންދު ޕަންޑިތު އަދި އިންދްރަ ކުމާރުއެވެ. އަދި ކޯ ޕްރޮޑިއުސަރަކީ ޔަޝް ޝާހްއެވެ.\nބޫޝަން ކުމާރު ބުނެފައިވާ ގޮތުގައި މަޖާ ފިލްމް ކަމަށްވާ "މަސްތީ" އަދި "ދަމާލް" ފަދަ ފިލްމްތައް އުފައްދާފައިވާ ފަރާތެއް ކަމަށްވާ އިންދްރަ ކުމާރް އާއެކު މަސައްކަތް ކުރަން އޭނާ ހުރީ ވަރަށް ބޭނުންވެފައެވެ. އަދި އެ ފުރުސަތު ލިބުމުން އޭނާ ވަރަށް އުފާވާ ކަމަށް ވެސް އޭނާ ވަނީ ބުނެފައެވެ.\nރަކުލް އާއި ސިދާތް ވަނީ މީގެ ކުރިން ވެސް އެކުގައި މަސައްކަތް ކޮށްފައެވެ. 2018 ވަނަ އަހަރު ފިލްމް"އައްޔާރީ" އަދި 2019 ވަނަ އަހަރު ފިލްމް"މަރްޖާވާން" ގައި މި ދެތަރިން އެކުގައި ކޮށްފައިވާ މަސައްކަތަށް ބެލުންތެރިންގެ ސަޕޯޓްވަނީ އިންތިހާއަށް ލިބިފައެވެ.\nއަޖޭ އާއި ރަކުލް ވެސް އެކުގައި މީގެ ކުރިން ވަނީ މަސައްކަތް ކޮށްފައެވެ. އޭގެ ތެރެއިން 2019ވަނަ އަހަރު ނެރުނު ފިލްމް"ދޭ ދޭ ޕިޔާރް ދޭ" އަކީ ފާހަގަ ކޮށްލެވޭ ފިލްމެކެވެ.


Thurukee dhemafiringe Multiple Sclerosis vaccine ves kaamiyaabu\nކޮވިޑަށް އުފެއްދި ކާމިޔާބު ވެކްސިންގެ މޭސްތިރި ދެމަފިރިން\nކޮރޯނާވައިރަހުން ދިފާއުވުމަށް ޖަރުމަނުގެ ބައޯންޓެކް އިން އުފެއްދި ވެކްސިނަށް ލިބުނު ބޮޑު ކާމިޔާބަށް ފަހު އަނެއްކާވެސް އިތުރު ވެކްސިނެއް އެ ކުންފުނިން އުފައްދައިފި އެވެ. އެ ކުންފުނިން ބުނެފައިވާ ގޮތުގައި މަލްޓިޕްލް ސެލެރޯސިސް (އެމްއެސް) އަށް އެ ކުންފުނިން ތައްޔާރުކުރި ވެކްސިން މީދަލަށް ދީގެން ހެދި ޓްރަޔަލް ކާމިޔާބުވެ އެސޮރުމެން މުޅިން ފަސޭހަވެފައިވާ ކަމަށެވެ.\nއެމްއެސް އަށް މި އުފެއްދި އާ ވެކްސިން ވެސް މަސައްކަތް ކުރަނީ އެމެރިކާގެ މަޝްހޫރު ފާމަސޫޓިކަލް ކުންފުނި ފައިޒާ އާއި ބައޯންޓެކް އިން ކޮރޯނާވައިރަހަށް އުފެއްދި ވެކްސިން މަސައްކަތްކުރާ ގޮތަށެވެ.\nމި ފަދަ ވެކްސިން މަސައްކަތް ކުރާ ގޮތަކީ އެމްއާރްއެންއޭ ކިޔާ ޖެނެޓިކް މެޓީރިއަލްގެ ބައެއް ވެކްސިނެއްގެ ގޮތުގައި އިންސާނުންގެ އަތަށް ޖަހައިގެން ހަށިގަނޑުގައި އުފެދޭ ޕްރޮޓީނެއްގެ ސަބަބުން އެ ބައްޔަށް އެކަށީގެންވާ ދިފާއީ ބާރު އެމީހެއްގެ ހަށިގަނޑުގެ ސެލްތަކުގައި އުފައްދަން ބާރު އެޅުމެވެ.\nކޮރޯނާވައިރަހުގެ ވެކްސިންގައި ވާގޮތަކީ ހަށިގަނޑުގައި އުފެދޭ ޕްރޮޓީންއަކީ ކޮރޯނާވައިރަސްކަމަށް ހަށިގަނޑަށް ހީވެގެން އޭގެ ދިފާއުގައި އެންޓިބޮޑީޒް އުފައްދަން ފަށަނީ އެވެ. އެހެންވެ ވެކްސިން ޖަހާފައިވާ މީހެއްގެ ހަށިގަނޑަށް އޭގެ ފަހުން ކޮރޯނާވައިރަސް އެރިޔަސް އެމީހާގެ ދިފާއީ ނިޒާމުން ވަގުތުން އެއާ ހަނގުރާމަކުރަން އެންޓިބޮޑީޒް އުފައްދައި ބައްޔާ ހަނގުރާމަކޮށް ހަށިގަނޑަށް ފެތުރުން ހުއްޓުވަނީ އެވެ.\nމަލްޓިޕްލް ސެލެރޯސިސް ވެކްސިންގައި އެމްއާރްއެންއޭ ޓެކްނޮލޮޖީއިން ކުރާ ކަމަކީ ހަށިގަނޑުގެ ދިފާއީ ނިޒާމުން ސިކުނޑިއާއި ސްޕައިނަލް ކޯޑުގެ ނިއުރޯންސްއަށް ދޭ ހަމަލަތައް ހުއްޓުވަނީ އެވެ. މި ބަލި ޖެހުމުން ހަށިގަނޑުގެ ހިނގުމަށް ކުރިމަތިވާ މައްސަލަތައް ނުޖެހެނީ އެހެންވެ އެވެ.\nމީދާ ބޭނުންކޮށްގެން މިހާރު މި ވެކްސިންގެ ކްލިނިކަލް ޓްރަޔަލްސް ހަދާފައިވާއިރު މި ޓްރަޔަލްގެ ނަތީޖާ ދައްކާފައިވަނީ ވަރަށް އުންމީދީ ކޮށެވެ. ވެކްސިން ދިން މީދަލުގެ ގައިން ބަލި މުޅިން ފަސޭހަވެފައިވާ ކަމަށް ސައިންސްވެރިން ބުނެ އެވެ. އަދި ބަލި ޖެހުމުގެ ސަބަބުން ގެއްލިފައިވާ މޯޓޯ ސްކިލްސް އަނބުރާ ލިބުނުކަމަށް ވެއެވެ.\nބައޯންޓެކްގެ ކޮރޯނާވައިރަސް ވެކްސިން 95 ޕަސެންޓް ކާމިޔާބުކަމަށް މިހާތަނަށް ހޯދި ހޯދުންތަކުން ވަނީ ހާމަވެފަ އެވެ. މިއީ އެމްއާރްއެންއޭ ވެކްސިނެއް ކްލިނިކަލް ޓްރަޔަލްސް ތަކުގައި ނޫން ގޮތަކަށް އާއްމުކޮށް އިންސާނުންނަށް ދިނުމަށް ހުއްދަ ލިބުނު ފުރަތަމަ ފަހަރެވެ.\nއިންސާނުންނަށް މި ވެކްސިން ދީގެން ހަދާ ޓްރަޔަލްތައް ފެށުމުގެ ހުއްދަ އިނގިރޭސި ވިލާތުން މިދިޔަ ޑިސެމްބަރު2ވަނަ ދުވަހު ދީފައިވާއިރު އެ ގައުމުގެ ފުރަތަމަ މީހާއަށް މި ވެކްސިން ވަނީ ޑިސެމްބަރު 8 ވަނަ ދުވަހު ދީފަ އެވެ. އަދި މިހާރު ކޮންމެ ދުވަހަކު އެތައް ހާސް މީހުންނަކަށް މި ވެކްސިން ދަނީ ދެމުންނެވެ.\nމި ވެކްސިން ބޭނުންކުރަން ހުއްދަ ލިބުމާ ގުޅިގެން ތަޖުރިބާކާރުން ބުނެފައިވަނީ މިއީ އިމިއުނޮލޮޖީގެ ރޮނގުން ލިބުނު ވަރަށް ބޮޑު ކުރިއެރުމެއް ކަމަށެވެ. އަދި މި ވަގުތު ދުނިޔޭގައި އުޅޭ ބޮޑެތި ބަލިތަކުގެ ތެރެއިން ވަރަށް ގިނަ ބަލިތައް މި ޓެކްނޮލޮޖީ ބޭނުންކޮށްގެން ފޮހެލެވޭނެކަމުގެ އުންމީދު އާވެފައިވާ ކަމަށް ވެސް ތަޖުރިބާކާރުން ވަނީ ބުނެފަ އެވެ.\nއެމްއާރްއެންއޭ އަކީ އިންސާނުންގެ ހަށިގަނޑުގައި ގުދުރަތީގޮތުން ލައްވާފައިވާ ޖެނެޓިކް މެޓީރިއަލް އެކެވެ. އިންސާނުންގެ ހަށިގަނޑުގައިވާ ސެލްތަކުން މި ޖެނެޓިކް މެޓީރިއަލް ބޭނުންކުރަނީ މެސެޖުތަކާއި އިރުޝާދުތައް ހަށިގަނޑުގެ ބައިތަކަށް ފޮނުވުމަށެވެ. މި އިރުޝާދުތައް ލިބުމުން އާންމުކޮށް ހަށިގަނޑުން ކުރާ ކަމަކީ އެ ދޭ އިރުޝާދާ އެއްގޮތަކަށް ވަކި ކަހަލަ ޕްރޮޓީނެއް އުފެއްދުމެވެ.\nމި ޓެކްނޮލޮޖީ ތަރައްގީކުރުމުގެ މަސައްކަތް ކުރާތާ އެތައް ސާސްކަފެއް ފާއިތުވެއްޖެ އެވެ. ނަމަވެސް ވެކްސިން އުފެއްދުމަށް މި ޓެކްނޮލޮޖީގެ ބޭނުން ހިފެން ފެށީ ދާދިފަހުންނެވެ.\nއޮކްސްފޯޑް އެސްޓްރާޒެނެކާ ވެކްސިންގައި އެމްއާރްއެންއޭ ޓެކްނޮލޮޖީ ބޭނުމެއް ނުކުރެ އެވެ. އޭގެ ބަދަލުގައި އެ ފަރާތުން ބޭނުންކުރަނީ މުޅިން ތަފާތު ޓެކްނިކް އެކެވެ. މިއީ ވެސް ސައިންސްވެރިން ބޭނުންކުރާތާ ވަރަށް ގިނަ ދުވަސްވީ ޓެކްނިކެކެވެ.\nމަލްޓިޕްލް ސެލެރޯސިސް އަށް އެމްއާރްއެންއޭ ބޭނުންކޮށްގެން ވެކްސިން ތައްޔާރުކުރީ މި ޓެކްނޮލޮޖީގެ ޒަރިއްޔާއިން ކޮރޯނާވައިރަހަށް ވެސް ވެކްސިން ތައްޔާރުކުރި ތުރުކީގެ މުސްލިމެއް ކަމަށްވާ އުގޫރް ސާހިން އެވެ. އޭނާއަކީ ބައޯންޓެކްގެ ސީއީއޯ ވެސް މެއެވެ.\nމަލްޓިޕްލް ސެލެރޯސިސް ޖެހުމުން ސިކުނޑި އާއި ސްޕައިނަލް ކޯޑުގެ ވަށައިގެން ހުންނަ ނިއުރޯންސްތަކުގެ ދިފާއުގައި ލެވިފައިވާ ދުއްޔަކަށް ހަށިގަނޑުގެ އަމިއްލަ ދިފާއީ ނިޒާމުން ހަމަލަ ދެއެވެ. ނަތީޖާއެއްގެ ގޮތުން މި ބަލި ޖެހޭ މީހުންގެ ހަށިގަނޑުގެ ބައެއް ފަންކްޝަންތަކަށް މައްސަލަތައް ކުރިމަތިވެ އެވެ. މި ބައްޔަށް މިހާރު ދޭ ފަރުވާއަކީ ހަށިގަނޑުގެ ދިފާއީ ނިޒާމުގެ މަސައްކަތް ލަސްކުރަން ދޭ ފަރުވާ އެކެވެ. ނަމަވެސް މިގޮތަށް ދިފާއީ ނިޒާމުގެ މަސައްކަތް ލަސްކުރުމުން އެފަދަ މީހުންނަށް މާ ފަސޭހައިން އިންފެކްޝަންތައް ޖެހެ އެވެ. ހަށިގަނޑަށް ވަންނަ ބެކްޓީރިއާ އާއި ވައިރަހުން ދިފާއުވުމުގެ ގާބިލްކަން ގެއްލެ އެވެ.\nޑރ. ޝާހިންގެ ތިއަރީއަކީ ވެކްސިންގެ ޒަރިއްޔާއިން ފޮނުވާލާ ޖެނެޓިކް މައުލޫމާތުގެ އެހީގައި މަލްޓިޕްލް ސެލެރޯސިސް ޖެހިފައިވާ މީހުންގެ ދިފާއީ ނިޒާމަށް އޭގައިވާ ޕްރޮޓީންތަކަށް ހަމަލާ ނުދޭން މެސެޖު ދިނުމެވެ.\nޖެނެޓިކް މެޓީރިއަލް އަކީ ވަރަށް ނާޒުކު އެއްޗެކެވެ. އެހެންވެ ހަށިގަނޑަށް ފޮނުވާލުމަށްފަހު ގިނައިރުތަކަކު ފަނާ ނުވެ ބަހައްޓަން ޖެހެ އެވެ. އަދި އިންޖެކްޝަންގެ ޒަރިއްޔާއިން ހަށިގަނޑަށް ފޮނުވާލާއިރު ހަލާކު ނުވެ ސެލްތަކަށް ވާސިލުވޭތޯ ޔަގީންކުރަން ޖެހެ އެވެ. ކޮވިޑް-19 ވެކްސިންގައި ވެސް މިކަމަށްޓަކައި ޚާއްސަ ފިޔަވަޅުތަކެއް އަޅާފައި ވެއެވެ.\nތުރުކީ ކޮވިޑް ވެކްސިން ބަޔޯންޓެކް\nތުރުކީން ބޫސްޓާ ގޮތުގައި އަމިއްލަ ވެކްސިނެއް


ޓެރަރިޒަމްގެ ބިލު: "ބޭނުމަކީ ދީނީ އިލްމުވެރިން ހިފާ ހައްޔަރު ކުރުން" | | Sangu News\nޓެރަރިޒަމްގެ ބިލު: "ބޭނުމަކީ ދީނީ އިލްމުވެރިން ހިފާ ހައްޔަރު ކުރުން"\n29 ސެޕްޓެމްބަރ 2019 - 12:34\nޑރ. ޝަހީމް ވަނީ، މި ބިލަކީ މިއަދު ބިލަށް ތާއީދު ކުރާ ދީނީ އިލްމުވެރިންނަށް މާދަމާ ވެސް ބިރަކަށް ވެދާނެ ކަމަށް ފޮޓޯ: ޝަހީމް ފޭސްބުކް\nސަރުކާރުގެ ފަރާތުން ރައްޔިތުންގެ މަޖިލީހަށް ހުށަހަޅާފައިވާ ޓެރެރިޒަމް ގާނޫނަށް އިސްލާހު ގެނައުމުގެ ބިލުގެ ދަށުން އިލްމުވެރިން ޓެރަރިސްޓުންނަށް ހަދާ ހައްޔަރު ކުރުމުގެ ބިރު އެބައޮތްކަމަށް ކުރީގެ އިސްލާމިކް މިނިސްޓަރު ޑރ.މުހައްމަދު ޝަހީމް އަލީ ސައީދު ވިދާޅުވެއްޖެއެވެ.\n2018 ވަނަ އަހަރުގެ ސެޕްޓެމްބަރު މަހު ބޭއްވި ރިޔާސީ އިންތިހާބުގައި ކުރީގެ ރައީސް ޔާމީން އަބްދުލް ގައްޔޫމްގެ ރަނިންމޭޓެއްގެ ގޮތުގައި ރައީސް އިބްރާހިމް މުހައްމަދު ސޯލިހްއާއި ވާދަކުރެއްވި ޝަހީމް ވަނީ ޓެރަރިޒަމްގެ ބިލާއި ގުޅޭގޮތުން ކަންބޮޑުވުން ފާޅު ކުރައްވާފައެވެ.\nބިލާއި ގުޅޭގޮތުން ސޯޝަލް މީޑިއާގައި ކަންބޮޑުވުން ފާޅުކުރައްވާ ޝަހީމް ވިދާޅުވީ ޓެރަރިޒަމް ހުއްޓުވުމަށްޓަކާ ގިނަ މަސައްކަތްތަކެއް ކޮށް، ގާނޫނަށް ހަރުދަނާ އިސްލާހުތަކެއް ގެންނަން ޖެހޭކަން އޭނާވެސް ގަބޫލު ކުރައްވާކަމަށެވެ. އެހެން ނަމަވެސް، އިސްލާހުތަކުގެ ތެރޭގައި ހިމެނޭ ކޯޓު އަމުރެއްނެތި މީހުން ހިފާ ހައްޔަރު ކުރުމުގެ ބާރުތައް ފުލުހުންނަށް ދިނުމަކީ އޭގެ ބޭނުން ސިޔާސީ ގޮތުން ނަހަމަގޮތުގައި ހިފާނެކަމުގެ ބިރެއް ކަމަށެވެ. މި އިސްލާހުތަކަކީ ދީނީ ދާއިރާގެ ކަންކަމަށް އަމާޒުކޮށްގެން ގެންނަ އިސްލާހެއްގެ ގޮތުގައި ވިފާޅުވެ ޝަހީމް ވަނީ، މީހުން ހިފާ ހައްޔަރު ކުރުމުގައި ދީނީ އިލްމުވެރިންނަށް އަމާޒު ކުރުމަކީ އެކަށީގެންވާ ކަމެއް ކަމަށެވެ.\nޓެރަރިޒަމްގެ ކުށުގައި ދީނީ އިލްމުވެރިންނަށް އަނިޔާއެއް ލިބިދާނެތީ އެކަމާއި ގުޅޭގޮތުން ކަންބޮޑުވުން ފާޅު ކުރައްވަމުން ޝަހީމް ވިދާޅުވީ، ސަރުކާރުގެ ތެރޭގައި ވެސް މި އިސްލާހުތަކަށް ތާއީދު ކުރާ އިލްމުވެރިންނަށް މިއީ މަޅިއަކަށް ވެގެން ގޮސްދާނެ ކަމަށެވެ. އެ ފަރާތްތައް މާދަމާވެސް މި ގާނޫނުގެ ޝިކާރައަކަށް ވެގެން ގޮސްދާނެ ކަމާއި މެދު ވިސްނެވުމަށް ޝަހީމް ވަނީ އިލްތިމާސް ކުރައްވާފައެވެ.\n"ކޯޓު އަމުރެއްނެތި މީހުން ހިފާ ހައްޔަރު ކުރެވޭ ގޮތައް ފުލުހުންނަށް ބާރުތަކެއްދީ ގާނޫނަށް ގެންނަން އުޅޭ ބަދަލަކީ ބިރުވެރި ރަނގަބީލެއްކަމުގައި ދެކެން. ކުށުގެ ވެށިން މީހަކު ހައްޔަރު ކުރުމަކީ ތަފާތު ކަމެއް. ނަމަވެސް ކޯޓު އަމުރެއް ނެތި ކޮންމެ ކޮންމެ މީހަކު ހަމަ އެކަނި ތުހުމަތެއްކުރެވިގެން ހައްޔަރު ކުރެވޭ ގޮތައް އޮވެއްޖެނަމަ އެކަމުގެ ބޭނުން ނަހަމަ ގޮތުގައި ހިފުމުގެ ފުރުސަތު އެބަ އޮތް. ޚާއްސަކޮށް ރާއްޖޭގެ ސިޔާސީ މަސްރަހުގައި މަސައްކަތްކުރާ ދީނީ އިލްމުވެރިން މިގާނޫނުގެ ދަށަށް ފައްތައި ޓެރަރިސްޓުންނަށް ހެދުމުގެ ބިރު އެބައޮތް" ޝަހީމް ވިދާޅުވިއެވެ.\nމާޒީގައި ހިނގައި ގޮސްފައިވާ ބައެއް ކަންތައްތައް ވެސް ފޭސްބުކް ޕޯސްޓުގައި ހިމަނުއްވަވާ ޝަހީމް ވިދާޅުވީ، މީގެ ކުރިންވެސް އެންމެ ގިނަ ލާއިންސާނީ އަނިޔާ ލިބުނު ބަޔަކަށް ދީނީ އިލްމުވެރިން ވާނެ ކަމަށެވެ. އެގޮތުން ކުށެއް ނެތި އިލްމުވެރިން ޖަލަށް ލުމާއި، އިލްމުވެރިންގެ ތުނބުޅި ގަދަކަމުން ބާލުވައި ހެދި މަންޒަރު ފެނިފައިވާނެކަމަށް އޭނާ ވިދާޅުވިއެވެ. އިލްމުވެރިންނާއި، އަންހެނުން މަގުމަތީންނާއި މިސްކިތުގެ ތެރެއިން ދަމާ ކޫއްތާ ގެންގޮސް އެތައް އަނިޔާއެއް ދީފައިވާ ކަމަށް ވެސް ޝަހީމް ވަނީ ވިދާޅުވެފައެވެ. އޭގެ އިތުރުންވެސް ރޭގަނޑުގެ ދަންވަރު ނިދާފައި ތިބޭ ވަގުތު ދީނީ އިލްމުވެރިންގެ ގެތަކަށް ވަދެ ބިރުދެއްކުމުގެ އަމަލުތައް އެތައް ފަހަރެއްގެ މަތީން ބަޔަކު ހިންގާފައިވާކަން ޝަހީމް ވަނީ ފާހަގަކުރައްވާފައެވެ.\nޝަހީމް ވިދާޅުވީ އެ ދުވަހުވެސް ދީނީ އިލްމުވެރިންގެ އެއްވެސް ކުށެއް ނެތްކަމަށެވެ. ހަމައެކަނި ކުށަކަށް ވީ އޭރު އޮތް ސަރުކާރާއި، ބައެއް މީހުންގެ ދީނީ ސިޔާސަތުތަކާއި ފަތުވާތަކާއި ހިޔާލު ތަފާތުވުން ކަމަށެވެ. އިލްމުވެރިންނަށް ޖެއްސި ހާލުގެ ތެރޭގައި އިލްމުވެރިން ހިނގަމުން ދިޔަ ސްކޫލުތައް ހުއްޓުވުމާއި، ބައެއް ވިޔަފާރިތައް ވެސް ގަދަ ބާރުން ހުއްޓުވާފައިވާކަމަށް ޝަހީމް ވަނީ ވިދާޅުވެފައެވެ.\nދިވެހި ރާއްޖެއަށް މިނިވަންކަމާއި އަސާސީ ހައްގުތައް ހޯދައިދެވުނީ އެތައް ބައެއްގެ ގުރުބާނީއަށް ފަހުގައިކަން ފާހަގަކުރައްވާ ޝަހީމް ވިދާޅުވީ، އެކަން ދަންނާނެ ބޭފުޅުން މިއަދުވެސް މި ސަރުކާރުގެ ތެރޭގައި އެބަތިއްބެވި ކަމަށެވެ.\nކޯޓު އަމުރެއް ނެތި ކޮންމެ ކޮންމެ މީހަކު ހަމަ އެކަނި ތުހުމަތެއް ކުރެވިގެން ހައްޔަރު ކުރެވޭ ގޮތައް އޮވެއްޖެ ނަމަ އެކަމުގެ ބޭނުން ނަހަމަ ގޮތުގައި ހިފުމުގެ ފުރުސަތު އެބަ އޮތްކަމަށް ވިދާޅުވެ، ޝަހީމް ވަނީ އެއީ ބިރުވެރިކަމުގެ ރަނގަބީލެއްގެ ގޮތުގައި ސިފަ ކުރައްވާފައެވެ. ޚާއްސަކޮށް ރާއްޖޭގެ ސިޔާސީ މަސްރަހުގައި މަސައްކަތްކުރާ ދީނީ އިލްމުވެރިން މިގާނޫނުގެ ތެރެއަށް ފައްތައި ޓެރަރިސްޓުންނަށް ހެދުމުގެ ބިރު އެބައޮތްކަމަށް އޭނާ ވިދާޅުވިއެވެ.\nމި ސަރުކާރު އުފެދިގެން އައިއިރުވެސް އަދި މިއަދުވެސް އިންސާފުވެރި ފަނޑިޔާރު ގެއެއް ގާއިމް ކުރުމުގެ ވާހަކަ ދައްކާއިރު، ޓެރަރިޒަމްގެ ކުށުގައި ކަމަށް ބުނެ ފަނޑިޔާރު ގޭގެ އަމުރެއް ނެތި އެކި ފަރާތްތައް ހައްޔަރު ކުރަން އުޅެނީ ކޮން ބޭނުމެއްގައި ތޯ ޝަހީމް ވަނީ ސުވާލު އުފައްދަވާފައެވެ. ބިލު، މަޖިލީހަށް ހުށަހެޅުމުން ބައެއް މަޖިލީސް މެމްބަރުންގެ ކަންބޮޑުވުންތައް ވެސް ފެނިގެން ދިޔަ ކަމަށާއި، އަދިވެސް އެދެނީ މަޖިލީސް މެމްބަރުން މި ބިލުގައި ހުރި ކަންކަމާއި ގުޅޭގޮތުން ކަންބޮޑުވުން ފާޅުކޮށް މަސައްކަތްކޮށްދެއްވުން ކަމުގައި ޝަހީމް ވަނީ ވިދާޅުވަފައެވެ.\nސިއްރު ބައްދަލުވުމުގައި، ފާސް ކުރި ބިލްގައި އަލަށް ހިމެނި އެއް ބަޔަކީ ހަނގުރާމަ އަށް މީހަކު ފޮނުވުމާއި ހަނގުރާމަ އަށް މީހަކު ފޮނުވަން މަސައްކަތް ކުރުން ނުވަތަ އެފަދަ ކަމަކަށް ހިތްވަރު ދިނުމަކީ ކުށެއްގެ ގޮތުގައި ހެދުމަށެވެ. އެފަދަ ކުށެއް ކުރާ މީހެއްގެ އަދަބަކީ 10 އަހަރާއި 15 އަހަރާ ދެމެދުގެ މުއްދަތަކަށް ޖަލަށް ލުން ކަމަށް ބިލްގައި އަލަށް ހިމެނި މާއްދާގައި ބުނެފައިވެ އެވެ.\nކޮމިޓީން ބިލް ދިރާސާ ކުރި އިރު، ކުށުގެ އަދަބުތަކަށް ބައެއް ބަދަލުތައް ވަނީ ގެނެސްފަ އެވެ.\nބިލް މަޖިލިހަށް ހުށަހެޅި އިރު، އޮތީ ހަނގުރާމައަށް ދާ މީހެއްގެ އަދަބަކީ 17 އަހަރާއި 20 އަހަރާ ދެމެދުގެ މުއްދަތަކަށް ޖަލަށްލުން ކަމަށެވެ. އެކަމަކު، އެފަދަ ކުށެއް ކުރާ މީހެއްގެ އަދަބަކީ ނުވަ އަހަރާއި 12 އަހަރާ ދެމެދުގެ މުއްދަތަކަށް ޖަލަށްލުން ކަމަށް ކޮމިޓީން ވަނީ ނިންމައިފަ އެވެ.\nހަނގުރާމަވެރި ސަރަހައްދަށް ދިއުން ނުވަތަ އެފަދަ ސަރަހައްދެއްގައި ހުރުމަކީ 10 އަހަރާއި 15 އަހަރާ ދެމެދުގެ މުއްދަތަކަށް ޖަލަށްލެވޭނެ ކުށެއްގެ ގޮތުގައި ބިލްގައި އޮތީ ކުރިން ހިމަނައިފަ އެވެ. އެކަމަކު، ބިލަށް ބަދަލު ގެނައި އިރު، އެފަދަ ކުށެއް ކުރާ މީހެއްގެ އަދަބަކީ ފަސް އަހަރާއި ހަތް އަހަރާ ދެމެދުގެ ޖަލު ހުކުމެކެވެ.


Sarahahdhee Fenvaruge Award Eh Ayady Takaful Ah - Vaguthu\nސަރަހައްދީ ފެންވަރުގެ އެވޯޑެއް އަޔާދީ ތަކާފުލް އަށް\nއެލައިޑް އިންޝުއަރަންސް ކުންފުނީގެ އިސްލާމިކް ވިންޑޯ "އަޔާދީ ތަކާފުލް"އަށް ސައުތު އޭޝިޔާ ސަރަހައްދުގެ ޝަރަފުވެރި ގޯލްޑް އެވޯޑެއް ލިބިއްޖެއެވެ.\nއަޔާދީ ތަކާފުލް އަށް މި އެވޯޑު ލިބިފައިވަނީ އިސްލާމިކް ފައިނޭންސް ފޯރަމް އޮފް ސައުތު އޭޝިޔާ (އިފްސާ) ގޯލްޑް އެވޯޑްގެ އިސްލާމިކް ވިންޑޯ އަދި ޔުނިޓް އޮފް ދަ އިޔަރ ކެޓަގަރީއިންނެވެ.\nއަޔާދީ ތަކާފުލްއަށް މިއެވޯޑު ލިބިފައިވަނީ ޔޫޓީއޯއިން އިންތިޒާމްކޮށްގެން ރޭ ސްރީލަންކާގައި ބޭއްވި އިފްސާގެ ތިންވަނަ އަހަރީ އިނާމު ދިނުމުގެ ހަފްލާގެ ތެރެއިންނެވެ. އަޔާދީގެ ފަރާތުން މިއެވޯޑާއި ހަވާލުވީ ޖެނެރަލް މެނޭޖަރ އިބްރާހިމް ފިރުޝާންއެވެ.\n2014 ވަނަ އަހަރު ވުޖޫދަށް އައިސްފައިވާ "އަޔާދީ ތަކާފުލް" އަކީ އިސްލާމީ ޝަރީއަތްތަކާއި އުސޫލުތަކުގެ މަތިން ފަރުމާކޮށްފައިވާ އިންޝުއަރަންސް އެކި އެކި ހިދުމަތްދޭ ކުންފުންޏެކެވެ. އެގޮތުން ކަސްޓަމަރުންގެ ތަރުހީބު ލިބިފައިވާ އަޔާދީގެ ހާއްސަ ހިދުމަތްތަކުގެ ތެރޭގައި ކާރިސާ ތަކާފުލް، ހޯމް ތަކާފުލް، ޗައިލްޑް އެޑިޔުކޭޝަން ތަކާފުލް، ހައްޖު އަދި އުމްރާ ތަކާފުލް އާއި މިފަދަ އިތުރު ހިދުމަތްތައް ހިމެނެއެވެ.\nއަޔާދީ ތަކާފުލްގެ ފަރާތުން މައުލޫމާތު ދެއްވަމުން؛ ޖެނެރަލް މެނޭޖަރ އިބްރާހިމް ފިރުޝާން ވިދާޅުވީ، އަޔާދީގެ މަސައްކަތްތަށް އަގުވަޒަންކުރުމުގެ ގޮތުން ވިދި ވިދިގެން ދެވަނަ ފަހަރަށް މިއެވޯޑް ލިބުމަކީ ކުރިޔަށްދިޔުމަށް ލިބުނު އިތުރު ހިތްވަރެއް ކަމަށާއި ރާއްޖޭގައި އިސްލާމިކް ފައިނޭންސިންގ އިތުރަށް ފުޅާކޮށް ކުރިއެރުވުމަށް ކުރިޔަށް އޮތް ތަނުގައިވެސް ގިނަ މަސައްކަތް ތަކެއް ކުރައްވާނެ ކަމަށެވެ.\nއިތުރަށް ވާހަކަ ދައްކަވަމުން ފިރުޝާން ވިދާޅުވީ އަޔާދީ ތަކާފުލްގެ ކާމިޔާބީގެ ފަހަތުގައިވާ ހަގީގީ ސިއްރަކީ އެކުންފުނީގެ ހީވާގި، ޒުވާން ޓީމެވެ. އެހެންކަމުން މިމުނާސަބު ވަގުތުގައި ކުންފުނީގެ ފަރާތުން ހުރިހާ މުވައްޒަފުންނަށް ފިރުޝާން ވަނީ ޝުކުރު އަދާކޮށްފައެވެ.


ހޮލެންޑުގެ އިސްލާމްދީނާ ދެކޮޅު ހިޔާލުގެ ކުރީގެ ޕާލަމެންޓު މެންބަރަކު އިސްލާމްވެއްޖެ | ޙެޔޮބަސް\nHome އާންމު ލިޔުން ހޮލެންޑުގެ އިސްލާމްދީނާ ދެކޮޅު ހިޔާލުގެ ކުރީގެ ޕާލަމެންޓު މެންބަރަކު އިސްލާމްވެއްޖެ\nހޮލެންޑުގެ އިސްލާމްދީނާ ދެކޮޅު ހިޔާލުގެ ކުރީގެ ޕާލަމެންޓު މެންބަރަކު އިސްލާމްވެއްޖެ\nހޮލެންޑުގައި ވަރަށް ފަހުން މުންނާރުތައް މަނާކުރަން މަސައްކަތްކުރި ޕާރޓީ ކަމަށްވާ ގީރތް ވައިލްޑާރ ގެ ފުރީޑަމް ޕާރޓީގެ މެންބަރެއްކަމަށްވާ އާނޯރޑް ވަން ދޫރަން އިސްލާމްވެއްޖެއެވެ. އޭނާއަކީ ކުރީގެ ޕާލަމެންޓު އަދި އިޖްތިމާއީ އަދި އިސްލާމް ދީނާއި ދެކޮޅު ހެދުމުގައި މަޝްހޫރު މެންބަރެކެވެ. މިއީ ހޮލެންޑުގައި މުންނާރުތައް މަނާކުރުމަށްޓަކައި މަސަައްކަތްކޮށް އެކަން ކާމިޔާބު ކުރި ޕާރޓީއެވެ. މިކަންވަނީ ގީރތް އެޕާރޓީގެ ލީޑަރު ވެސް ޔަޤީންކޮށްދީފައެވެ.\nއެގޮތުން އާނޯރޑު އިސްލާމްވީކަން ބަޔާންކޮށްފައިވަނީ އެބޭފުޅާގެ ޓުވިޓަރ އެކައުންޓުގައެވެ. އެއީ 27 ފެބުރުއަރީގައެވެ. (ޓުވީޓުގެ ލިންކު ބައްލަވާ) އަދި އެއީ އޭނާގެ ހަޔާތުގެ އާ ފެށުމެއްކަމަށް ބުނެފައިވެއެވެ. އެޓުވީޓާއެކުގައި ބައެއްމީހުން ހީކުރީ އެއީ ޖޯކެއްކަމަށެވެ. ނަމަވެސް ފަހުން އެބޭފުޅާ ވަނީ އެކަން ޔަގީންކޮށްދީފައެވެ. އަދި އަލްޖަޒީރާއަށް ވަނީ އިންޓަރވިޔުއެއްވެސް ދެއްވާފައެވެ. އަދި ހޭގުގެ ސިޓީ ހޯލްގައި އެޑްވައިޒަރެއްގެ ގޮތުން މިހާރު މަސައްކަތްކުރައްވާ އާނޯރޑުވަނީ އިސްލާމްވީކަން ބަޔާންކޮށް މޭޔަރަށް ސިޓީއެއްވެސް ފޮނުވާފައެވެ. އަދި މަސައްކަތްކުރާ ވަޤުތުގައި ނަމާދުކުރެވޭނެ ގޮތް ހަދައިދިނުމަށްވެސް އެދިފައިވެއެވެ.\nއަދި ހޭގުގެ އަލްޔަޤީން މިސްކިތުގެ ވެބްސައިޓުގައިވެސް ވަނީ މިކަން ރަސްމީކޮށް ބަޔާންކޮށްދީފައެވެ. ލިންކު.\nއެ ލިޔުމުގައި އެބޭފުޅާ އިސްލާމްދީނުގެ މަތީގައި ސާބިތުކޮށްދެއްވުން އެދި ދުޢާކޮށްފައިވެއެވެ.\nއަދި އެބޭފުޅާވަނީ އަލްޖަޒީރާއަށް ދެއްވާފައިވާ ބަސްދީގަތުމުގެ ބައެއް ސުވާލުތަކާއި ޖަވާބުތައްވެސް ޓުވިޓަރ އެކައުންޓުގައި ޕަބްލިސް ކޮށްފައެވެ. ލިންކު\nއެގޮތުން ތިރީގައި އެވަނީ އަލްޖަޒީރާގެ ބައެއް ސުވާލުތަކާއި ޖަވާބެވެ.\nއަލްޖަޒީރާ: ތިބޭފުޅާގެ އިސްލާމްވުމާއި މެދުގައި ބައެއްމީހުން ޝައްކުކުރެއެވެ. އެބައިމީހުންނާއި މެދު ބުނަނީ ކީކޭތޯއެވެ؟\nއާނޯރޑު: މީހުން އެކަމާއި މެދު ޝައްކުކުރާކަން އަހަރެންނަށް އިހުސާސްކުރެވެއެވެ. ސަބަބަކީ އެއީ ގިނަމީހުންނަށް ހީކުރެވިފައިވާ ކަމަކަށް ނުވާތީއެވެ. އަހަރެންގެ ގާތްމީހުންނަށް އަހަރެން މިހާރު ޤުރުއާނާއި ޙަދީޘާއި އަދި ސުންނަތް އަދިވެސް އެނޫން އިސްލާމީ ލިޔުންތައް ދިރާސާ ކުރާތާ އަހަރެއްވެފައިވާ ކަން އެނގެނޭއެވެ. އަދި އޭގެ އިތުރުން އަހަރެންވަނީ މުސްލިމުންނާއި އެކު ވަރަށް ގިނަ ބަހުސްތައް ކޮށްފައެވެ. މިއީ އަހަރެން އެނިންމުމަކާއި މެދު ކުޑަކަމެއްގެ ގޮތުގައި ނުނަގާ ކަމެކެވެ.\nއަލްޖަޒީރާ: އިސްލާމްދީނާއި ބެހޭގޮތުން ސައުޤުވެރިކަން އުފެދުނީ ކިހިނެއްހެއްޔެވެ؟\nއާނޯރޑު: އަހަރެންނަށްވަނީ އިސްލާމްދީނާއި މެދު ވަރަށް ގޯސް ޚަބަރުތައް އިވިފައެވެ. ނަމަވެސް އަހަރެންނަކީ އެހެން މީހުންގެ ހިޔާލުތަކަށް އެއީ ތެދެއްތޯ ބެލުމަށްފަހުގައި އެޔާއި މެދުގައި އަހަރެންގެ އަމިއްލައަށް ގޮތެއްކަނޑައަޅައިފައި ނޫނީ އެކަން ޤަބޫލުކުރާ މީހެއްނޫނެވެ. އެހެންކަމުން އިސްލާމްދީނުގެ މަޢުލޫމާތު އަހަރެންގެ ޝައުޤުވެރިކަމުގެ ސަބަބުން ފުންކޮށް ލިބުނެވެ. އަދި ހޭގުގެ ސިޓީ ހޯލުގައި އަހަރެންނާއި މަސައްކަތްކުރާ އަބޫ ޚައުލާނީ އަހަރެންނަށް އައްސުންނަތް މިސްކިތް ތައާރަފުކޮށްދިނެވެ. އަދި އެމިސްކިތުން އަހަރެންނަށް އިތުރު މައުލޫމަތުތައް ލިބުނެވެ. އެމީހުން އަހަރެން ބަލައިގަތީ ވަރަށް ޕޮޒިޓިވްކޮށް އަދި ހޫނު މަރުހަބާއާއި އެކުގައެވެ.\nއަލްޖަޒީރާ: އަނެއްކޮޅަށް ބަލާއިރު ފުރީޑަމް ޕާރޓީއަށް ވަދެވުމުން އެކަމާއި ހިތާމަކުރަން ހެއްޔެވެ؟\nއާނޯރޑް: ދިރިއުޅުމުގައި ކޮންމެ ކަމެއްގައިވެސް ބޭނުމެއްވާކަން އަހަރެންނަށް ވަނީ އެނގިފައެވެ. ނަމަވެސް މިއަދު އަހަރެންނަށް ލިބިފައިވާ ޢިލްމުގެ(އިސްލާމްދީނުގެ) އަލީގައި އެއްވެސް ޝައްކެއްނެތި އަހަރެން އެހެން ގޮތެއް (ކުރިން) ހިޔާރުކުރީމުހެވެ.\nއަލްޖަޒީރާ؛ ދެން ތިބޭފުޅާ އިސްލާމްވުމުން މީހުންގެ އަމަލުތައް ހުރީ ކިހިނެއް ހެއްޔެވެ؟\nއާނޯރޑު: ބައެއްމީހުންގެ(ކާފަރުންގެ) ނަޒަރުގައި އަހަރެންނަކީ ހިޔާނާތްތެރިއެކެވެ. ނަމަވެސް ގިނަމީހުން މިއީ ރަނގަޅު ނިންމުމެއްކަމަށް ބަލައިގަނެއެވެ. ނަމަވެސް ޢާންމުގޮތެއްގައި މީހުންގެ ޢަމަލުތައް ފެންނަނީ ރަނގަޅަށެވެ. އަދިވެސް އަހަރެންނަށް ޓުވިޓަރއިންވެސް ދަނީ މީހުންގެ ސަޕޯރޓު ލިބެމުންނެވެ. އަހަރެން ހިޔާރުކުރިގޮތް ދެނެގަނެ އަހަރެން ނުދަންނަ ބަޔަކު އަހަރެންގެ ނިންމުމަށް އިޚުތިރާމްކުރާތީ އެއީ ބޮޑު ހިތްހަމަޖެހުމެކެވެ.\nއަލްޖަޒީރާ: ދެން ފާހަގަކުރައްވާނެ އިތުރުއެއްވެސް ކަމެއް އެބައޮތްހެއްޔެވެ؟\nއާނޯރޑު: އެހެންމީހުންނެކޭ އެއްފަދައިން އަހަރެންގެ ދިރިއުޅުމުގައިވެސް ވަނީ ކުށްކުރެވިފައެވެ. މި ކުށްތަކުން އަހަރެންނަށް ވަނީ ވަރަށް ބޮޑެތި ފިލާވަޅުތައް ލިބިފައެވެ. އަދި އަހަރެން އިސްލާމްދީން ހިޔާރުކުރުމުން އަހަރެންނަށް މިވަނީ ެ އެންމެފަހުން ހުންނަން ޖެހޭ ގޮތަކީ މިއީކަން އަހަރެންނަށް އިހުސާސް އެބަކުރެވެއެވެ. އަހަރެންނަށް މިއީ އާ ފެށުމެއްކަން އެނގެއެވެ. އަދި ދަސްކުރަން ޖެހޭ ވަރަށް ގިނަ ކަންކަން އެބަހުއްޓެވެ. އަދި އަހަރެންނަށް އިތުރު އުނދަގޫތަކާއި ދިމާވާނެކަމަށް ލަފާކުރެވެއެވެ. ޚާއްޞަކޮށް ސަރުކާރުގެ އިދާރާތަކުންނެވެ. މި ހުރިހާ ކަމަކުން ﷲ އަހަަރެން ސަލާމަތްކޮށްދެއްވައި ތައުފީޤުދެއްވާނެކަމާމެދު އަހަރެން ހިތުގެ އަޑިން ޤަބޫލުކުރަމެވެ. ނިމުނީ\nއިސްލާމްދީނުގެ އަލަށް އައި މިއަޚާއަށް ތިޔަބޭފުޅުންގެ ހެޔޮބަސްފުޅެއް ޓުވިޓަރއިން ރައްދުކޮށްލުން ކީއްތޯއެވެ.؟ ލިންކު:\nދުޢާއަކީ ﷲ ސުބުޙާނަހޫ ވަތަޢާލާ މިއަޚާއަށް ސާބިތުކަން ދެއްވައި އިސްލާމްދީނުގެ މަތީގައި ފައިތިލަ ސާބިތުކޮށް ކާމިޔާބު މީހުންގެ ތެރޭގައި ލެއްވުމެވެ. އަދި ދުނިޔޭގައި ސާބިތުކަން ދެއްވައި ކެތްތެރިންގެ ތެރޭގައި ލައްވައި އިސްލާމްދީނަށް ނަސްރުދޭ މީހުންގެ ތެރޭގައި ލެއްވުމެވެ. އާމީން. އަދި އަޅުގަނޑުމެން އެންމެނަށް ހިދާޔަތު ދައްކަވައި ނަޖާވާމީހުންގެ ތެރޭގައި ލެއްވުމެވެ. އާމީން.\nNext articleކީރިތި ޤުރުއާނުގައި ވަނީ……..؟\nއާންމު ލިޔުން Mar 7, 2013


Varubalivejje, abadhu angabandhu koggen nuhureveyne: Makhloof\nވަރުބަލިވެއްޖެ، އަބަދު އަނގަ ބަންދުކޮށްގެން ނުހުރެވޭނެ: މަޚްލޫފް\n- 1 week ago3- ފަހީމް\nފެށުނީއްސުރެވެސް މޯލްޑިވްސް މާކެޓިންގ އެންޑް ޕަބްލިކް ރިލޭޝަންސް (އެމްއެމްޕީއާރްސީ) ގެ މައްސަލާގައި މިނިސްޓަރ މަޚްލޫފާއިމެދު ޢަމަލު ކުރަމުން އަންނަނީ ޒާތީކޮށް ކަމުގައި އާއި މިހާރު ވަރުބަލިވެއްޖެ ކަމަށާއި އަބަދު އަނގަ ބަންދުކޮށްގެން ނުހުރެވޭނެ ކަމަށް ޔޫތު މިނިސްޓަރ އަޙްމަދު މަޚްލޫފް ވިދާޅުވެއްޖެއެވެ.\nއެމްއެމްޕީއާރްސީގެ ޚިޔާނާތާއި ގުޅޭ މައްސަލައެއްގައި ދަޢުވާ ކޮށްދިނުން އެދި އެންޓިކޮރަޕްޝަން ކޮމިޝަނުން ޕްރޮސެކިއުޓަރ ޖެނެރަލްގެ އޮފީހުގައި ދެންނެވުމާއި ގުޅިގެން މަސްއޫލިއްޔަތު އެކަހެރި ކުރައްވާފައިވަނިކޮށް މަޚްލޫފް މިފަދައިން ވިދާޅުވީ، ފޭސްބުކްގައި ކުރެއްވި ޕޯސްޓެއްގައެވެ.\nމަޚްލޫފް ވިދާޅުވީ، ފެށުނީއްސުރެވެސް އެމްއެމްޕީއާރްސީ މައްސަލައިގައި މަޚްލޫފާއިމެދު ޢަމަލު ކުރަމުން އަންނަނީ ޒާތީކޮށް ކަމަށާއި، ސިޔާސީގޮތުން ކަތިލާ ކަންބަޅިއެއް ގޮތަށް ކަމަށެވެ. އަދި އެކަން ކުރަނީ ސިޔާސީ ބަޔަކު އަޑީގަތިބެގެންކަން، އެންމެ އިސްވެރިންނަށް އެނގިވަޑައިގަންނަވާ ކަމަށާއި ބޭނުމަކީ ހަމައެކަނި މަޤާމުން ވަކިކުރުން ކަމަށް މަޚްލޫފް ވިދާޅުވެފައިވެއެވެ.\nމަޚްލޫފް ވިދާޅުވީ، އެމީހުންނަށް ނުވިސްނެނީ މަޚްލޫފް އުޅުއްވަނީ މަޤާމުގައި ބަގުޑިބައްދައިގެން ހުންނަން ނޫންކަން ކަމަށެވެ. އަދި ކުރި ތުހުމަތުވެސް ގޯސް ކަމަށާއި، ތުހުމަތު ކުރީ އެސްއީޒެޑް ބިލަށް ވޯޓު ދީގެންނަމަވެސް އޭރު އެބޭފުޅާއަކީ މަޖިލިސް މެންބަރެއް ކަމަށާއި ވޯޓު ދިނީ ތްރީލައިން ވިޕާ އެއްގޮތަށް ކަމަށެވެ.\nމަޚްލޫފްގެ ފޭސްބުކް ޕޯޓްގައި އިތުރަށް ވިދާޅުވީ، އެންޓިކޮރަޕްޝަން ކޮމިޝަނަށް ދަޢުވާ ކުރުމުގެ އެއްވެސް ޤާނޫނީ ބާރެއް މިމައްސަލައިގަ ލިބިގެން ނުވާ ކަމަށާއި އެކަން އެސެޓް ރިކަވަރީ ކޮމިޝަން އުފައްދަވަން ރައީސް ނެރުއްވި ޤަރާރުން އަދި ރިޔާސީ ކޮމިޝަންގެ ޤާނޫނުންވެސް ސާފު ކަމަށެވެ. އަދި މީގެކުރިން ދަޢުވާ އުފުލި އެންމެންގެ މައްސަލަތައް ވެސް ފޮނުވީ ކޮމިޝަނުން ކަމަށް ވިދާޅުވެފައިވެއެވެ.\nހެކިކަމަށް ބުނެ ހޯދާފައިވާ ބައެއް ތަކެތި އަދި ބަޔާނަކީ ކަނޑައެޅިގެން ދިވެހިރާއްޖެއާއި އަދި ލަންކާގެ ޤާނޫނާ ޚިލާފަށް ހޯދާ އަދި ނަގާފައިވާ، ކޯޓަށް ބަލައިވެސް ނުގަންނާނެ ހެކިތަކެއް ކަމަށް ވެސް ވިދާޅުވެފައިވެއެވެ.\nމަޚްލޫފް ވިދާޅުވީ އޭނާގެ މައްސަލަ ވެސް ހަމަ ބަލަންވީ ކަމަށާއި އެކަމަކު އެކަން ކުރަންވާނީ ޤާނޫނީ އިމުގެ ތެރެއިން ތަފާތުނުކޮށް ކަމަށެވެ. ސިޔާސީ ނުފޫޒުން ބައެއް ނަންތަށް އުނިކުރުމަށްފަހުވެސް އެކުލަވާލާފައި އޮތް 300 މީހުންގެ ލިސްޓަކުން ވެސް ކޮމިޝަނަށް3އަހަރު ވީއިރު ފެނުނީ މަޚްލޫފްގެ ނަން އެކަނިތޯ ވެސް ވަނީ ސުވާލު ކުރައްވާފައެވެ.\nމަޤާމުގައި ދެމިހުރުމާމެދު މަޚްލޫފް ވިދާޅުވީ، ޤާނޫނާއި ގަވާއިދުގެ ތެރެއިން އަދި ކޮމިޝަން، ޕޮލިސް، ޕީޖީ އަދި އޭސީސީ އިން އަމިއްލައަށް ހަދައިގެން ތިބި އުސޫލުތަކާ ވެސް އެއްގޮތަށް މަޚްލޫފާއިމެދު ތަފާތުނުކޮށް މައްސަލަ ގެންދާނަމަ ކުރިން ދެންނެވިހެން އެއްމެދުވަހަކު ވެސް މިނިސްޓަރު ކަމުގެ މަޤާމުގައި ދެމިނުހުންނަވާނެ ކަމަށް ވެސް ވިދާޅުވެފައިވެއެވެ.\nކަންބަޅިއެއްހެން ހަމައެކަނި މިނިސްޓަރ މަޚްލޫފް ކަތިލިޔަސް އެހިސާބުން އެމްއެމްޕީއާރްސީ ގެ މައްސަލަ ނިމުނީކަމަށް ރައްޔިތުން ދެކޭނެކަމަށް ހީކުރުމަކީ ގޯހެއް ކަމަށާއި، ވަރުބަލިވެއްޖެ ކަމަށާއި އަބަދު އަނގަ ބަންދުކޮށްގެން ނުހުންނާނެ ކަމަށް މަޚްލޫފް ވިދާޅުވެފައިވެއެވެ.\nކަލޯ އަދި ނުވޭނު ފޮނު އަރުވާކަށް! އުންސުރު ހަމަވިކަމެއްވެސް ނޭނގޭނު! ކޯޓު ބޮލަށް ކަނޑާލަން ވެގެން ގަސްތުގަ އުންސުރު ހަމަ ނުކޮށްވެސް ފޮނުވަފާނެނު! މިހެން ހުރި އެތައް ކަމެއް ހުރިއިރު މާއަވަހެއްނު ތެޅިއަރުވަން! ބަލަ އަދީބު ދިން ފައިސާ ކަލޭ މީހަކު ފޮނުވައިގެން ޔާމީނު އެކައުންޓަށް ޖަމާކޮށް އޭގެ ރަސީދު ހިފައިގެން މޮޔަގެރިއެއްހެން ދުވުނުއިރުވެސް 33000 ކާލައިގެނެއްނު ކަލޭ ހުރީ! އެގަނޑު ގަންނަން ކަލޭ ފޮނުވި މީހާގެ ނަމަކީ މުބީނުތަ އަނެއްކާ!\nސިޔާސީގޮތުންއަނގަގަދަކޮއްއުޅޭ ހަރާމްފައިސާ ކާއެއްވެސްމީހަކަށް އަނގަބަންދުކޮށްގެނެއް ނުހުރެވޭނެ ސިޔާސީމީހުންގެތެރޭގައިގިނައީޢެފަދަމީހުން\nކަންބަޅި( ކުރިން ނޭގުނުކަން)\nޢެހެން މީހުން ވަރުބަލި ވީމާ އަނގަ ބަންދު ކުރަނީ .ދެން ނުކާން. މީނާ އޭގެ އިދި ކޮޅު. ޢެހެން ވީމަ ތިޔާ އަދި ވަރުބަލި ނުވަނީ. ޢަދި ޒުވާން ވީމާ ކެވޭނެ ވާހަކަ ތޯ ތި ވިދާޅުވީ. ޙަމަ ލަފާ ކޮށް ލީ.


Ras Online - ހެއިޓީގައި އަނިޔާވެރިގޮތަކަށް2ނޫސްވެރިޔަކު މަރާލައިފި\nހެއިޓީގައި އަނިޔާވެރިގޮތަކަށް2ނޫސްވެރިޔަކު މަރާލައިފި\nއަހުމަދު މަސްނޫމް7ޖެނުއަރީ 2022 - 12:20\nކެރީބިއަންގެ ގައުމެއްކަމަށްވާ ހެއިޓީގައި އަނިޔާވެރިގޮތަކަށް2ނޫސްވެރިޔަކު މަރާލައިފިއެވެ.\nހަބަރުތައް ބުނާގޮތުން ހެއިޓީގެ ވެރިކަންކުރާ ޕޮއެޓެޕްރިންސް ސިޓީގައި އިއްޔެ2ނޫސްވެރިން މަރާލާފައިވަނީ ދިރި ހުއްޓާ އަންދާލައިގެނެވެ. އަދި3ވަނަ ނޫސްވެރިޔަކު ވަނީ އެސަރަހައްދުން ސަލާމަތްވެގެން ފިލާފައެވެ.\nނޫސްވެރިން މަރާލާފައިވަނީ އެގައުމުގައި ހަރަކާތްތެރިވާ ގޭންގަކުންނެވެ. ނަމަވެސް މަރާލި ސީދާ ސަބަބެއް ނޭނގެއެވެ. ބައެއް ހަބަރުތައް ބުނާގޮތުން ނޫސްވެރިން އަންދާލުމުގެ އިތުރުން، އެމީހުން ގަޔަށް ބަޑިވެސް ވަނީ ޖަހާފައެވެ.\nހެއިޓީގެ ރޭޑިއޯ ޗެނަލަކުން ބުނީ މަރާލި ނޫސްވެރިންގެ ތެރޭގައި އެސްޓޭޝަންގެ ނޫސްވެރިޔަކު ހިމެނޭކަމަށެވެ. އަދި އޭނާ އެސަރަހައްދުގައި ހަރަކާތްތެރިވަމުން ދިޔައީ އެސަރަހައްދުގެ ސަލާމަތާއި ރައްކާތެރިކަމާއި ބެހޭގޮތުން ރިޕޯޓެއް ތައްޔާރުކުރުމަށް ކަމަށް އެ ސްޓޭޝަނުން ބުނެއެވެ.\nމިދިޔަ ޖުލައިމަހު ހެއިޓީގެ ރައީސްކަމުގަަައި ހުންނެވި ޖޯވެނެލް މޮއިސްވެސްް ވަނީ އޭނާގެ ގެކޮޅުގައި ހުންނަވަނިކޮށް އަވަހާރަކޮށްލާފައެވެ.\nހެއިޓީގައި ކުށްކުރުން އިތުރުވެފައިވާއިރު، އެގައުމުގައި ހަރަކާތްތެރިވާ ގޭންގުތަކުގެ މެދުގައި ބޮޑެތި ހަނގުރާމަތައް ދަނީ ހިނގަމުންނެވެ. އަދި އެކަމުގެ ސަބަބުން އެމެރިކާ ސަރަހައްދުގެ އެންމެ ފަގީރު ގައުމުކަމުގައިވާ ހެއިޓީ ދޫކޮށް އެތައް ހާސް ބަޔަކު ދަނީ އެހެން ތަންތަނަށް ހިޖުރަކުރަމުންނެވެ.


Cook Islands ga nan badhalu kuranee | Mihaaru\nކުކް އައިލެންޑްސްގެ މަންޒަރެއް: ނަން ބަދަލު ކުރަން ރެފަރެންޑަމެއް ބާއްވާނެ.\nދެކުނު ޕެސިފިކްގެ ކުކް އައިލެންޑްސްގެ ނަން ބަދަލުކުރަން އަނެއްކާ ވެސް ރައްޔިތުންގެ ވޯޓަކަށް ދަނީ\n08 މާޗް 2019 - 08:30\nދިފާއީ އަދި ހާރިޖީ ކަންކަމުގައި ނިއުޒިލެންޑްގެ ޒިންމާތަކުގެ ދަށުގައި އޮތް ނަމަވެސް، ވަކި ދައުލަތެއްގެ ގޮތުގައި ހިނގަމުން އަންނަ ދެކުނު ޕެސިފިކްގެ ކުކް އައިލެންޑްސްގެ ނަން ބަދަލުކުރަން އަނެއްކާ ވެސް ނިންމައިފި އެވެ\nތާރީހާއި ސަގާފަތާއި ރަށުގެ ރައްޔިތުން ވެސް ރަމްޒުކޮށްދޭ ކަހަލަ ނަމަކަށް، 10 ރަށުގެ މައްޗަށް އެކުލެވޭ ކުކް އައިލެންޑްސްގެ ނަން ބަދަލުކުރަން ނިންމާފައިވާ އިރު، މިކަމަށް ރިފަރެންޑަމަކަށް ދާން އަދި ދެ އަހަރުވަރު ނަގާނެ އެކަމަށް ކަނޑައަޅާފައިވާ ކޮމެޓީގެ ޗެއާ ޑެނީ މަޓަރާއޯ ވިދާޅުވި އެވެ.\n"މިއީ ހަގީގަތުގައި ވެސް ވަރަށް ބޮޑު އަދި އެހާމެ މުހިއްމު ނިންމުމެއް. އެހެންވެ ވަރަށް ގިނަ ކަންކަމަށް ބެލުމަށް ފަހު ނަން ބަދަލު ކުރާނީ،" އޭނާ ރޮއިޓާޒް އަށް ވިދާޅުވި އެވެ. "މިކަމަށް ރިފަރެންޑަމަކަށް ދާން އަދި ދެ އަހަރު ނަގާނެ ކަމަށް ގަބޫލު ކުރެވޭ."\nކުރިން އިނގިރޭސިންގެ ދަށުގައި ވެސް އޮތް ކުކް އައިލެންޑްސް އަށް ރަށުގެ ހައިބަތު ދައްކުވައިދޭ ކަހަލަ ނަމެއް ކިޔަން ނިންމާފައިވާ އިރު، 60 ވަރަކަން ނަން މިހާރު ވެސް ވަނީ ލިސްޓްކޮށްފަ އެވެ. އޭގެ ތެރޭގައި ރަންޖިއާރޯ (ލަވް ފްރޮމް ދަ ހެވެންސް) އަދި ރަރޯޓުއާ (ވީ ސްޓޭންޑް އަންޑަ ގޯޑް) ހިމެނެ އެވެ.\nކުކް އައިލެންޑްގެ ޑެޕިއުޓީ ޕްރައިމް މިނިސްޓަރު މާކް ބްރައުން ރޭޑިއޯ ނިއުޒިލެންޑަށް ވިދާޅުވި ގޮތުގައި ރަށުގެ ނަން ބަދަލުކުރުމަކީ ވަރަށް ތާއީދު ކުރައްވާ ކަމެކެވެ. އަދި ރަށަށް ކިޔަން ވާނީ ސަގާފީ ނަމެއް ކަމަށް ވިދާޅުވި އެވެ.\nކުކް އައިލެންޑްސްގެ ޑެޕިއުޓީ ޕްރައިމް މިނިސްޓަރު މާކް ބްރައުން.\nމީގެ ކުރިން 1994 ގައި ވެސް ކުކް އައިލެންޑްސްގެ ނަން ބަދަލު ކުރަން ރައްޔިތުންގެ ވޯޓަކަށް ދިޔަ އެވެ. އެ ފަހަރު ރައްޔިތުން ވަނީ އެކަމަށް ނޫނެކޭ ބުނެފަ އެވެ.\nކުކް އައިލެންޑްސް އަށް އެ ނަން ދީފައި ވަނީ 1700 ގެ އަހަރުތަކުގެ ތެރޭގައި އެ ރަށަށް އެންމެ ފުރަތަމަ ދަތުރު ކުރި އިނގިރޭސި އެކްސްޕްލޯރާއެއް ކަމަށްވާ ޖޭމްސް ކުކް އަށް ނިސްބަތްކޮށެވެ. މިހާރު އަށާރަ ހާއެއްހާ މީހުންގެ އާބާދީ އޮތް ކުކް އައިލެންޑްސް ވަކި ދައުލަތެއްގެ ގޮތުގައި ހިންގަން ފެށީ 1965 ގަ އެވެ.\nއިތުރު ލިޔުންތައް ނިއު ޒީލެންޑް އިނގިރޭސިވިލާތް\nހުޅުމާލޭގައި ޓެކްސީ ޑްރައިވަރަކަށް ހަމަލާދީ މަރާލައިފި\n11 hours ago 85\nސެންޓަރުން ދަތުރު ނަގާ ނަމަ އެޑްރެސް މަޖުބޫރު!\nގާސިމަށް އެވަރުކޮށްލަން ޖެހޭ ސަބަބެެއް ނެތް: އެކުވެރިން\nފެން ނުލިބި ވެރިރަށް ހުއްޓުމަކަށް! ބޮޑު ކާރިސާއެއް!\nޕްރީއޯޑާ އެމްވީގެ ވެރިޔާ ހަތަރު އަހަރަށް ގޭ ބަންދަށް


SunOnline: India ah COVID ge thinvana raalheh boamathi vamundhaa kamuge inzaaru dheefi\nއިންޑިއާއަށް ކޮވިޑް-19 ގެ ތިންވަނަ ރާޅެއް ބޯމަތިވަމުންދާ ކަމުގެ އިންޒާރު ދީފި\nމުހައްމަދު ޖަވާދު ޔޫސުފު 31 Jul 2021, 14:01\nއިންޑިއާގައި ކޮވިޑް ބަލީގައި މަރުވާމީހުންގެ ހަށިތައް އަންދަނީ\nނިއުދިއްލީ (ޖުލައި 31): އިންޑިއާއަށް ކޮވިޑް-19 ގެ ތިންވަނަ ރާޅެއް ބޯމަތިވަމުންދާ ކަމުގެ އިންޒާރު އެގައުމުގެ ސިއްހަތާބެހޭ ތަޖްރިބާކާރުން ދީފިއެވެ.\nއިންޑިއާގެ ސިއްހަތާބެހޭ ތަޖްރިބާކާރުން މިއިންޒާރު ދިނީ ފާއިތުވި ތިން ހަފްތާއަށްފަހު އިންޑިއާގައި ކޮވިޑްގެ ކޭސްތައް އަނެއްކާވެސް އިތުރުވާން ފެށުމާ ގުޅިގެންނެވެ. މިގޮތުން ފާއިތުވި ހަފްތާއަށް ބަލާއިރު އެހަފްތާގެ ކޮންމެ ދުވަހެއްގައިވެސް އިންޑިއާގައި ވަނީ އޭގެ ކުރީގެ ތިން ހަފްތާގެ ދުވަސްތަކާ އަޅާ އަޅާބަލާއިރު ރެކޯޑު މިންވަރަކަށް ކޮވިޑް ގެ ކޭސްތައް އިތުރުވެފައެވެ.\nމިއާއެކު އިންޑިއާގެ ސިއްހަތާބެހޭ ތަޖްރިބަކާރުން ވިދާޅުވަނީ މިއީ ކޮވިޑްގެ ތިންވަނަ ރާޅެއް ބޯމަތިވާން ފަށާފައިވާކަމުގެ އަލާމާތެއްކަމަށާ މިރާޅު ބިންދާލާނީ އަންނަ އޮކްޓޯބަރު މަހުގެ ކުރީކޮޅުގައި ކަމަށް ބެލެވޭކަމުގައެވެ.\nކޮވިޑްގެ ތިންވަނަ ރާޅެއް އިންޑިއާއަށް އަންނާނެ ކަމަށް ބެލެވޭ އެންމެ ބޮޑު ސަބަބަކީ އިންޑިއާގެ ރައްޔިތުންނަށް ކޮވިޑްގެ ވެކްސިން ދިނުމަށް ހިންގާ ޕްރޮގްރާމް މާބޮޑަށް ފަހަތުފައަށް ބަރުވެ އެޕްރޮގްރާމް ކުރިޔަށްދާ މިންވަރު ލަސްވުމުގެ ސަބަބުންނެވެ. މީގެއިތުރުން ރައްކާތެރިކަމުގެ ފިޔަވަޅުތަކަށް ލުއިދީފައިވާތީ އިންޑިއާގެ ރަށްފުށުގެ ސަރަހައްދުތަކުގައި ގައިގޯޅިކޮށް މީހުން އުޅޭއުޅުން އިތުރުވެފައިވުމާއި ރައްކާތެރިކަމުގެ ފަރުދީ ފިޔަވަޅުތަކަށް އާންމުން މާބޮޑު ސަމާލުކަމެއް ނުދޭ މައްސަލައާ ގުޅިގެންނެވެ.\nއިންޑިއާގެ މަގެއްގައި މީހުން ތޮއްޖެހިފައި\nތަފާސްހިސާބުތަކަށް ބަލާއިރު ފާއިތުވި 24 ގަޑިއިރުގެ ތެރޭގައި އިންޑިއާގެ އެކި ސްޓޭޓްތަކުގައި 44 ހާހަށްވުރެ ގިނަމީހުންވަނީ ކޮވިޑް އަށް ޕޮޒިޓިވް ވެފައެވެ. މީގެ ހަފްތާއެއްހާ ދުވަސްކުރިއަށް ބަލާއިރު އިންޑިއާގައި 24 ގަޑީއިރު ތެރޭގައި ކޮވިޑް އަށް ޕޮޒިޓިވްވަނީ އެވްރެޖްކޮށް 20 ހާހާއި 25 ހާހާ ދެމެދުގެ އަދަދެއްގެ މީހުންނެވެ. ނަމަވެސް ފާއިތުވި ހަފްތާގެ ދުވަސްތަކުގައި މިއަދަދު ވަނީ 30 ހާހުން 35 ހާހަށް އިތުރުވެ އިއްޔެވަނީ 44 ހާހަށް ވުރެ މައްޗަށް ގޮސްފައެވެ.\nއިންޑިއާގައި ކޮވިޑްގެ ކޭސްތައް އަނެއްކާވެސް މައްޗަށް ދާންފެށީ ކޮވިޑް ކޮންޓްރޯލް ކުރުމަށް މިދިޔަ އެޕްރީލް މަހުން ފެށިގެން އެގައުމުގައި އެޅި ހަރުކަށި ފިޔަވަޅުތަކަށް ބޮޑެތި ލުއިތަކެއް ދިނުމާ ގުޅިގެންނެވެ. މިދިޔަ އެޕްރިލް މަހާއި މޭ މަހުގެ ތެރޭގައި އިންޑިއާއަށްވަނީ ކޮވިޑްގެ ވަރުގަދަ ރާޅެއް އަރައި ދުވާލެއްގެ މައްޗަށް އެތަށް ލައްކަ ބަޔަކު ކޮވިޑް އަށް ޕޮޒިޓިވްވެ ދުވާލެއްގެ މައްޗަށް މަރުވާމީހުންގެ އަދަދުވެސް4ހާހަށް މައްޗަށް ގޮސްފައެވެ.\nމިރާޅާއެކު ކޮވިޑްގެ ބާރުގަދަ ވައްތަރެއްކަމަށްވާ ޑެލްޓާ ވޭރިއެންޓް އިންޑިއާއިން ވަނީ ފެނިފައެވެ. މިވޭރިއަންޓް ފުރަތަމަ ފެނުނީވެސް އިންޑިއާއިންނެވެ. އެއަށްފަހު ޑެލްޓާ ވޭރިއަންޓް އަވަށްޓެރި ގައުމުތަކަށްވެސް ފެތުރި މުޅި ދެކުނު އޭޝިއާގެ ގައުމުތައްވަނީ ވަރަށް ބިރުވެރި ހާލަތަކަށް ގޮސްފައެވެ. މިހާލަތުގައި އިންޑިއާގެ އަވަށްޓެރި ދެކުނު އޭޝިއާގެ ގައުމުތަކުންވެސް އެތަށް ހާސްބަޔަކުވަނީ ކުޑަދުވަސްކޮޅެއްގެ ތެރޭގައި ކޮވިޑްގައި މަރުވެގެން ގޮސްފައެވެ.\nމިިދިޔަ އެޕްރީލް މަހު އިންޑިއާއަށް ކުރިމަތިވި ކޮވިޑްގެ ވަރުގަދަ ރާޅަށްފަހު މިވީ ދެމަހެއްހާ ދުވަހުގެ ތެރޭގައި އިންޑިއާގައިވަނީ ރައްކާތެރި ކަމުގެ ފިޔަވަޅުތަކަށް ބޮޑެތި ލުއިތަކެއް ދީފައެވެ. ފިޔަވަޅުތައް ލުއިކުރުމާއެކު ކޮވިޑްގެ ކޭސްތައް އަލުން ގިނަވަމުންދާތީ އިންޑިއާގެ ދެކުނުގެ ބައިބޯ ސްޓޭޓެއް ކަމަށްވާ ކެރެލާ ގައި މިދިޔަ ހަފްތާއިން ފެށިގެން އަނެއްކާވެސްވަނީ ފުރަބަންދުގެ ފިޔަވަޅުތައް އަޅާފައެވެ.\nކޮވިޑްގެ ތިންވަނަ ރާޅެއް އިންޑިއާގެ ބޯމަތީގައިވާއިރު އެރާޅުން ސަލާމަތް ކުރެވޭނީ ނުވަތަ އޭގެ ގެއްލުން ކުޑަކުރެވޭނީ ވެކްސިން ޖެހުމުގެ މަޝްރޫއު ވަރަށް ބާރަށް ކުރިޔަށްގެންގޮސް އާބާދީގެ މަދުވެގެން 50 އިންސައްތަ މީހުންނަށް ވެކްސިންގެ2ޑޯޒު ދެވިގެންކަމަށް ސިއްހަތާބެހޭ ތަޖުރިބާކާރުން ދެކެވަޑައިގަންނަވައެވެ. ނަމަވެސް މިއީ އިންޑިއާފަދަ އާބާދީ ބޮޑު ގައުމެއްގައި މަދު ދުވަސްތަކެއްގައި ކުރެވޭވަރުގެ ކަމެއްނޫނެވެ.\nއިންޑިއާގެ އާބާދީގައި ކޮވިޑް ވެކްސިންގެ2ޑޯޒު ފުރިހަމަ ކުރިމީހުންގެ ނިސްބަތް އުޅެނީ 25 އިންސައްތައަށްވުރެވެސް ދަށުގައެވެ. ނަމަވެސް އިންޑިއާގެ އާބާދީގެ 18 އަހަރުން މަތީގެ 38 އިންސައްތަ މީހުންނަށް ވެކްސިންގެ ފުރަތަމަ ޑޯޒު ވަނީ ދީފައެވެ. މިއީ އިންޑިއާފަދަ ގައުމަކަށް ބޮޑު ކުރިއެރުމެއްކަމަށް އެގައުމު ދެކެއެވެ.\nއިންޑިއާއަކީ އެމެރިކާ ފިޔަވައި ދުނިޔޭގައި ކޮވިޑް ޖެހުނު މީހުންގެ އަދަދު އެންމެ ބޮޑު ގައުމެވެ. އެމެރިކާގައި ކޮވިޑް ޖެހުނު މީހުންގެ އަދަދު 35 މިލިޔަނަށް ވުރެ މައްޗަށް ގޮސްފައިވާއިރު އިންޑިއާގައި ކޮވިޑް ޖެހުނު މީހުންގެ އަދަދުވަނީ 31 މިލިޔަނަށްވުރެ މައްޗަށް ގޮސްފައެވެ. ކޮވިޑްގައި މަރުވި މީހުންގެ އަދަދަށް ބަލާއިރުވެސް އެމެރިކާ ފިޔަވައި މަރުއެންމެ ގިނަ ގައުމަކީ އިންޑިއާއެވެ. އެމެރިކާގައި ކޮވިޑް ޖެހިގެން6ލައްކައަށްވުރެ ގިނަމީހުން މަރުވެފައިވާއިރު އިންޑިއާގައި ހަތަރު ލައްކައަށްވުރެ ގިނަމީހުންވަނީ ކޮވިޑް ޖެހިގެން މަރުވެފައެވެ.


Kulhudhufushi Court ge Ghaazee Suspend Koffi ކުޅުދުއްފުށީ ކޯޓުގެ ޤާޒީ ސަސްޕެންޑްކޮށްފި – Huvadhoo News Kulhudhufushi Court ge Ghaazee Suspend Koffi Huvadhoo News\nކުޅުދުއްފުށީ ކޯޓުގެ ޤާޒީ ސަސްޕެންޑްކޮށްފި\nހދ.ކުޅުދުއްފުށީ ކޯޓުގެ މެޖިސްޓްރޭޓް އިބްރާހިމް ޝާހިދު ޖުޑިޝަލް ސާވިސް ކޮމިޝަން (ޖޭއެސްސީ) އިން ސަސްޕެންޑްކޮށްފިއެވެ.\nއެކޮމިޝަނުން ވިދާޅުވެފައިވަނީ ކުޅުދުއްފުށީ މެޖިސްޓްރޭޓް ކޯޓްގެ މެޖިސްޓްރޭޓް އިބްރާހިމް ޝާހިދު 14 ދުވަހުގެ މުއްދަތަކަށް ސަސްޕެންޑްކޮށްފައިވާ ކަމަށާއި އޭނާ ސަސްޕެންޑްކޮށްފައިވަނީ އެއްވެސް ވަރަކަށް ޖިނާއީ މައްސަލަތައް ނުބަލާތީ ކަމަށެވެ.\nއިބްރާހިމް ޝާހިދު އެއްވެސް ގޮތަކަށް ޖިނާއީ މައްސަލަތައް ނުބަލާ ކަމަށް ކުރެވުނު ތުހުމަތަކާއި ގުޅިގެން އެކޮމިޝަނުން ވަނީ އެކަން ތަހުޤީގުކޮށްފައެވެ. މިތަހުޤީގުން އެގުނު ގޮތުގައި އެއީ ތެދުވާހަކައެއްކަން ވަނީ ހާމަވެފައެވެ. އަދި މިކަމާ އެގާޒީ ވަނީ އަމިއްލައަށްވެސް އިއުތިރާފްވެފައެވެ.\nއެހެންކަމުން ޖޭއެސްއިން ވަނީ މިއަދު ޤާޒީ އިބްރާހިމް ޝާހިދުއަށް މުސާރަޔާ އިނާޔަތް ނުލިބޭ ގޮތަށް ސަސްޕެންޑްކޮށްފައެވެ. ނަމަވެސް އެގާޒީ ޖިނާއީ މައްސަލަތައް ނުބަލާ ސަބަބު ޖޭއެސް އިން ހާމަކޮށްފައިނުވެއެވެ.


Raajje-India ge 55 aharuge gulhun Shahid ge photo thakun | Mihaaru\nރާއްޖެ-އިިންޑިއާގެ 55 އަހަރުގެ ގުޅުން ޝާހިދުގެ ފޮޓޯތަކުން\nރައީސް އިބްރާހިމް މުހައްމަދު ސޯލިހާއި ބޮޑުވަޒީރު މޯދީގެ ގައިގައި ބައްދާލައްވަނީ: ދެ ގައުމުގެ ގުޅުމަށް 55 އަހަރު ވަނީ ވެފައި -- ފޮޓޯ/އޭއެފްޕީ\nޝާހިދު އޭނާގެ ފޭސްބުކްގައި އާންމު ކުރެއްވީ ރާއްޖޭގެ އިސްވެރިންނާ އެކު އިންޑިއާގެ ބޮޑުވަޒީރުން ބޭއްވެވި ބައްދަލުވުންތަކުގެ ފޮޓޯތަކެވެ. އެގޮތުން ރާއްޖޭގެ ކުރީގެ ބޮޑުވަޒީރު އަހުމަދު ޒަކީ އާއި އިންޑިއާގެ ކުރީގެ ބޮޑުވަޒީރު އިންދިރާ ގާންދީއާ އެކު ހުންނެވި ފޮޓޯ އާއި ކުރީގެ ބޮޑުވަޒީރު ރަޖީވް ގާންދީއާ އެކު ކުރީގެ ރައީސް މައުމޫން އަބްދުލްގައްޔޫމް ބައްދަލު ކުރައްވާ ފޮޓޯ ވެސް ހިމެނެ އެވެ.\nމީގެ އިތުރުން ކުރީގެ ރައީސް މުހައްމަދު ނަޝީދާއި އިންޑިއާގެ ކުރީގެ ބޮޑުވަޒީރު މަންމޯހަން ސިންގްއާ އެކު ބޭއްވެވި ބައްދަލުވުމާއި ރައީސް އިބްރާހިމް މުހައްމަދު ސޯލިހާއި ބޮޑުވަޒީރު ނަރެންދުރަ މޯދީ ބައްދަލު ކުރައްވާ ފޮޓޯއެއް ވެސް ޝާހިދުގެ ޕޯސްޓްގައި ހިމަނާފައިވެ އެވެ. އެކަމަކު ކުރީގެ ރައީސް އަބްދުﷲ ޔާމީނާއި މޯދީ ބައްދަލު ކުރެއްވި ފޮޓޯ ޝާހިދު ހިމަނުއްވައިފައެއް ނުވެ އެވެ.\nޝާހިދު ލިޔުއްވާފައިވަނީ ރާއްޖެއަށް މިނިވަންކަން ލިބުމުން ރާއްޖެއަކީ މިިނިވަން ދައުލަތެއްގެ ގޮތުގައި އެންމެ ފުރަތަމަ ބަލައިގަތް ގައުމުތަކުގެ ތެރޭގައި އިންޑިއާ ހިމެނޭ ކަމަށެވެ. އޭގެފަހުން މިއަދާ ހަމައަށް ވެސް ދެ ގައުމުގެ ގުޅުން އެކި ދާއިރާތަކުން ބަދަހިވަމުންދާ ކަމަށް އޭނާ ލިޔުއްވާފައިވެ އެވެ.\nކުރީގެ ރައީސް ޔާމީންގެ ވެރިކަމުގައި އިންޑިއާ އާއި ރާއްޖޭގެ ގުޅުން ކޮންމެވެސް ވަރަކަށް ހީނަރުވި އެވެ. އެކަމަކު މި ސަރުކާރުގައި ދެ ގައުމުގެ ގުޅުން ވަރަށް ބޮޑަށް ވަނީ ބަދަހިކޮށްފަ އެވެ. ބޮޑުވަޒީރު މޯދީ ރާއްޖެ ވަޑައިނުގެން ހުންނެވުމަށް ފަހު އޭނާ ރަސްމީ ދަތުރުފުޅެއްގައި އަލަށް ރާއްޖެ ވަޑައިގަތީ ވެސް ރައީސް އިބްރާހިމް މުހައްމަދު ސޯލިހް ހުވާ ކުރެއްވުމުގެ ރަސްމިއްޔާތަށެވެ.\nއިންޑިއާ އަބްދުﷲ ޝާހިދު، ފޮރިން މިނިސްޓަރު ރާއްޖެ-އިންޑިއާ ޑިޕްލޮމެޓިކް ގުޅުން\nސާހިދު ކޮންކަމެއް ހާސިލްކުރަންތޯ ތިޔަ އުޅުއްވަނީ؟ އިންޑިޔާ ދިވެހިރާއްޖެ ޒަމާނުއްސުރެން ގުޅުން އޮތަސް ޒަކީގެ ބޮޑުވަޒީރުކަމުގަ، ނާސިރު އަދި މައުމޫންގެ ވެރިކަމުގައިވެސް އިންޑިޔާ ބޭނުންހާގޮތެއް މިމަގައުމަށް ހަދަން ދޫކޮށްނުލާ އޭރު ރާއްޖޭގެ ހާރުޖީސިޔާސަތަކީ ވަކިފަރާތަކަށް ގޮސް ހުސްނުވާ އެކުވިރިކަމުގެ ސިޔާސަތެއް! މިއަދު އެހެންތޯ؟ 2023ގައި ސާހިދު ވެރިކަމަށް އަންނަން ބޭނުންވިޔަސް ތިޔައީބޮޑުވަރު މިގައުމުގެ ވެރިކަމަށް ސަލާމް\nނަޔޭ ޒަމީންތީ ނަ އާސްމާން ތާ ނަ ޗާންދު ތާރޭ ކަހީ ނިޝާންތާ މަގަރް ޔެ ސަޗްހޭ ކެ އިން ދިނޯންބީ ތެރާ މެރާ ޕިއާރު ޔޫންހި ޖަވާންތާ " ހަކުރު ދެއްޔާ ބޮޑު ބޭބެ ނޫންތޯ ތިއީ މަކްރޫފް ނުވި ދޯސްތީ ގުޅުން ތިޔައީ "\nރާއްޖެ މިނިވަން ވުމާއި ގުޅިގެން އެކަން ބަލައިގަތުމަށް ފަހު، މާލެ އަށް ފުރަތަމަ (ނޮން ރެސިޑެންޓް) އެންބެސެޑަރަކު ފޮނުވީ އިސްރާއީލު. އެއީ 1965 ވަނަ އަހަރު. އެންމެ ފުރަތަމަ އެންބެސީ އެއް މާލޭގަ ހުޅުވީ ޢެ ދުވަސްވަރު އދ ގައި ޗައިނާ ތަމްސީލު ކުރި، ޓައިޕެއި ސަރުކާރު. އިންޑިޔާގެ އެންބެސީއެއް ހުޅުވީ 1980 ގެ އަހަރުތަކުގަ. އިންޑިޔާ އަކީ ރާއްޖެ އާ އޭރު މާ ބޮޑު ގުޅުމެއް އޮތް ބައެއް ނޫން. ރާއްޖޭގެ ބޯޓުފަހަރު ކޮއްޗެ އާއި ސޫދުކުޅިއަށް ހާލުން ދަތުރު ކުރި.\nއިންޑިޔާއާ އަބަދުވެސް ގުޅުންއޮވޭ ނަމަވެސް މިފަހަރު މިއުޅެނީ ގުޅުމޭކިޔައިގެން މިޤައުމަށްވެރިވެގަންނަން އދ މުއާހިދާ އޮންނަގޮތުން މިޒަމާނަކު ބޮޑުބަޑި ހިފައިގެން އެރޭކަށްނޯވެ އެހެންވެ މިހާރު ހަމައެނި އޮތްގޮތަކީ ސަރުކާރު އަތްދަށުލައިގެން މަޑިހިއްޕުން މިހާރުމިދަނީ މިކަންތަށްފެންނަމުން އެކިކަންކޮޅުތަކުގަ މިލިޓަރީ ސިފައިން\nއެއްވެސް ޤައުމެއްގަ އެ ޤައުމެއްގެ ވެރިކަން ކުރާނެގޮތް ބުނެދޭ ހިސާބަކީ އަޅުވެތި ޤައުމަކުން ފެންނާނެ ގޮތްގަޑު. މި ރާއްޖެއިން ފެންނަނީ އެމަންޒަރު މިހާރު.\nއިންޑިޔާގެ ރައްޔިތުންނަކީ ދިވެހިންގެ ހާއްސަ ރަހްމަތްތެރިން. އެހެނަސް އިންޑިޔާގެ ހައްދުފަހަނައަޅާފައިވާ ވެރިންނަކީ ދިވެހި ބައެއް ވެރިންހެން މި ދެގައުމުގެ ހަލާކު! މިސާލަކަށް ނަޝީދު، ޝާހިދު، ޔާމީން، މައުމޫނު.\nކޮބާ ބޮޑުސޭޓާ ކާށިދޫސޭޓު.\nއެންމެފުރަތަމަ ފޮޓޯއިން ފެންނަނީ ނިކަން މަޖާވައްތަރެއްގެ ބައެއް.


Raajje In Covid-19 Ah Fassivi Enmme Dhuvasvee Meehaa Rangalhuvehjje - Vaguthu\nރާއްޖެއިން ކޮވިޑް-19 އަށް ފައްސިވި އެންމެ ދުވަސްވީ މީހާ ރަނގަޅުވެއްޖެ\nކޮވިޑް-19އިން ރަނގަޅުވި ސަރުދާރު ދޮންބެ - ފޮޓޯ: މިހާރު\nރާއްޖެއިން ކޮވިޑް-19 އަށް ފައްސިވި އެންމެ އުމުރުން ދުވަސްވީ މީހާ ބަލިން ރަނގަޅުވެ ގެއަށް ދޫކޮށްލައިފިއެވެ.\nރާއްޖެއިން ކޮވިޑް-19 އަށް ފައްސިވި އެންމެ އުމުރުން ދުވަސްވީ މީހާއަކީ 92 އަހަރުގެ މީހެކެވެ. އެ މީހާގެ އިތުރުން ދާދި ފަހުންވެސް އުމުރުން 92 އަހަރުގެ ފިރިހެނަކު ވަނީ ކޮވިޑް-19 އަށް ފައްސިވެފައެވެ.\nކޮވިޑް-19 އަށް ފައްސިވެ މިއަދު ގެއަށް ދޫކޮށްލާފައި ވަނީީ ކުރީގެ މަޝްހޫރު ކުރެހުންތެރިޔާ ސަރުދާރު ދޮންމަނިކު (ސަރުދާރު ދޮންބެ) ކަމަށް މިހާރު ނޫހުން ވަނީ ރިޕޯޓްކޮށްފައެވެ.އޭނާ ކޮވިޑް-19 އަށް ފައްސިވެފައި ވަނީ މެއި މަހުގެ 29 ވަނަ ދުވަހުއެވެ.\nމިހާރު ނޫހަށް މައުލޫމާތު ދެމުން ސަރުދާރު ދޮންބެގެ ދަރިފުޅު އަަހުމަދު ޝުއައިބް ބުނީ، ކޮވިޑް-19 އަށް ބައްޕަ ފައްސިވިކަން އެނގުނީ އެހެން ކަމެއްގައި ޑޮކްޓަރަށް ދެއްކުމުން ޑޮކްޓަރުންގެ ލަފާގެ މަތިން ޓެސްޓު ކުރިފަހުން ކަމަށެވެ.\nއޭނާ ކޮވިޑް-19 އަށް ފައްސިވެގެން ފަރުވާދެމުން ދިޔައީ ޓްރީޓޮޕް ހޮސްޕިޓަލްގެ އައިސީޔޫގައެވެ.\nސަރުދާރު ދޮންމަނިކު ކޮވިޑް-19 އަށް ފައްްސިވިތާ 19 ދުވަސް ފަހުން ބަލިން ރަނގަޅުވެ ގެއަށް ދޫކޮށްލާފައިވާއިރު، ހޮސްޕިޓަލުން އޭނާއާ މެދު ކަންތައް ކުރި ގޮތުން އާއިލާއިން ތިބީ ވަރަށް ބޮޑަށް ހިތްހަމަޖެހިފައެވެ.\n"ބައްޕަގެ ހާލު ބޮޑެއް ނުވޭ. ގެންދިޔަތާ 19 ދުވަސް ފަހުން ރަނގަޅުވެގެން ދޫކޮށްލި އިރު ވަރަށް ރަނގަޅަށް ކަންތައް ކުރީ ހޮސްޕިޓަލުން ބައްޕައާ މެދު. ވަރަށް ހިތްހަމަޖެހޭ،" ޝުއައިބު މިހާރު ނޫހަށް ބުންޏެވެ.\nއޭނާގެ އިތުރުން، އާއިލާ އިތުރު ދެ މީހަކު ވަނީ ކޮވިޑް-19 އަށް ފައްސިވެފައެވެ. އެެ ދެ މީހުންގެ ހާލު އަދި ރަނގަޅެއް ނުވެއެވެ.\nރާއްޖެއިން މިހާތަަނަށް ކޮވިޑް-19 އަށް ފައްސިވެފައި ވަނީ، 2110 މީހުންނެވެ.\nޖޫން 17, 2020 19:45\nޖޫން 17, 2020 23:25


ކޮވިޑް19: ދުވާލަކު 80،000 ޓެސްޓުކުރެވޭ ރޮބޮޓެއް – Dhen.mv\nކޮވިޑް19: ދުވާލަކު 80،000 ޓެސްޓުކުރެވޭ ރޮބޮޓެއް\nކޮވިޑް19 އަށް ދުވާލަކު 80،000 ޓެސްޓުކުރެވޭ ރޮބޮޓެއް ސްޕެއިން އިން ދޫކޮށްލަން ތައްޔާރުވަމުންދާ ކަމުގައި އެ ގައުމުން ބުނެފިއެވެ. އެގައުމުން މިކަން އިއުލާނު ކޮށްފައި މިވަނީ އެ ގައުމުގައި ވެސް ވައިރަސް ހަލުވިކަމާއެކު ފެތުރެމުންދާ ދަނޑިވަޅެއްގައެވެ.\nއިޓަލީއަށް ފަހު ޔޫރަޕުގައި ދެވަނައަށް އެންމެ ހަލުވިކަމާއެކު ވައިރަސް ފެތުރޭ ގައުމަކީ ސްޕެއިން އެވެ. ސްޕެއިން އިން 29900 އަށް ވުރެ ގިނަ މީހުން ވައިރަސް އަށް ޕޮސިޓިވްވެފައި ވާއިރު ވައިރަސް ޖެހުނު 1813 މީހުން ވަނީ މަރުވެފައެވެ.\nއެގައުމުގެ އިދާރާތަކުން ގަބޫލުކުރާ ގޮތުގައި ވައިރަހަށް ޓެސްޓުކުރެވޭ މިންވަރު ދުވާލެއްގެ މައްޗަށް އިތުރު ކޮށްފިނަމަ ވައިރަސް ކޮންޓްރޯލް ކުރުމަށް އެހީއަކަށް ވެގެންދާނެއެވެ. އެގޮތުން އެގައުމުގެ ސިއްހަތާއި ބެހެ އިސް އޮފިޝަލަކު ވަނީ އެގައުމުން ވައިރަހަށް ޓެސްޓުކުރެޥޭ4ރޮބޮޓު ތައްޔާރުކޮށް އެ ގަތުމުގެ މަސައްކަތް ކުރަމުން އަންނަ ކަން ހާމަ ކޮށްފައެވެ. އޮފިޝަލު އިތުަރަށް ބުނި ގޮތުގައި އެ ރޮބޮޓުތަކުން ދުވާލެއްގެ މައްޗަށް 80،000 މީހުން ޓެސްޓުކުރެވޭނެއެވެ.\nއެގައުމުން އަދި ރޮބޮޓުތައް އޮޕަރޭޓުކުރާނެ ގޮތެއް ހާމަކޮށްފައެއް ނުވެއެވެ.\nސްޕެއިން ގެ ބޮޑުވަޒީރު ވަނީ އެގައުމުގެ ހާލަތު އަދި މިއަށް ވުރެ ބޮޑަށް ހާލަތު ދަށްވާނެ ކަމުގައި ބުނެފައެވެ. އަދި ސަރުކާރުން ކޮވިޑް19 އާއި ދެކޮޅަށް ކުރެވެން ހުރިހާ މަސައްކަތެއް ކުރަމުން އަންނަ ކަމަށް ވެސް ބޮޑު ވަޒީރު ބުނެފައިވެއެވެ.\nކޮވިޑް19 އަކީ ދުނިޔެއަށް ކުރިމަތިވެފައިވާ ބަލިމަޑުކަމެއްގެ ގޮތުގައި ކަނޑައަޅާފައިވާއިރު މިހާތަނަށް ދުނިޔޭގެ އެކި ހިސާބުތަކުން 345,289 ވުރެ ގިނަ މީހުނަށް ވަނީ ބަލި ޖެހިފައެވެ. އަދި މަރުވި މީހުންގެ އަދަދުވަނީ 14,924 އަރާފައެވެ.


ރައީސުލްޖުމްހޫރިއްޔާގެ އަރިހަށް އިންޑިއާ ސަފީރު ވަދާޢީ ޒިޔާރަތް ކުރައްވައިފި - The President's Office\n10 މާރިޗު 2009، ރިފަރެންސް: 2009-211\nރައީސުލްޖުމްހޫރިއްޔާ މުޙަންމަދު ނަޝީދުގެ އަރިހަށް އިންޑިއާ ސަފީރު އޭ.ކޭ ޕާންޑޭ ވަދާޢީ ޒިޔާރަތް ކުރައްވައިފިއެވެ. މިބައްދަލުކުރެއްވުން އޮތީ މިއަދު ހެނދުނު ރައީސުލްޖުމްހޫރިއްޔާގެ އޮފީހުގައެވެ.\nމިބައްދަލުކުރެއްވުމުގައި ރައީސް މުޙަންމަދު ނަޝީދު ދެއްކެވި ވާހަކަފުޅުގައި، އިންޑިއާ އާއި ރާއްޖެއާ ދެމެދުގައި އޮންނަނީ ވަރަށް ގާތް ވަރަށް ރަޙްމަތްތެރި ގުޅުމެއް ކަމަށާއި، މިގުޅުން އިތުރު ދާއިރާތަކުގައި ބަދަހިކުރައްވައި ދެމެހެއްޓެވުމަށް ބޭނުންފުޅުވާ ކަމަށް ވިދާޅުވިއެވެ. ޚާއްޞަކޮށް، ވިޔަފާރީގެ ދާއިރާގައި މިހާރަށްވުރެ ބޮޑަށް ގުޅުން ބަދަހިކުރައްވައި ތަރައްޤީ ކުރެއްވުމަށް ދިވެހި ސަރުކާރުން ބޭނުންފުޅުވާ ކަމަށް ވިދާޅުވިއެވެ.\nއިންޑިއާ ސަފީރު ދެއްކެވި ވާހަކަފުޅުގައި، އިންޑިއާއިން ރާއްޖެއަށް ކަނޑައަޅުއްވާފައި ހުންނަވާ ސަފީރުގެ މަގާމުގައި ހުންނަވައިގެން ޚިދްމަތް ކުރެއްވުމަކީ، އޭނާއަށް ވަރަށްބޮޑު އުފާފުޅެއް ލިބިވަޑައިގެންނެވި ކަމެއް ކަމަށް ވިދާޅުވިއެވެ. އަދި ސަރުކާރުގެ ކަމާބެހޭ ދާއިރާތަކުން އޭނާއަށް ވަރަށްބޮޑު އެއްބާރުލެއްވުމެއް ލިބިވަޑައިގެންނެވިކަން ފާހަގަކުރައްވައި، ދިވެހި ސަރުކާރަށް ކާމިޔާބީއަށް އެދިވަޑައިގެންނެވިއެވެ.


SunOnline: Ungannaidhinumugai technology beynun kuranvee keevve?\nއުނގަންނައި ދިނުމުގައި ޓެކުނޮލޮޖީ ބޭނުންކުރަންވީ ކީއްވެ؟\nރާމިޒު އަލީ 20 Oct 2019, 09:52\nރައީސް ސޯލިހު ކިޔަވާ ކުދިބަޔަކާ ވާހަކަ ދައްކަވާލައްވަނީ -- ސަން ފައިލް ފޮޓޯ\nއުނގަންނައިދިނުމުގައި ޓެކުނޮލޮޖީގެ ވަސީލަތްތައް ބޭނުންކުރުމަކީ ކޮންމެހެން ކުރަން ޖެހޭ ކަމެއް ހެއްޔެވެ؟ ޓެކުނޮލޮޖީ ބޭނުންނުކޮށް ކިޔަވައި ނުދެވޭނީ ހެއްޔެވެ؟ އެކި ޒާތުގެ ޓެކުނޮލޮޖީ ކިލާހުގައި ބޭނުންކުރުމުން ދަރިވަރުންގެ އުނގެނުމަށް ލިބޭ ވަކި ކުރިއެރުމެއް އޮވޭ ހެއްޔެވެ؟ މިސުވާލުތަކަކީ މުދައްރިސުންނާއި އުނގަންނައިދިނުމުގައި ހަރަކާތްތެރިވާ އެހެން މީހުންވެސް ކުރަން އެކަށޭނަ، ރަނގަޅު ސުވާލުތަކެކެވެ. އެހެނީ، އުނގެނުމާއި އުނގަންނައިދިނުމަކީ ދުނިޔެއަށް އަލަށް ތައާރަފުވި ކަމެއްނޫނެވެ. އަދި ކީއްހެއްޔެވެ؟ ޓެކުނޮލޮޖީއާ ރައްޓެހި އުނގެނުމުގެ އުކުޅުތައް ބޭނުންކުރުމުގެ ވާހަކަ އަކީ 1990ގެ އަހަރުތަކުގެ މެދަކާހިސާބަށް އައި އިރުވެސް އަޑުބާރުކޮށް ދެކެވުނު ވާހަކައެއް ނޫނެވެ.\nޒަމާނުއްސުރެ އުނގެނުމާއި އުނގަންނައިދިނުން މައިގަނޑު ގޮތެއްގައި ބިނާވެފައި އޮތީ ކަނޑައެޅޭ ވަކިތަނަކަށް ދަރިވަރުންނާއި މުދައްރިސް ހާޒިރުވެ، މުދައްރިސްގެ އިލްމާއި ހުނަރު ދަރިވަރުންނަށް ނަގުލުކުރުމުގެ މައްޗަށެވެ. މީގެ މާނައަކީ ދަރިވަރާއި މުދައްރިސް ސީދާކޮށް ބައްދަލުވުމެވެ. އުނގެނުމާ ގުޅިގެން ދަރިވަރާއި މުދައްރިސްގެ މުއާމަލާތްތައް އިތުރު ވަސީލަތެއް މެދުވެރިނުކޮށް ސީދާކޮށް ކުރެވުމެވެ. އެހެނަސް ޓެކުނޮލޮޖީގެ ރޮނގުން ދުނިޔެއަށް އައި އިންގިލާބީ އޮއިވަރުގައި، ޚާއްސަކޮށް މައުލޫމާތު ހޯދައި ލިބިގަތުމާއި މުވާސަލާތު ކުރުމަށް ބޭނުންކުރާ ވަސީލަތްތަކަށް އައި ކުރިއެރުންތަކާ އެކު ދިރިއުޅުމުގެ ގިނަކަންކަން، ގިނަ ބަޔަކު ކުރިން ތަސައްވުރު ނުކުރާ މިންވަރަށް ބަދަލު ވެއްޖެ އެވެ. ދިރިއުޅުމުގެ ބޭނުންތައް ތަފާތު ވެއްޖެ އެވެ. ކަންކަން އުނގެނި ދަސްކުރުމުގެ ގޮތްތަކާއި ވައްޓަފާޅި ވެސް ބަދަލުވެއްޖެ އެވެ. އެއާ އެކު އުނގަންނައިދިނުމުގައި ޓެކުނޮލޮޖީ ބޭނުންކުރުމަށް ވަކާލާތުކޮށް ކުރެވޭ އިލްމީ ބަހުސްތައް ގިނަވެއްޖެ އެވެ.\nއުނގަންނައިދިނުމުގައި ޓެކުނޮލޮޖީ ބޭނުންކުރުމުން ލިބޭ ފައިދާތަކެއް ފާހަގަ ކުރެވިފައިވެ އެވެ. އެއްކަމަކީ ފިލާވަޅުގައި ދަރިވަރުން އަމަލީ ގޮތުން ބައިވެރިވާ މިންވަރު އިތުރުވުމެވެ. އެހެނީ ޓެކުނޮލޮޖީގެ ވަސީލަތްތައް ރަނގަޅަށް ބޭނުންކުރެވޭ ކިލާސްތަކުގައި އުނގެނުމުގެ ގިނަ ހަރަކާތްތައް ކުޅިވަރުގެ ތެރެއިން ގެންދެވެ އެވެ. މަޖާ ހަރަކާތެއްގައި ބައިވެރިވުމުގެ ތެރެއިން ދަރިވަރުންގެ ޝައުއުގުވެރިކަން އިތުރުވެ ކިލާހުގައި ހަރަކާތްތެރިކަން ބޮޑުވެ އެވެ. ފިކުރީ ގޮތުންނާއި ޖިސްމާނީގޮތުން ފިލާވަޅުގެ ތެރެއަށް ދަރިވަރުންނަށް ވަދެވޭ މިންވަރު އިތުރުވެ އެވެ. ނަތީޖާއަކީ ފިލާވަޅުން އުނގަންނައިދޭން ބޭނުންވާ މައުލޫމާތު، ޝައުގުވެރި އައުގޮތަކަށް ދަރިވަރުންނަށް ފޯރުކޮށްދެވުމެވެ. އަދި އުނގެނޭ މައުލޫމާތު ދަރިވަރުންނަށް ރަނގަޅަށް ފަހުމުވުމާ އެކު، ގިނަ ދުވަހަށް ހަނދާނުގައި ހަރުލާފައި ހުރުމެވެ. އެހެނީ އަމަލީ ގޮތުން ކުރާކަންކަމުން ދަސްވާ ތަކެތި ގިނަ ދުވަހު ހަނދާނުގައި ހަރުލާފައި ހުންނަކަމަށް ފަންނީ މާހިރުން ފާހަގަކުރެ އެވެ.\nއަނެއް ކަމަކީ އުނގެނުމުގައި ތަފާތު ގޮތްތައް ބޭނުންކުރާ ދަރިވަރުންނަށް ފިލާވަޅު ފަހުމުވުމަށް ފަސޭހަ ވުމެވެ. ވަކިވަކި ދަރިވަރުންންގެ އުނގެނުމުގެ ގޮތްތަކާއި އުނގެނުމުގެ ގާބިލުކަމަށް ރިއާޔަތްކޮށްގެން ފިލާވަޅު ގެންދަން މުދައްރިސަށް ފަސޭހަވުމެވެ. ކޮންމެ ކިލާހެއްގައި ވެސް އަޑުއަހައިގެން، ބަލައިގެން އަދި އަމަލީ ގޮތުންކޮށްގެން ދަސްކުރާ ދަރިވަރުން ތިބޭނެއެވެ. ބައެއް ދަރިވަރުންނަށް މީގެ ތެރެއިން ވަކިގޮތެއް ބޭނުންކޮށްގެން ދަސްކުރަން ފަސޭހަ ވެދާނެ އެވެ. އަނެއްބައި ދައިވަރުންނަށް އެއްގޮތަށް ވުރެ ގިނަގޮތް އެއްކޮށްގެން ދަސްކުރަން ފަސޭހަ ވެދާނެ އެވެ. ޓެކުނޮލޮޖީ ބޭނުންކޮށްގެން ކިލާހުގައި ގެންދެވޭ އުނގެނުމުގެ ގިނަ ހަރަކާތްތަކުން ދަސްކުރުމުގެ މިބުނެވުނު ތިންގޮތަށް ރިއާޔަތްކުރެވެ އެވެ. ހަމައެހެންމެ ފަހުމުވާން އުނދަގޫ ކޮންސެޕްޓުތައް ތަފާތު ގޮތްގޮތަށް ތަޖުރިބާ ކޮށްގެން ދަސްކުރުމުގެ ފުރުސަތު ދަރިވަރުންނަށް ލިބުމުގެ އިތުރުން އުނގެނުމުގެ ޚާއްސަ އެހީއަށް ބޭނުންވާ ދަރިވަރުންނަށް އުނގެނުން ފަހިކޮށްދިނުމުގެ ވަސީލަތަކަށް ވެސް ޓެކުނޮލޮޖީވެ އެވެ. ކުރުކޮށް ބުނާ ނަމަ ފިލާވަޅުގައި ޓެކުނޮލޮޖީ ބޭނުންކުރުމުން ދަރިވަރުންގެ ފަރުދީ ތަފާތުތަކަށް ރިއާޔަތްކޮށްގެން ފިލާވަޅު ފަރުމާ ކުރުމަށް މުދައްރިސަށް އިތުރު ޖާގަ ލިބެ އެވެ.\nޓެކުނޮލޮޖީ ބޭނުންކޮށްގެން ގެންދެވޭ އުނގެނުމުގެ ގިނަ ހަރަކާތްތަކެއްގައި ގުޅިގެން ކުރާ މަސައްކަތްތައް ދެވެ އެވެ. މީގެ ސަބަބުން މުވާސަލާތުކުރުމާއި ޓީމެއްގެ ގޮތުގައި މަސައްކަތް ކުރުމާއި އަނެކުންގެ މަސައްކަތަށް ބިނާކުރަނިވި ފާޑުކިޔުން ފަދަ ހުނަރުތައް ދަރިވަރުންނަށް ދަސްކޮށްދެވެ އެވެ. މިގޮތުން ކިލާހުގެ އެއް ދަރިވަރަކު އަނެއް ދަރިވަރަކާ އޮންލައިން މަންސަ (ޕްލެޓްފޯމް) އެއް މެދުވެރިކޮށް މުއާމަލާތު ކުރެވުމުގެ އިތުރުން ބޭނުން ޖެހޭ ނަމަ ގުރޭޑުގެ އެހެން ކިލާސްތަކުގެ ދަރިވަރުންނާ ގުޅިގެން ވެސް މަސައްކަތް ކުރެވިދާނެ އެވެ. އުނގެނުމުގެ މިފަދަ ގިނަ ހަރަކާތްތަކަކީ ފިލާވަޅު ފަރުމާކުރުމުގެ ތިއަރީތަކުގެ ގޮތުގައި މުދައްރިސުންގެ މެދުގައި މަޝްހޫރު ކޮންސްޓްރަކްޓިވިސްޓް އަދި ސޯޝަލް ކޮންސްޓްރަކްޓިވިސްޓް ތިއަރީތަކުގައި ބަޔާންކުރާ ކަންކަން ފުރިހަމަވާ އުނގެނުމުގެ ހަރަކާތްތަކަށްވުމުގެ ފުރުސަތު ވަރަށް ބޮޑެވެ.\nކުރިން ވެސް އިޝާރާތް ކުރިފަދައިން ޓެކުނޮލޮޖީގެ އުފެއްދުންތަކާ އެކު މީހުން ދިރިއުޅޭ ގޮތާއި ދިރިއުޅުމުގެ ބޭނުންތަކާއި ކަންކަން ކުރާގޮތް ތަފާތު ވެއްޖެ އެވެ. މިހެންވުމުން ޓެކުނޮލޮޖީއާ ލާމެހިފައިވާ ދުނިޔެއެއްގައި ދިރިއުޅުމުގެ މައުލޫމާތާއި ހުނަރުވެރިކަން އިސްކޫލު ދައުރުގައި ދަރިވަރުންނަށް ދަސްކޮށްދިނުމަކީ ވެސް ބޭނުންތެރި ކަމެކެވެ. މިގޮތުން ކިލާހުގައި ގެންދެވޭ ޓެކުނޮލޮޖީއާ ރައްޓެހި އުނގެނުމުގެ ހަރަކާތްތަކުގެ ތެރެއިން 21 ވަނަ ގަރުނުގައި ދިރިއުޅުމަށް ދަރިވަރުންނަށް ބޭނުންވާ ބައެއް ހުނަރުތައް ދަސްކޮށް ދެވިދާނެ އެވެ. މިގޮތުން އޮންލައިން މާހަލުގައި މުއާމަލާތުކުރުމާއި، ގުޅިގެން މަސައްކަތްކުރުމާއި، ދިމާވާ ޓެކްނިކަލް މައްސަލަތައް ހައްލުކުރުން ފަދަ ކަންކަން ނުސީދާގޮތުން ދަސްކޮށް ދެވިދާނެއެވެ. މިއީ ދަރިވަރުންގެ ދިރިއުޅުމުގައި ފަހުން ބޭނުންކުރެވޭނެ މުހިއްމު އެއްޗެއްސެވެ.\nއުނގަންނައިދިނުމުގައި ޓެކުނޮލޮޖީ ބޭނުންކުރުމަކީ މުދައްރިސުންނަށާއި ދަރިވަރުންނަށް އެތައްގޮތަކުން މަންފާ ހުރިކަމެކެވެ. އުނގެނުމުގެ ރަނގަޅު ނަތީޖާއަކަށް ވާސިލުވުމަށް ފަހިކޮށްދީ، އައު ހުނަރުތައް ދަރިވަރުންނަށް ދަސްކޮށްދިނުމަށް އެހީތެރިވެދޭ ކަމެކެވެ. އެހެނަސް މާނަވީ ގޮތެއްގައި މިކަން ކުރުމަށްޓަކައި ކަމާގުޅުންހުރި މައުލޫމާއި ތަމްރީނު މުދައްރިސުންނަށް ދޭންޖެހެއެވެ. މުދައްރިސުން ތަމްރީނުކުރުމުގެ ތެރެއިންނާއި ދެމެހެއްޓެނިވި ގޮތެއްގައި ހިންގޭ ޕްރޮފެޝަނަލް ޑިވެލޮޕްމެންޓް ހަރަކާތްތަކެއްގެ ތެރެއިންނެވެ. އެކަށޭނަ ނަތީޖާއެއް މިކަމުން ނިކުންނާނީ އޭރުންނެވެ.


3S lounge gai mahaku eh faharu khaassa Dinner Night eh - AO News\nފޭދޫގައި ހިންގަމުން އަންނަ3އެސް ލައުންޖް ރެސްޓޯރެންޓްގައި މަހަކު އެއް ފަހަރު ޚާއްސަ ޑިނަރ ނައިޓެއް ބާއްވަން ނިންމައިފިއެވެ.\nމިއީ އައްޑޫސިޓީގެ ޒުވާނުންގެ ހުނަރު ތަރައްޤީކޮށް އެކުދިންނަށް ކުރިއަށްދާން މަގެއް ފަހި ކޮށްދިނުމާއެކު އުފާވެރި މަޖާ މާޙައުލެއްގައި ޢާއިލާއާއި ރައްޓެހިން އެކުއެކީ ތިބެ މީރު ކެއުމަކަށް އިންސާފު ކުރުމުގެ ފުރުސަތު ފަހިކޮށް ދިނުމުގެ މަޤްސަދުގައި ސިލްސިލާކޮށް ކުރިއަށް ގެންދާ ޑިނަރނައިޓެއް ކަމަށް 3އެސް ގެ އެޗްއާރުއަދި މާކެޓިންގ މެނޭޖަރ ފަޒްނާ ޢަބްދުލްޤައްޔޫމު ވިދާޅުވިއެވެ.\nޕްރޮމޯޝަނަލް މި ޑިނަރ ނައިޓް މިމަހު ބާއްވާފައިވަނީ މިދިޔަ ހުކުރު ދުވަހުއެވެ. ޑިނަރނައިޓް ކުރިއަށް ދިޔައީ އަރަމުން އަންނަ މިއުޒިކީ ފަންނާނު ނާޒިހު އާއި ޙުސެއިން ގެ އިކްލިޕްސް ބޭންޑްގެ ކުޅަދާނަ ހުށަހެޅުންތަކާއި ލައިވް މިއުޒިކާއެކުގައެވެ. ބޮޑު ތަރްޙީބެއް ލިބިގެން ދިޔަ މި ޑިނަރނައިޓުގައި ބައިވެރިވި ކޮންމެ ފަރާތަކަށް5ޕަސެންޓްގެ ޑިސްކައުންޓެއްވަނީ ދީފައެވެ.\n3 އެސް ލޯންޖުން މިދިޔަ އޮގަސްޓް މަހު ވެސް ތަންދޫރީ ނައިޓަކާއި ޕިއްޒާ ޕްރޮމޯޝަން ވީކެއް ވަނީ ކާމިޔާބުކަމާއެކު ނިންމާލާފައެވެ.\nއައްޑޫސިޓީގައި ފުޅާ ދާއިރާއެއްގައި ތަފާތު ގިނަ ވިޔަފާރި ހިންގަމުން އަންނަ ތްރީއެސް އިން އެންމެ ބޮޑު އިސްކަމެއް ދެއްވަނީ ފޯރުކޮށްދޭ ޚިދުމަތަކީ ކަސްޓަމަރުން ބަލައިގަންނަ ފަދަ ފެންވަރު ރަނގަޅު ޚިދުމަތަކަށް ހެދުމަށެވެ. މިސަބަބާހެދި ތްރީއެސްއަކީ އައްޑޫސިޓީގެ ގިނަ ބައެއްގެ ތަރްޙީބު ލިބިފައިވާ ކާމިޔާބު ބްރޭންޑެކެވެ.\n3އެސްއައްޑޫސިޓީފޭދޫތްރީ އެސް ލައުންޖްތްރީއެސް


Bajaj ge role Karan dhookohlee keehve?\nބަޖާޖުގެ ރޯލު ކަރަން ދޫކޮށްލީ ކީއްވެ؟\nއެކްތާ ކަޕޫރުގެ އެންމެ މަގްބޫލު އެއް ޑްރާމާ، ކަސޯޓީ ޒިންދަގީ ކޭގެ ދެވަނަ ބައިގައި ބަޖާޖުގެ ރޯލުން ކަރަން ސިންގް ގުރޯވާ ފެނިގެން ދިޔައިރު އޭނާ ވަނީ މިހާރު އެ ޝޯ ދޫކޮށްލާފަ އެވެ.\nއިންޑިއާގެ ނޫސްތަކުން ބުނާ ގޮތުގައި އޭނާ އެޝޯ ދޫކޮށްލީ އެ ކެރެކްޓަރާ މެދު އޭނާ ހިތްހަމަނުޖެހޭތީ އެވެ. އަދި އެ ރޯލުގެ ސަބަބުން އޭނާގެ ހުނަރު ނުދެއްކޭތީ ކަމަށް ވެސް އިންޑިއާގެ ނޫސްތަކުން ވަނީ ބުނެފަ އެވެ.\nއޭގެ އިތުރުން ބައެއް ނޫސްތަކުން ބުނާ ގޮތުގައި ކަރަން އެރޯލު ދޫކޮށްލާފައި ވަނީ ޝޯގެ އުފެއްދުންތެރިންނާ ދެމެދު މައްސަލައެއް ޖެހިގެންނެވެ.\nކަރަން އިތުރަށް ބުނީ ބަޖާޖުގެ ރޯލު ކުޅުމަށް އޭނާއަށް ވަރަށް މަޖާވި ކަމަށެވެ.\nމިއީ ކަރަން ބޮލީވުޑުގައި މަސައްކަތް ކުރުމަށް ޓީވީ ދާއިރާއާ ދުރަށް ޖެހިލުމަށް ފަހު ކުރާ ފުރަތަމަ ޓީވީ ޝޯގެ މަސައްކަތެވެ. އެންމެ ފަހުން އޭނާ ޓީވީ ޝޯއަކުން ފެނުނީ މަގްބޫލު ޑްރާމާ، "ގަބޫލު ހޭ" އިން 2016 ވަނަ އަހަރެވެ.\nދެހާސް އެއްވަނަ އަހަރު އެންމެ ފުރަތަމަ ކަސޯޓީ ދައްކަން ފެށިއިރު ޝޯގެ ފުރަތަމަ ބައިން ޕްރެނާގެ ރޯލުން ފެނިގެން ގޮސްފައި ވަނީ މަޝްހޫރު ތަރި ޝްވެތާ ތިވާރީ އެވެ. އަނުރާގްގެ ރޯލުން ފެނިގެން ގޮސްފައި ވަނީ ސިޒޭން ހާނެވެ. ކޮމޮލިކާގެ ރޯލުން އުރަވަޝީ ފެނިގެންދިޔަ އިރު ބަޖާޖުގެ ރޯލުން ފެނިގެން ދިޔައީ ރޯނިތު ރޯއީ އެވެ.\nޝޯގެ ދެވަނަ ބައިން ޕްރެނާގެ ރޯލުން އެރިކާ ފެނާންޑަޒް ފެނިގެން ދިޔައިރު އަނޫރާގް ގެ ރޯލުން ފެނިގެންދަނީ ޕާރްތު ސަމްތާން އެވެ. އަދި ކޯމޮލިކާގެ ރޯލުން ފެނިގެންދަނީ ހީނާ ހާންއެވެ. ކަސޯޓީގެ ފުރަތަމަ ބައި ފަދައިން ދެވަނަ ބަޔަށް ވެސް އަންނަނީ ބޮޑު ތަރުހީބެއް ލިބެމުންނެވެ.


160،000 Dollarah Ganefaivaa Car Ga Massala Jeheythee Andhaalaifi - Vaguthu\n160،000 ޑޮލަރަށް ގަނެފައިވާ ކާރުގައި މައްސަލަ ޖެހޭ ވަރުން އަންދާލައިފި\nކިތަންމެ އަގު ބޮޑު އެއްޗެއް ވިޔަސް ބައެއް މީހުންނަށް އަންނަ ރުޅީގެ ސަބަބުން އެ އެއްޗެއް ހަލާކުކޮށްފާނެއޭ ބުނެވޭ ވާހަކަ އެއީ އާ ވާހަކައެއް ނޫނެވެ. އަންނަ ރުޅީގައި އެއްޗެހި ތަޅައި އަންދާލުމަށް ބައެއް މީހުން ޖެހިލުން ނުވާ އިރު އެފަދަ ވަގުތަކު ފަހުން ލިބޭނެ ގެއްލުމަކާ މެދު ވިސްނާނުލެވޭނެއެވެ.\nމިފަދަ ހާދިސާއެއް ރަޝިއާގައި މި ފަހުން ވަނީ ހިނގައިފައެވެ. ރަޝިއާގެ ޔޫޓިޔުބާއެއް މިވަނީ އޭނާ އަލަށް ގަނެފައިވާ 160،000 ޑޮލަރުގެ ކާރެއް އަންދާލައިފައެވެ.\nރަޝިއާގެ މަޝްހޫރު ޔޫޓިޔުބާ މައިކަލް ލިޓްވިން މިވަނީ އޭނާ ގަނެފައިވާ އަގު ބޮޑު މާސީޑީސް ކާރެއްގައި ހުޅު ޖަހައި ރޯކޮށްލާ އަދި ޔޫޓިޔުބަށް ވީޑިއޯ ލައިފައެވެ. ނުވަ މިލިއަނެއްހާ މީހުން އެ ވީޑިއޯ ބަލާފައިވާ އިރު އެ ވީޑިއޯ ވެގެންދާނީ މި އަހަރުގައި ވެސް ހިނގި އެފަދަ އެންމެ ތަފާތު އެއް ހާދިސާ އަށެވެ.\nޔޫޓިއުބާ ބުނެފައިވާ ގޮތުން ކާރު ގަނެގެން މައްސަލަ ޖެހެން ފެށުމުން މިހާތަނަށް ފަސް ފަހަރެއްގެ މަތިން އޭނާ އުޅޭ ސަރަހައްދުގެ މާސިޑީސް ކުންފުންޏަށް ވަނީ ދައްކައިފައެވެ. އެ ކުންފުނިން ވެސް ވަނީ އިތުރަށް އެ ކާރު ނެހެދޭނެ ކަމަށް ބުނެފައެވެ. ކަން މިހެން ހުރުމާއެކު އޭނާއަށް ފެނުނު އެންމެ ރަނގަޅު ހައްލަކަށް ވީ މީހުން ދިރިނޫޅޭ ސަރަހައްދަކަށް ގޮސް ކާރު ނައްތާލުމަށެވެ.\nމީޑިއާ ރިޕޯޓުތައް ބުނާ ގޮތުން ޔޫޓިޔުބާ މީކާއިލް ލިޓްވިން ވަނީ ކާރު ހެދުމަށް 40 ދުވަސް ވަންދެން ދީފައެވެ. އަދި އެހެން ގާއުމުތަކުން ކާރަށް ބޭނުންވާ ސްޕެއާ ޕާޓްސް ވެސް ގެނެސް އެޅުވުމުންވެސް ކާރު ރަނގަޅުވާ ގޮތެއް ނުވިއެވެ.


އަރުޖުން ބިޖްލާނީ "ބިގް ބޮސް 15" އަށް އަރުޖުން ބިޖްލާނީ "ބިގް ބޮސް 15" އަށް\n"ހަތްރޯންކީ ކިލާޅީ 11" އަށްފަހު ޓީވީ އެކްޓަރ އަރުޖުން ބިޖްލާނީ "ބިގް ބޮސް 15" އިން ފެންނާނެކަމަށް މުނިފޫހިފިލުވައިދޭ ޚަބަރުތައް ގެނެސްދޭ އިންޑިއާގެ ނޫސްތަކުން ބުނެފިއެވެ.\nއަރުޖުންއަކީ މި ޝޯގައި ވާދަކުރާނެކަމަށް މިހާތަނަށް ކަށަވަރުވީ ފުރަތަމަ ބައިވެރިޔާއެވެ. އަރުޖުންވެސް ވަނީ މީގެކުޑަދުވަސްކޮޅެއް ކުރިން މިކަން ޔަޤީންކޮށްދީފައެވެ. އަރުޖުން ޝޯގައި ވާދަކުރަން ނިންމީ އޭނާ ޑިމާންޑްކުރި އަގު ދޭން ޝޯގެ ޓީމުން ނިންމުމުންނެވެ. މިއާއެކު އަނެއްކާވެސް އަރުޖުން ހުންނަން ޖެހޭނީ އޭނާގެ ޢާއިލާއާއި ދުވަސްގަނޑަކަށް ދުރުގައެވެ.\n"އިޝްމޭ މަރުޖާވާ" ، "ޕަރްދޭސް މޭ ހޭ މޭރާ ދިލް" އަދި "ނާގިން" އިންވެސް ފެނިގެންގޮސްފައިވާ ޓީވީ ތަރި އަރުޖުން ވަނީ ބައެއް ޝޯތައްވެސް ހުށަހަޅާދީފައެވެ. "ޑާންސް ދިވާނޭ" ، "ކިޗަން ޗެމްޕިއަން" އަކީ މިގޮތުން ފާހަގަކޮށްލެވޭ ދެ ޝޯއެވެ.\n"ބިގް ބޮސް 15" އާއި ގުޅިގެން އެންމެފަހުން އިވުނީ ޝޯގެ ޑިޖިޓަލް ޝޯތައް ކަރަން ޖޯހަރް ހުށަހަޅާދޭނެ ޚަބަރެވެ. ކަލާރސް ގެ ސްޓްރީމިންގ ޕްލެޓް ފޯމު ވޫޓުން ގެނެސްދޭން ހަމަޖެހިފައި މި އޯޓީޓީ ޝޯ ހަ ހަފްތާއަށް ދިގު ދެމިގެންދާނެއެވެ. ޓީވީ ދައްކާ ޝޯތައް ގެނެސްދޭން ފަށާނީ އޯޓީޓީ އަށްފަހުގައި ކަމަށް ޚަބަރުތައް ބުނެއެވެ.


Office thakuge baseline budget august 12 kurin fonuvan edhefi\nއޮފީސްތަކުގެ ލަފާކުރާ ބަޖެޓް އޮގަސްޓް 12 ގެ ކުރިން ފޮނުވަން އެދެފި\nފިނޭންސް މިނިސްޓްރީ: މި އަހަރުގެ އޮގަސްޓު މަހުގެ 12 ގެ ކުރިން ހުރިހާ އޮފީސްތަކުން 2022 އިން 2024 ވަނަ އަހަރަށް ލަފާކުރެވޭ ބޭސްލައިން ބަޖެޓް ހުށަހަޅަން ޖެހޭ -- ފޮޓޯ:އަވަސް\nއަންނަ އަހަރާއި 2024 ވަނަ އަހަރުގެ ބަޖެޓް ތައްޔާރު ކުރުމުގެ ގޮތުން، މިހާރު އޮފީސް ތަކުން ކުރިއަށް ގެންދާ މަސައްކަތްތަކަށް ހިނގާނެ ކަމަށް ލަފާކުރާ ހަރަދުގެ "ބޭސްލައިން ބަޖެޓު" އޮގަސްޓް 12 ގެ ކުރިން ފިނޭންސް މިނިސްޓްރީ އަށް ފޮނުވަން އެދިއްޖެ އެވެ.\nފިނޭންސް މިނިސްޓަރު އިބްރާހިމް އަމީރު ސޮއިކުރައްވައި ދައުލަތުގެ ހުރިހާ ވުޒާރާތަކަށް ފޮނުވާފައިވާ ސާކިއުލާއެއްގައި ބުނީ މި އަހަރުގެ 15 އެޕްރީލްގައި އޮފީސް ތަކަށް ފޮނުވި ސާކިއުލާއެއްގައި ދައުލަތުގެ އޮފީސް ތަކުން އަލަށް ފެށުމަށް ހަމަޖެހިފައިވާ ޕްރޮގްރާމްތަކާއި ނިއު ޕޮލިސީ އިނީޝިއޭޓްތައް ބަޖެޓުގެ ޕްރޮސެސްއާ ގުޅޭ ހުށަހަޅާނެ ގޮތުގެ މައުލޫމާތު ދީފައިވާނެ ކަމަށެވެ.\nއަދި މިހާރު ކުރި އަށް ދަނީ ބަޖެޓު ތައްޔާރު ކުރުމުގެ ދެވަނަ މަރުހަލާ ކަމަށާ އެއީ "ބޭސްލައިން ބަޖެޓު" ތައްޔާރު ކުރުން ކަމަށެވެ.\nބޭސް ލައިން ބަޖެޓަކީ ކޮބާ؟\n"ބޭސްލައިން ބަޖެޓަ" ކީ އޮފީސް ތަކުން މިހާރު ކުރިޔަށް ގެންދާ ނުވަތަ ހިނގަމުންދާ ހަރަކާތްތަކާއި މަޝްރޫއު ތަކަށް ހިނގާނެކަމަށް ލަފާކުރެވޭ ހަރަދުތަކުގެ މައްޗަށް އެކުލަވާލެވޭ ބަޖެޓެއް ކަމަށެވެ. ނަމަވެސް ބޭސްލައިން ބަޖެޓުގައި އަލަށް ފެށުމަށް ރާވާ ހަރަކާތްތަކާއި އާ މަޝްރޫއުތައް ނުވަތަ އިތުރަށް ނަގަން ގަސްތު ކުރާ މުވައްޒަފުންނަށް ބޭނުންވާ އަދަދެއް ނުހިމެނޭނެ އެވެ.\nފިނޭންސް މިނިސްޓްރީން ބުނީ ބޭސްލައިން ބަޖެޓް ތައްޔާރުކުރަން ވާނީ އެ މިނިސްޓްރީން ކަނޑައަޅާފައިވާ "ބަޖެޓު ސީލިން" އަށް ވުރެ ބޮޑު ނުވާނޭ ގޮތަށް ބަލައިގެން ކަމަށެވެ.\nދައުލަތުގެ މާލިއްޔަތުގެ ގާނޫނުގައިވާ ގޮތުން ފިނޭންސް މިނިސްޓްރީ އަށް ދައުލަތުގެ އަހަރީ ބަޖެޓު ތައްޔާރުކޮށް، ބަޖެޓު އެކުލަވާލެވޭ މާލީ އަހަރު ފެށުމުގެ ދެ މަސް ކުރިން ރައްޔިތުންގެ މަޖިލީހަށް ހުށަހަޅަންޖެހޭ ކަމަށެވެ.\nއަންނަ އަހަރަށް ޕްރޮގްރާމް ބަޖެޓެއް\nފިނޭންސް މިނިސްޓްރީން ވަނީ ބަޖެޓް ތައްޔާރުކުރުމާއި ތަންފީޒުކުރުން ހަރުދަނާ ކުރުމުގެ ގޮތުން އަންނަ އަހަރުން ފެށިގެން ބަޖެޓު ތައްޔާރު ކުރަން ހަމަޖެހިފައިވަނީ ޕްރޮގްރާމް ބަޖެޓެއް ކަމަށެވެ. ޕްރޮގްރާމް ބަޖެޓު ތައްޔާރު ކުރުމުގެ ގޮތުން ޕްރޮގްރާމްތަކުގެ އޮނިގަނޑު އޮފީސްތަކާ ހިއްސާކޮށް މިހާރު ދަނީ ފައިނަލް ކުރަމުންނެވެ.\nއެ މިނިސްޓްރީން ވަނީ މުސާރައިގެ ބަޖެޓް ތައްޔާރުކުރުމަށް ފަސޭހަކުރުމުގެ ގޮތުން މުވައްޒަފުންގެ މުސާރައިގެ ބަޖެޓުގެ ޝީޓެއް ހިއްސާކޮށްފަ އެވެ. އަދި އޮފީސްތަކުން އެ ޝީޓުގައި ހިމެނޭ މައުލޫމާތުގެ ސައްހަކަން ކަށަވަރުކޮށް، އެ ސާކިއުލާގައިވާ އިރުޝާދުތަކާ އެއްގޮތަށް އަމަލު ކުރަން ފިނޭންސުން އެދިފައިވެ އެވެ.\nމި އަހަރަށް ލަފާކޮށް ސަރުކާރުން ހުށަހަޅާފައިވަނީ 35 ބިލިއަން ރުފިޔާގެ ބަޖެޓެކެވެ. މި އަހަރު އާމްދަނީގެ ގޮތުގައި ލިބޭނެ ކަމަށް އަންދާޒާކޮށްފައިވަނީ 21 ބިލިއަން ރުފިޔާ އެވެ. އަދި ހަރަދު ވާނެ ކަމަށް އަންދާޒާކޮށްފައިވަނީ 33 ބިލިއަން ރުފިޔާ އެވެ.\nރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު ދައުލަތުގެ ބަޖެޓް + ފިނޭންސް މިނިސްޓްރީ އިބްރާހިމް އަމީރު


Bahuge Baaraai Bahuge Qavaaidh\nބަހުގެ ބާރާއި ބަހުގެ ގަވާއިދު\nލިޔާ އެއްޗެއްސާއި ދައްކާ ވާހަކައިގައި ބަހުގެ ގަވާއިދާ ޚިލާފު ކުށްތައް ނެތުމުން ތިމާގެ ޤަދަރާއި އަގު އުފުލޭ\nކ. މާލެ | 19 ޖެނުއަރީ 2018 | ހުކުރު 08:45 | 11,271\nނެޝަނަލް ލައިބްރަރީ - މުހައްމަދު ޝަރުހާން\nއެޑިޓަރުގެ ނޯޓް: މި މަޟްމޫނަކީ މަޑުލު މުޙައްމަދު ވަޙީދު 1989 ގައި ފަތްތޫރަ 123 ގައި ލިޔުއްވާފައިވާ މަޒުމޫނެކެވެ.\nބަހުގެ ގަވާއިދުގެ ބޭނުމަކީ ކޮބައިތޯ އެވެ؟ ބަހުގެ ގަވާއިދަކީ ލިޔެކިޔުމުގައި ބަސްތައް ބޭނުންކުރާނެ ތަރުތީބު އަންގައިދޭ އެއްޗެކެވެ. ގަވާއިދު ނޭނގޭ ނަމަ، ބަސްތައް ބޭނުންކުރަންވާނެ ކަމަށް ޢާންމުކޮށް ޤަބޫލުކުރާ ގޮތާ ޚިލާފަށް ބަސް ބޭނުންކުރި ކަމުގެ ކުށް އެމީހެއްގެ ބޮލުގައި އެޅޭނެއެވެ.\nތެދެކެވެ. ބަހަކީ ޢަމަލީ އެއްޗެކެވެ. ބަހަކީ ދިރިހުރި އެއްޗެކެވެ. ބަދަލުވަމުން ދިރެމުންދާ އެއްޗެކެވެ. އެއްއިރެއްގައި ބޭނުންކުރި ބަސް ބަސް ފަހުން ބޭނުން ނުކުރެވި މަޑުމަޑުން ހަނދާން ނެތި ދެއެވެ. އެއް އިރެއްގައި ބަހެއް ބޭނުން ކުރި ގޮތާ ތަފާތުގޮތަކަށް ތަފާތު މާނައިގައި ހަމަ އެބަސް ފަހުން ބޭނުންކުރެވެއެވެ. މީއަކީ، އަދި ބަހުގެ ގަވާއިދާ މާބޮޑަށް ގުޅިފައިވާ ކަމަކަށް ނުވެ ހިނގައި ދާނެއެވެ.\nތަންދޮރު ދަންނަ ކަމަށް، ޢާންމުކޮށް ޤަބޫކުރާ މީހުން، ބަހުގެ ގަވާއިދާއި ހަމަތަކަށް ބަލާފައިވާ އުސޫލުތަކަކީ ހިފަހައްޓަން ޖެހޭނެ އުސޫލުތަކެއް ކަމަށް އެންމެންހެން އެއްބަސްވެއެވެ. ކުރިން ދެންނެވިހެން، ބަހުގެ ގަވާއިދަކީ، ވާހަކަދައްކައި ލިޔެއުޅޭއިރު ބަހުގައި އެކުލެވޭ ބަސްތައް ބައިތަކަކަށް ބަހާލައި އެބައިތަކުގައި ހިމެނޭ ބަސްތައް ޢިބާރާތެއްގައި ނުވަތަ ޖުމުލައެއްގައި އަންނާނެ ތަންތަން ބުނެދޭ އުޞޫލުތަކަކަށް ކިޔާ ނަމެކެވެ. މިއުޞޫލުތައް އެގޮތަށް ހަމަޖައްސާފައި ވަނީ ހަމަ ބުއްދި ޤަބޫލުކުރާ ހަރުދަނާ ސަބަބުތަކަކަށް ޓަކައެވެ. އެއްބަހެވެ. އެއް އިރެއްގައި، ހަރުދަނާ ކަމަށް ފެނުނު އުޞޫލުތައް ފަހުން ކަމުނުގޮސްގެން ބަދަލުކުރަން ޖެހިފައި އެބަހުއްޓެވެ.\nބަހުގެ ގަވާއިދު ރަނގަޅަށް އެނގުމުގެ ސަބަބުން ވާނެ ކަންތައްތަކެއް ވެސް އެބަ ހުއްޓެވެ. އެއީ:\nލިޔާ އެއްޗެއްސާއި ދައްކާވާހަކައިގައި ބަހުގެ ގަވާއިދާ ޚިލާފު ކުށްތައް ނެތުމުން ތިމާގެ ޤަދަރާއި އަގު އުފުލުމެވެ.\nދައްކާ ވާހަކަ އާއި ލިޔާ އެއްޗެހީގައި ކުށް ނުލިޔެވޭނެކަން، ކުށް ނުހުންނާނެކަމުގެ ޔަޤީކަން އޮތުމުން ތިމާގެ އަމިއްލަ ނަފްސަށް ކުރެވޭ އިތުބާރު ބޮޑުވުމެވެ. އެހެން މީހުންގެ މިފަދަ ކުށްތައް ރަނގަޅުކޮށް ދިނުމަށް އެހީވެ ދިނުމުން ތިމާއަށް އިޙްތިރާމް ކުރާލެއް ބޮޑުވުމެވެ. (ކުށް ރަނގަޅު ކޮށްދޭ މީހާ ދެކެ ރުޅި އަންނަ ފޫހިވާ މީހުން ވެސް އުޅެއެވެ.)\nބަހުގެ ބާރާބެހޭ ގޮތުން ދަންނަވަން ޖެހެނީ، އަދަބީ އަދި އިދާރީ ކަންކަމުގައި، ބަހުގެ ތެރެއަށް ލޯހުޅުވިފައި ވުމަކީ ބާރެއް ކަމަށެވެ. ބަސް ބަސް ބޭނުންކުރެވޭ ތަފާތު ގޮތްތައް އެނގުމަކީ މޮޅުކަމެއް ކަމަށެވެ. އެހެނީ، މީހަކަށް ކަމެއް ޔަޤީންކޮށް ދެވޭނީ ވެސް، ޤަބޫލުކޮށް ދެވޭނީ ވެސް، ޚިޔާލުގައިވާ އެއްޗެއް ރައްދުކޮށް ދެވޭނީ ވެސް ބަހުގެ ކުޅަދާނަކަން ލިބިހުރި މިންވަރަކުންނެވެ. ތެދެކެވެ. ގިނަ ލަފުޒުތައް އެނގުމަކީ، ޖެހޭ ކޮންމެ ކަމެއްގައި، އެހުރިހާ ބަސްތައް ބޭނުންކޮށްލަން ލިބިފައިވާ ކުޅަދާނަ ކަމެއް ނޫނެވެ. އެހެންނަމަވެސް، އެކަށީގެންވާ ދަނޑިވަޅުގައި އެކަށީގެންވާ ބަހުރުވަ ބޭނުންކުރުމަށް ލިބިފައިވާ މުއްސަނދިކަމެކެވެ. އެނގިވަޑައިގަންނަވާނެ ފަދައިން، ތަޢުލީމު ލިބިފައިވާ މީހުން ވާހަކަ ދައްކާއިރު ނުބައިކޮށް ބަސް ބަސް ބޭނުން ކުރުމުން އަޑުއަހަން ފޫހިވާގޮތް ވެއެވެ.\nވާހަކަދެއްކި ނަމަވެސް އެއްޗެއް ލިޔުނު ނަމަވެސް ބޭނުންކުރާ ބަސްތަކަކީ ވަރަށް މުހިންމު އެއްޗެކެވެ. އެއީ ބުނާ އެއްޗެއް ދޭހަކޮށްދޭން ބޭނުންވާ މާނާގައި، ދޭހަކޮށް ދިނުމަށް ޓަކައެވެ. ބަހަކީ، އަނެކާގެ ސިކުނޑީގެ މައްޗަށް ނުފޫޒު ހިންގުމުގައި އެންމެ މުހިންމު ބައި އަދާކުރާ އެއްޗެވެ. ބަސް ބޭނުން ކުރަނީ އެއްބަސް ކުރުވުމަށެވެ. ރުއްސާލުމަށެވެ. ހައްލާލުމަށެވެ. ޤަބޫލުކުރުވުމަށެވެ. ހިތްހަމަ ޖައްސާލައި ދިނުމަށެވެ. ޝައުޤުވެރި ކުރުވުމަށެވެ. ރުހޭނެ ގޮތް ހެދުމަށެވެ. މަގު ދައްކައި ދިނުމަށެވެ. ނަސޭހަތް ދިނުމަށެވެ. ހަމަ އެހެންމެ، ބިރުގެންނެވުމަށެވެ. ރުޅި އެރުވުމަށެވެ. ނަފްރަތު ކުރުވުމަށެވެ. ޝައްކު އުފެއްދުމަށެވެ. މިސަބަބަށް ޓަކައި، “ގަލަމަކީ ނުވަތަ ދުލަކީ ކަނޑިއަށް ވުރެ ތޫނު އެއްޗެކޭ” ބުނެއެވެ.\nބަހެއްގައި އެކުލެވޭ ހުރިހާ ބަސްތަކަކީ މިދެންނެވި ވާޖިބު އަދާކުރާ ބަސްތަކެއް ނޫނެވެ. ބައެއް ބަސް ބަސް އަނެއްބައި ބަސް ބަހަށް ވުރެ ބާރުގަދައެވެ. ބައެއް ބަސް ބަސް އަނެއްބައި ބަސް ބަހަށް ވުރެ ޞަރީޙެވެ. އެއްބައި ބަސް ބަސް އަނެއްބައި ބަސް ބަހަށް ވުރެ އިޙްސާސްކޮށް ދިނުމުގައި، ވާޖިބު އަދާކޮށްދޭލެއް މާ ފުރިހަމައެވެ. ހަމަ އެހެންމެ، ބަހެއް އެހެން ބަސްތަކާއެކު ބޭނުން ކުރެވޭ ގޮތަކުން އެބަހެއްގެ އަސަރު ގަދަވެއެވެ. މާފުރިހަމަ ކަމަށް އަންގައިދެއެވެ. އެބަސް ބޭނުން ކުރެވޭ ވަގުތާއި އެބަހަކާއި ހުރި ގުޅުމެއްގެ ސަބަބުން ވެސް އެބަހެއްގެ ފުރިހަމަ އަސަރު ގެނެސްދެއެވެ.\nއެހެންކަމުން، ބަސް ބޭނުންކުރާ ތަނާއި، ވަގުތާއި، ބަސްބޭނުން ކުރާގޮތާއި ރާގަކީ، ޚިޔާލުކުރަން ނުޖެހޭނެ ކަމެކޭ އަޅުގަނޑުމެންނަށް ބުނެވާކަށް ނެތެވެ. ބަހުގެ ބޭނުން ރަނގަޅުގޮތުގައި ހިފުމުން ބަހުންކުރާ އަސަރު ބޮޑުވާނެކަމީ ޝައްކެއް ހުރިކަމެއް ނޫނެވެ. އެކަމަކު، ބަހުގެ ބޭނުން ރަނގަޅު ގޮތުގައި ހިފޭނީ، ގިނަ ބަސްތައް އެނގޭނަމައެވެ. އެހެންނޫނީ، ޖެހޭނީ އެހެން ގޮތެއް ނެތިގެން އެކަށީގެން ނުވާ ބަސް ބޭނުންކޮށްލައި ފަރުޖައްސާށެވެ. މިގޮތަށް ފަރުޖައްސާލަން ޖެހުމުން އެ ބުނެވެނީ ބުނަންވާ އެއްޗެއް ބުނަން ހިތުގައި އޮތް ގޮތަކަށް ނޫނެވެ. އެގޮތާ ގާތްކުރާ ގޮތަކަށެވެ.\nބަހުގައި އެކުލެވޭ ގިނަ ބަސްތައް އެނގުމަކީ ލިޔުންތެރީންނާއި އަދީބުންނާއި، ޝާޢިރުންނާއި ނޫސްވެރިންނާއި، ވާހަކަ ދެއްކުންތެރީންނަށް އެކަނި ބޭނުންވާ ކަމެއް ނޫނެވެ. ވިޔަފާރީގައި ވެސް އޮފީސް ހިންގުމުގައި ވެސް މިއީ ކޮންމެހެން ބޭނުން ކަމެކެވެ. މިކަން ލިބިގަތުމަށް ޓަކައި ކުރަން އެންމެ ރަނގަޅު ކަމަކީ، ފޮތްކިޔުމެވެ. ތަފާތު މީހުން ލިޔެފައިވާ ތަފާތު އެއްޗެހި ކިޔުމެވެ. (ބަހުގެ ހަމަތަކާ އެއް ގޮތަށް ބަސް ރަނގަޅަށް ބޭނުންކޮށްގެން ލިޔެފައިވާ ފޮތްތައް ލިބެންހުރީ ކިހާވަރަކަށް ކަމެއް އަޅުގަނޑަކަށް ނޭނގެއެވެ. މިކަމަށް އެއްބަސްވަމެވެ.)\nވާހަކަ ދެއްކުންތެރިކަމާއި ލިޔުންތެރިކަމުގައި ބަސް ބޭނުންކުރާ ރަނގަޅު ނުވަތަ އެންމެ ރަނގަޅުގޮތް އެއީ އެ މީހެއްގެ ކުޅަދާނަކަމާއި، އިސްޓައިލުކަމަށް އެހެން މީހުން ދެނެގަނެއެވެ. ރަސްމީ ކަންކަމުގައި ބޭނުންކުރާ ބަސްތަކާއި ނުރަސްމީ ކަންކަމުގައި ބޭނުންކުރާ ބަސްތައް ތަފާތުކުރަން ޖެހެއެވެ. ރަޙުމަތްތެރީންނަށް ލިޔާ ސިޓީއާއި އޮފީހެއްގެ ވެރިޔަކަށް ލިޔާ ސިޓީއެއްގެ ބަހުރުވަ ތަފާތު ކުރަންޖެހެއެވެ. މި ބޭނުންތަކަށް ޓަކައި ގިނަބަސްތައް އެނގުމާއެކު، އެއްބަސްތައް ބޭނުން ކުރަންޖެހޭ ރަނގަޅުގޮތް ދެނެ ގަތުމުގެ މުހިއްމުކަން ވަރަށްވެސް ބޮޑެވެ. ކުރިން ދެންނެވިހެން ބަސްތައް ބޭނުންކުރާގޮތް އެއީ އެމީހެއްގެ އިސްޓައިލެވެ. އެހެންނަމަވެސް ގެންގުޅޭ އިސްޓައިލުވެސް އެހެން މީހުންނަށް ފަސޭހަވާނެ ގޮތަކަށް ގެންގުޅެން ޖެހެއެވެ. އެހެންކަމުން:\nއަޑުނާހާ ދުރުބަހަކަށް ވުރެ ޢާންމު ބަހެއް ބޭނުން ކުރުން ރަނގަޅެވެ.\nހަރުދަނާކަން ކުޑަބަހަކަށްވުރެ ހަރުދަނާ ބަސް ބޭނުންކުރުން ރަނގަޅެވެ.\nދިގު ބަސް ބަސް ބޭނުން ކުރުމަށްވުރެ ކުރު ބަސް ބަސް ބޭނުންކުރުން ރަނގަޅެވެ.\nމަދު ބަސްތައް ބޭނުން ކުރެވެން އޮތް ތަނެއްގައި، ގިނަބަސްތައް ބޭނުންނުކުރުން ރަނގަޅެވެ.\nޢިލްމުގެ ތަފާތު ރޮނގުތަކަކީ ވަރަށް ޚާއްޞަ ބައިތަކެކެވެ. ކޮންމެ ބަޔަކަށް ވެސް ޚާއްޞަވެފައިވާ ފަންނީ ލަފުޒުތަކެއް ނުވަތަ ބަސްތަކެއް ހުރުއެވެ. ގިނަފަހަރަށް ވާގޮތަކީ، އެ ޢިލްމެއްގައި އުޅޭ މީހަކު އެ ޢިލްމު ނޭނގޭ މީހާއާ މުޚާޠަބު ކުރާއިރު ވެސް، ފަންނީ ބަސްތައް ބޭނުން ކުރެވޭގޮތް ވުމެވެ. މިއީ ބަހުގެ ހަމަތަކުން އެންމެ ރަނގަޅު ކަމެކެވެ. އެހެންނަމަވެސް “ބަހުގެ ބާރު” އެދެވޭ ގޮތުގައި ބޭނުން ކުރުމުގެ މައްޗަށް ބަލާއިރު ރަނގަޅު ކަމެއްނޫނެވެ. ސަބަބަކީ، އެފަދަ ބަސް ބަހުން އެފަންނެއްގެ މީހަކަށް މާނައެއް ދޭހަވިޔަސް އެފަންނުން ބޭރު މީހަކަށް އެއްވެސް އެއްޗެއް ދޭހަ ނުވާނެތީއެވެ. ނޫނީ ފުރިހަމަ މާނަ ދޭހަ ނުވާނެތީ އެވެ. ގިނަ ބަޔަކަށް ރައްދުވާގޮތަށް މިފަދަ ބަހެއް ބޭނުންކުރަން ޖެހިއްޖެނަމަ އެބަސް ތަފްޞީލު ކޮށްދޭން ޖެހެއެވެ. މިމައްސަލަ ވަކީން ބޮޑުވާ އެހެން ސަބަބެއް ވެސް އެބައޮތެވެ. އެއީ، ޢާންމު ބަހުރުވައިގައި ގެންގުޅޭ ބަސް ބަސް ފަންނީ ބަސް ބަސް ކަމުގައި ހަމަޖެއްސުމެވެ.\nބަހަކީ، މުވާޞަލާތެވެ. ބަހަކީ އަސަރެކެވެ. އިޙުސާސެކެވެ. އޭގެ ބާރު ފޯރައިފިނަމަ، އެތައް ކަމެއް ހިނގައެވެ. ހެވެއެވެ. ރޮވެއެވެ. އުންމީދުކުރެވެއެވެ. ހިންމަތްކުރެވެއެވެ. ޖިހާދުކުރެވެއެވެ. ޤުރްބާންވެވެއެވެ. އެހެން ވީމާ، ބަސް އޭގެ ފުރިހަމަ ބާރު ދެނެގަތުމަކީ، ހީކުރާ ވަރަށްވުރެ މާމުހިންމުކަމެކެވެ.


Bahrain in 10 aharah fahu Syria ah safeereh\nބަހްރޭންގެ ރަސްގެފާން ހަމަދު ބިން އީސާ އަލްޚަލީފާ: ސީރިއާއަށް ސަފީރަކު ކަނޑައެޅުއްވެވި\nއަރަބި ދުނިޔެ ސީރިއާއާ ގާތްވަމުން އަންނަތަން އެބަ ފެނެ އެވެ. މިއީ ހުޅަނގަށް ބަލަން ކެތްކުރެވޭ ވަރުގެ މަންޒަރަކަށް ނުވާނެ އެވެ. އަރަބި ދުނިޔެ އެކުވުމުން ވިލާތަށާއި ހުޅަގަށް އަރާނެ ލޮޅުން އެވެރިންނަށް އަންދާޒާ ކުރެވެ އެވެ.\nބަހުރޭނުން 2012 ގައި ދިމިޝްގާ ޑިޕްލޮމެޓިކް ގުޅުން ފެންވަރު ދަށްކުރި އެވެ. އެއީ އަސަދުގެ ސަރުކާރުން އެގައުމުގެ އާންމު ރައްޔިތުންނާ ދެކޮޅަށް އިއުލާން ކުރުމެއް ނެތި އަސްކަރިއްޔާ މެދުވެރިކޮށް ހަލަމާދޭން ފެށުމާ ގުޅިގެންނެވެ.\nއެއަށް ފަހު ދެގައުމުގެ ދެމެދުގައި އޮތް ލޮނުމަޑު ގުޅުމެއް އޮންނަތާ 10 އަހަރު ފާއިތުވެގެން ދިޔައީ އެވެ\nޚަބަރުތައް ބުނާ ގޮތުން ބަހްރޭނުން ސީރިއާއަށް ކަނޑައެޅި ސަފީރު ލަސްތަކެއް ނުވެ މަސްއޫލިއްޔަތްތަކަށް ނުކުމެ ވަޑައިގަންނަވާނެ އެވެ.\nބަހްރޭން ނިއުސް އޭޖެންސީއާ ހަވާލާދީ ޚަބަރުތައް ބުނާ ގޮތުން ސީރިއާއަށް ސަފީރުންގެ ފެންވަރުގައި ބޭފުޅަކު އައްޔަންކުރެއްވުމަށް ރަސްގެފާން ހަމަދު ބިން އީސާ އަލްޚަލީފާ ވަނީ އަމުރުކުރައްވާފަ އެވެ. އަދި ވަހީދު މުބާރަކު ސައްޔާރަށް ވަނީ މަސްއޫލިޔަތު ހަވާލުކުރައްވާފަ އެވެ.\nބައްޝާރުގެ ސަރުކާރުން އާންމު ރައްޔިތުންނާ މެދު 2011 ގައި އަމަލުކުރި ގޮތުން މުޅި އަރަބި ދުނިޔެ ނުރުހުންވި އެވެ. އަރަބި ގައުމުތަކުން އެއިރު ބޭނުންވީ ބައްޝާރު އިސްލާހުވުމަށް ދާންދެން ގާތް ގުޅުމެއް ނުބޭއްވުމަށެވެ. އެގޮތުން އެއްވިސްނުމެއްގައި ބަސްބުނި ގައުމުތަކަކީ އޮމާނާއި ބަހްރޭނާއި ޔުނައިޓެޑް އަރަބް އެމިރޭޓްސް، ގަތަރު، ސައޫދީ އަރަބިއްޔާ އަދި ކުވޭތު އެވެ.\nއަރަބި އެހެން ގައުމުތަކަށް ވުރެ ކުރިން ޔުނައިޓެޑް އަރަބް އެމިރޭޓްސް އިން ސީރީއާ އެމްބަސީ ހިންގަފެށި އެވެ. އަދި ޑިސެމްބަރު 27، 2018 ގައި ބަދަލު ސަފީރެއް ކަނޑައެޅި އެވެ. އޮމާނުން ވެސް ދިމޝްގަށް އޮކްޓޯބަރު 5، 2020 ގައި ސަފީރަކު ފޮނުވި އެވެ.\nސީރީއާ އާއެކު އަރަބި ގައުމުތަކުން ގުޅުން ބަދަހިކުރަމުން އަންނައިރު މިސްރާއި ޖޯޑަން އަދި ޔޫއޭއީން ވަނީ އަސަދާ އެކު ބަދަހި މަޝްވަރާތަކެއް ވެސް ކޮށްފަ އެވެ.\nއެމިރޭޓްސްގެ ފޮރިން މިނިސްޓަރު ޝެއިޚް އަބްދުﷲ ބިން ޒައިދު އައްނަހްޔާން ފާއިތުވި އަހަރު ނޮވެމްބަރުގައި ސީރިއާއަށް ވަޑައިގެން ސިއްރު މަޝްވަރާތަކެއް ކުރެއްވި އެވެ. ބައްދަލުވުުމުގެ މަދު މިންވަރެއް މީޑިއާތަކަށް ލިބުނެވެ.\nސީރިޔާ ސައުދީ އަަރަބިއްޔާ މިސްރު + ޔުނައިޓެޑް އަރަބް އެމިރޭޓްސް ބަހްރައިން މެދު އިރުމަތި ބައްޝާރުލް އަސަދު


Majileehuge haazireege emme fuluga3viyafaari verin!\nމަޖިލީހުގައި ތިއްބަވާ މަަޝްހޫރު ތިން ވިޔަފާރިވެރިން: މި ތިން ބޭފުޅުން ވަނީ މަޖިލީހުގެ ފުރަތަމަ ދައުރުގައި ހާޒިރީގެ އެންމެ ފުލުން ޖާގަ ހޯއްދެވި މެންބަރުންގެ ތެރޭގައި ހިމެނިވަޑައިގެންފައި--\n10 ސެޕްޓެމްބަރ 20196ކޮމެންޓް\nމަޖިލީހުގެ ހާޒިރީގެ އެންމެ ފުލުގައި ތިން ވިޔަފާރިވެރިން!\nނަވާރަވަނަ ރައްޔިތުންގެ މަޖިލީހުގެ ފުރަތަމަ ދައުރުގެ ޖަލްސާތައް ނިމިފައި ވާއިރު މި ދައުރުގައި އެންމެ މަދުން މަޖިލީހަށް ހާޒިރުވި މެންބަރުންގެ ތެރޭގައި މަޝްހޫރު ތިން ވިޔަފާރިވެރިން ކަމަށްވާ، މީދޫ ދާއިރާގެ މެންބަރު އަހުމަދު ސިޔާމް (ސަންޓްރެވަލް ސިޔާމާއި) އޭދަފުށީ ދާއިރާގެ މެންބަރު އަހުމަދު ސަލީމް (ރެޑްވޭވް ސަލީމް) އަދި މާމިގިލި ދާއިރާގެ މެންބަރު އަދި ވިލާ ކުންފުނީގެ ވެރިޔާ ގާސިމް އިބްރާހީމް ހިމެނިއްޖެ އެވެ.\nމަޖިލީހުގެ ހާޒިރީގައިވާ ގޮތުގައި 47 ޖަލްސާގެ ތެރެއިން ސިޔާމް ވަޑައިގެންނެވީ އެންމެ 16 ޖަލްސާ އަށެވެ. ދެން އެންމެ ގިނައިން އެއްވެސް ސަބަބަކާއި ނުލާ މަޖިލީހަށް ހާޒިރުނުވެ ހުންނެވީ އަހުމަދު ސަލީމް (ރެޑްވޭވް ސަލީމް) އެވެ. އޭނާ މަޖިލީހުގެ ނުވަ ޖަލްސާއަށް ވަޑައިގެންފައެއް ނުވެއެވެ. ގާސިމް އިބްރާހީމް މަޖިލީހުގެ ފަސް ޖަލްސާއަށް ވަޑައިގެންފައި ނުވާއިރު ހަތަރު ދުވަހު އެމަނިކުފާނު ވަނީ ސަލާމް ބުނުއްވާފަ އެވެ. މި ތިން މެމްބަރުންގެ އިތުރުން ހަތަރު ދުވަހު އެއްވެސް ސަބަބަކާއި ނުލާ މަޖިލީހަށް ތ. ގުރައިދޫ ދާއިރާގެ މެންބަރު ގައްސާން މައުމޫން ވެސް ހާޒިރުވެވަޑައިގެންފައެއް ނުވެ އެވެ.\nމަޖިލީހުގެ ހާޒިރީގައިވާ ގޮތުގައި 47 ޖަލްސާއަށް 87 މެންބަރުންގެ ތެރެއިން ވަޑައިގެންނެވީ 24 މެންބަރުންނެވެ. މި މެންބަރުންގެ ތެރެއިން ބައެއް މެންބަރުން މަޖިލީހުގެ ދަތުރުތަކާއި އަދި ރަސްމީ އެހެން ދަތުރުތަކުގައި ބައިވެރިވެވަޑައިގެންފައި ވެއެވެ.\nހާޒިރީން ފެންނަ ގޮތުގައި މަޖިލީހުގެ ޖަލްސާތަކަށް އެންމެ ގިނައިން ސަލާމް ބުނެފައި ވަނީ ވިލިގިލި ދާއިރާގެ މެންބަރު ސައުދު ހުސައިންނެވެ. އޭނާ ވަނީ 12 ޖަލްސާއަކަށް ސަލާމް ބުނެފަ އެވެ. ހަމަ މިއާއެކު ފަރެސް މާތޮޑާ ދާއިރާގެ މެންބަރު ހުސައިން މުހައްމަދު ލަތީފާއި މާފަންނު ހުޅަނގު ދާއިރާގެ މެންބަރު މުހައްމަދު ފަލާހު ވެސް މި ލިސްޓުގައި ލައްވާލަ އެވެ. މިއިން ކޮންމެ މެންބަރަކު ވަނީ ހަތް ދުވަހު ސަލާމް ބުނެފަ އެވެ. އަދި އިނގުރައިދޫ ދާއިރާގެ މެންބަރު ހަސަން އަހުމަދު ވެސް ވަނީ ހަތް ދުވަހު ސަލާމް ބުނެފަ އެވެ. ނަމަވެސް ހަސަން އަހުމަދު ވަނީ ދާދި ފަހުން އެކްސިޑެންޓެއްވެ ފަޔަށް ލިބުނު އަނިޔާތަކުގައި ހޮސްޕިޓަލުގައި ފަރުވާ ވެސް ހޯއްދަވާފަ އެވެ.\nމަޖިލީހުގެ ފުރަތަމަ ދައުރުގެ ޖަލްސާތައް މިދިޔަ ބުރާސްފަތި ދުވަހު ވަނީ ނިންމާލާފަ އެވެ. މަޖިލީހަށް 31 ބިލެއް ހުށަހަޅާފައި ވާއިރު، އޭގެ ތެރެއިން 14 ބިލެއް ވަނީ ފާސް ކޮށްފަ އެވެ. ނުނިމި ވަނީ 17 ބިލެއްގެ މަސައްކަތެވެ. އޭގެ ތެރެއިން ބައެއް ބިލްތަކުގެ މަސައްކަތް އޮތީ ކޮމެޓީ މަރުހަލާގަ އެެވެ. އަދި ބައެއް ބިލްތަކުގެ ފުރަތަމަ ކިޔުން ވަނީ އިއްވާފަ އެވެ.\nމި ދައުރުގައި މަޖިލީހަށް 21 ގަރާރެއް ހުށަހަޅާފައި ވާއިރު ނުވަ ގަރާރެއްގެ މަސައްކަތް ނިންމާލި އެވެ. އަދި 12 ގަރާރެެއްގެ މަސައްކަތް އޮތީ ނުނިމި އެވެ.\nސަރުކާރުގެ ފަރާތުން 15 މައްސަލަ ހުށަހަޅާފައި ވާއިރު ތިން މައްސަލައެއް ފިޔަވާ އެހެން ހުރިހާ މައްސަލައެއް ވަނީ ނިންމާފަ އެވެ. މީގެ އިތުރުން ރިޔާސަތުން ހުށަހެޅި 22 މައްސަލައެއްގެ ތެރެއިން 17 މައްސަލައެއް ވެސް މަޖިލީސް ޗުއްޓީއަށް ދިއުމުގެ ކުރިން ވަނީ ނިންމާފަ އެވެ.\nވިޔަފާރިވެރި މަހުޖަނުން މަޖިލީހަށް ހޮވަން ނުޖެހޭ ކަމަށް ރައީސް ނަޝީދު ވިދާޅުވަނީ އެކަމުގަ ހަގީގަތްތަކެއް އެކުލެވޭތީ.. މި ފެންނަނީ އެތަން.\nމި މީހުން މަޖިލީހަށް މި ކުރިމަތިލަނީ އަމިއްލަ އެދުމާއި މަސްހޫރު ކަން ޙޯދަން ، ފައިސާ އަށް ވޯޓް ވިއްކުމުގެ ނަތީޖާ\nގާނޫން ހަދާމަޖިލީހަށް ތިޔަމީހުން އިންތިހާބު ކުރަން ވޯޓު ރައްޔިތުންނަށް އައްސަރިބަހާ ސާބަސް ދަންނަވަން. އެމީހުން މަޖިލީހުގެ ގޮނޑި ކޮރަޕުސަނުގެ މަގުފަހު ކުރަން ވޯޓު ދެއްވީތީވެ.\nއަދިވެސް ދިވެހިން ތެރޭގަ ރުފިޔާ އަށް ހެއްލޭ މީހުން ތިބޭތީވެ ދެރައީ،\nމިމީހުންގެ އަސްލު ހަޤީޤީ ބޭނުމަކީކޮބާ ކަމާމެދު ސުވާލު އުފެދޭ؟ ރައްޔިތުންނަށް ޚިދުމަތްކުރުންތޯ، މިމީހުންގެ ވިޔަފާރި ކުރިއެރުވުމަށް މަޖިލިސްގެތެރެއިންނާ ސަރުކާރުގެތެރެއިން ކަންތައް ކުރުންތޯ، މިމީހުންގެ ވިޔަފާރިތައް ކުރިއެރުވުމަށް ސަރުކާރުގެ ޕްރޮޖެކްޓްތައް ކައްވާލެއްވުންތޯ؟ މިހިރީ ހައްތަހާވެސް ސުވާލު. ހަމަ ގައިމުވެސް އެނގޭ ކަމަކީ މަޖިލިސް މެމްބަރުކަން ކުރަމުން ވިޔަފާރިކުރަން ހަދައިގެން އެއްވެސް ކަމެއް ރަނގަޅަށް ނުކުރެވޭކަން\nމިހެންވީމަ، ވިޔަފާރި ވެރިން މަޖްލިހަށް ވައްދަން ނުވަނީ! މިހާރު އެއީ ކިތަށް ހާސް ރައްޔިތުންގެ ހައްޤު އެ ގެއްލިގެން ދަނީ! ދޮގެއްތަ އަޅެ މި ބުނީ!\nޖަލްސާތަކަށް ހާޒިރު ނުވާ މެމްބަރުންގެ މުސާރައިން ކެނޑޭފޮތަށް ގަވާއިދަށް ބަދަލުނޔގެނޭތޯ އަދިވެސް


SunOnline: Enme kuda ujoora: Muvazzafunnah mi sarukaarun dhin bodu hadhiyaaeh!\nއެންމެ ކުޑަ އުޖޫރަ: މުވައްޒަފުންނަށް މި ސަރުކާރުން ދިން ބޮޑު ހަދިޔާއެއް!\nޢާލިމް އަބްދުއްލަތީފް 17 Nov 2021, 13:18\nވެލާނާގެއިން މުވައްޒަފުންތަކެއް ނުކުންނަނީ -- ސަން ފޮޓޯ/ މުހައްމަދު ހައްޔާން\nމީގެ ފަސް ދުވަސް ކުރިން، ޖުމްހޫރީ ދުވަހުގެ ހާއްސަ ޖަލްސާގައި ރައީސް އިބްރާހިމް މުހައްމަދު ސޯލިހު ވިދާޅުވީ ޖުމްހޫރީ ދުވަހު ސަރުކާރުން ގެނެސްދޭ އެންމެ ބޮޑު ހަދިޔާއަކީ މިނިމަމް ވޭޖް ކަނޑައެޅުން ކަމަށެވެ.\nމި މަހު އަށްވަނަ ދުވަހު ކަނޑައެޅި އެންމެ ކުޑަ މުސާރައަކީ ދިވެހި އެތައް ރައްޔިތަކަށް ލިބުނު ބޮޑު ހަދިޔާއެކެވެ. އެއީ އެތައް މުވައްޒަފުންތަކެއްގެ ހިތަށް ލިބުނު ތަސައްލީއެކެވެ. ގެނުވި އުފާވެރިކަމަކާއި ހިތްހަމަޖެހުމެކެވެ.\nމިނިމަމް ވޭޖު އިއުލާން ކުރިއިރު ކަނޑައަޅައިފައިވަނީ ތިން ދާއިރާއަކަށެވެ.\n- ކުދި ވިޔަފާރިތަކަށް، މަހަކު 4,500 ރުފިޔާ\n- މެދު ފަންތީގެ ވިޔަފާރިތަކަށް، މަހަކު 7,000 ރުފިޔާ\n- ބޮޑެތި ވިޔަފާރިތަކަށް، މަހަކު 8,000 ރުފިޔާ\n- ސިވިލް ސާވިސް (ޕަބްލިކް ސެކްޓަރ) ، މަހަކު 7,000 ރުފިޔާ\nމިއީ ރާއްޖޭގައި މިނިމަމް ވޭޖެއް ކަނޑައެޅުނު ފުރަތަމަ ފަހަރެވެ. މިނިމަމްވޭޖެއްގެ ވާހަކަ ދައްކާތާ އެތައް އަހަރެއް ވެއްޖެއެވެެ. ރައްޔިތުން ގިނަ އުއްމީދުތަކެއް ވެސް އެކަމަށް ކުރިއެވެ. ރައްޔިތުންގެ ހުވަފެންތައް ހަގީގަތަކަށް ހަދައިދެވުނީ މި ސަރުކާރަށެވެ. މި ސަރުކާރުން އެ ވައުދު ފުއްދައިފިއެވެ. ރައްޔިތުންނަށް މިނިމަމްވޭޖުގެ ފޮނިރަހަ ލިބޭނޭ ގޮތް މެދުވެރިކޮށްދީފިއެވެ.\nމިނިމަމް ވޭޖާ ގުޅޭ ގޮތުން ރައީސް އޮފީހުގެ ތަރުޖަމާނު މަބްރޫކް އަޒީޒް، ކުރިން "ސަން"އަށް ވިދާޅުވީ ރާއްޖެއަކީ ފަތުރުވެރިކަމަށް ބަރޯސާ ވެފައި އޮތް ގައުމަކަށް ވެފައި، ކޮވިޑް-19 ގެ ދުވަސްވަރު އިގްތިސޯދު ވެއްޓުނު އަނދަވަޅުން އަރައިގަތުމުގައި އަދި ވެސް ދަތިތަކެއް ހުރި ކަމަށެވެ.\nރާއްޖޭގެ އިގްތިސޯދު ކުރިން ހުރި ހާލަތަށް އަނބުރާ ދިއުމަށް ދެ އަހަރެއް ހާ ދުވަސް ވާނެ ކަމަށް އިކޮނޮމިކް މިނިސްޓަރު ފައްޔާޒު އިސްމާއިލް ވެސް ވިދާޅުވިކަން ފާހަގަކުރައްވާ މަބްރޫކް ވިދާޅުވީ ކަނޑައެޅިގެން ދިޔައީ ނިސްބަތުން ތަނަވަސް ވޭޖެއް ކަމަށެވެ.\n"ގާނޫނުގައި ކަނޑައަޅާފައިވާ ގޮތުން މިނިމަމް ވޭޖް ކޮންމެ ދެ އަހަރަކުން މުރާޖައާ ކުރަން ޖެހޭ، އެހެން ކަމަށް ވާނަމަ ދެ އަހަރު ފަހުން އިގްތިސޯދަށް އަންނަ ބަދަލުތަކާއެކު މިނިމަމް ވޭޖަށް ވެސް ހެޔޮ ބަދަލުތަކެއް އަންނާނެ،" މަބްރޫކް ވިދާޅުވިއެވެ.\nމިނިމަމްވޭޖު ކަނޑައެޅުމާއެކު އެންމެ ބޮޑު ގިނަ ކަންބޮޑުވުންތަކެއް ފާޅުކުރީ ފަތުރުވެރިކަމުގެ ސިނާއަތުގައި މަސައްކަތްކުރާ މުވައްޒަފުންނެވެ. ގިނައިން ރިސޯޓު މުވައްޒަފުންނެވެ. ނަމަވެސް މިނިމަމް ވޭޖުން ރިސޯޓު މުވައްޒަފުންނަށް ވެސް ކުރާ ފައިދާ ބޮޑެވެ.\nމާލެ ކައިރީގައި އޮންނަ ރިސޯޓެއްގައި މަސައްކަތް ކުރާ މުވައްޒަފަކު "ސަން"އަށް ބުނީ މިނިމަމްވޭޖާއެކު ވަރަށް ހިތްހަމަޖެހިފައި ހުރި ކަމަށެވެ. އެގޮތުން، ވޭޖާއެކު ހެޔޮބަދަލެއް އަންނާނެކަމަށް އެ މުވައްޒަފު ގަބޫލުކުރެއެވެ.\n"ސާވިސްޗާޖު ނުލައި އަދި އެއީ 8000 އެންމެ ކުޑަކޮށް. އެންމެ ދަށް މަގާމަށް އެވަރު އެންމެ ކުޑަކޮށް ދެންޏާ އެއަށްވުރެ ގިނައިން ދޭންް ޖެހޭނެތާ އެހެން ފަންތިތަކަށް. އެހެންވީމަ ސާވިސް ޗާޖާއެއްކޮށް ވަރަށް ބޮޑު އެއްޗެއް އަސްލު ޖެހޭނެ. 8000 އެއީ އެންމެ ކުޑަތާ. މާނައަކީ އެއަށްވުރެ ބޮޑުވާނޭ އެންމެނަށް ވެސް،" އޭނާ ބުންޏެވެ.\nރިސޯޓެއްގައި މުވައްޒަފަކު މަސައްކަތް ކުރަނީ --\nމަބްރޫކް ވިދާޅުވީ ފަތުރުވެރިކަމުގެ ދާއިރާގައި މަސައްކަތް ކުރާ މުވައްޒަފުންނަށް ޓަކައި ގާނޫނަކުން ސާވިސް ޗާޖު ލާޒިމް ކުރީ މި ސަރުކާރުގައި ކަމަށެވެ.\nހަމައެއާއެކު މިހާރު ކަނޑައަޅާފައިވާ މިނިމަމް ވޭޖާއި ސާވިސް ޗާޖު އެކުވުމުން އެވްރެޖުކޮށް ރިސޯޓު މުވައްޒަފަކަށް 12،000 ރުފިޔާ ޖެހޭނެ ކަމަށް މިނިސްޓްރީން އަންދާޒާކޮށްފައިވާ ކަން މަބްރޫކް ފާހަގަކުރެއްވިއެވެ.\n"ރާއްޖޭގެ އިގްތިސޯދު މިހާރު މިއޮތް ހާލަތަށް ބަލާއިރު، ވަރަށް ރަނގަޅު ކާމިޔާބީއެއް މި ލިބިގެންދިޔައީ. 13000 އަށް ވުރެ ގިނަ ރިސޯޓު މުވައްޒަފުންނަށް މީގެން ސީދާ މަންފާ ކުރާނެ،" މަބްރޫކް ވިދާޅުވިއެވެ.\nމިނިމަމްވޭޖުގެ ސަބަބުން ސިވިލް ސާވިސް މުވައްޒަފުންނަށް ވެސް އެތައް ފައިދާއެއް ކުރެއެވެ. އެގޮތުން މަސައްކަތު މީހަކަށް މިހާރު ސަރުކާރު ވަޒީފާތަކުގައި ލިބެނީ ޖުމުލަ 5000އެއްހާ ރުފިޔާއެވެ. ނަމަވެސް މިނިމަމްވޭޖާއެކު ސިވިލްސާވިސްގެ އެންމެ ކުޑަ މުސާރަ ވެސް ވަނީ 7000އަށް ކަނޑައެޅިފައެވެ.\nއެންމެ ކުޑަ މުސާރަ ދޭ މުވައްޒަފަކަށް އެ ވަރު ދޭން ޖެހޭނަމަ، އޭނާއަށްވުރެ މަތީ ފަންތީގެ މުވައްޒަފަކަށް އެއަށްވުރެ ބޮޑު މުސާރައެއް ދޭން ޖެހޭނެއެވެ. ނަތީޖާއެއްގެ ގޮތުން، ހުރިހާ ފަންތިއެއްގެ މުވައްޒަފުންނަށް ވެސް މިނިމަމްވޭޖާއެކު ފައިދާ ކުރާނެއެވެ.\n"ސަން"އާ ވާހަކަ ދެއްކި ސިވިލް ސާވިސް މުވައްޒަފަކު ބުނީ މިނިމަމް ވޭޖަކަށް ކޮށްގެން ތިބި އިންތިޒާރަށް ނިމުމެއް އައިސްފިކަމަށެވެ. އަދި މިހާރު ވަރަށް ހިތްހަމަޖެހޭ ކަމަށް ވެސް އޭނާ ބުންޏެވެ.\n"މަސައްކަތު މީހުންގެ މުސާރަ ވެސް މިސާލަކަށް މިހާރު 7000އަށް ހަދަން ޖެހޭނެ. އެއީ އެންމެ ދަށް މުސާރަ މިހާރު ލިބޭ މީހުން. އެ މީހުންނަށް އެ ވަރު ދެންޏާ އެޑްމިން ކުއްޖަކަށް ކޮންމެ ގޮތެއް ވިޔަސް ބޮޑުކުރަން ޖެހޭނެ. އެޑްމިން ކުދިންނަށް ބޮޑުކުރަންޏާ އެސިސްޓެންޓް ޑިރެކްޓަރުންނަށާއި ޑިރެކްޓަރުންނަށް ބޮޑުކުރަން ޖެހޭނެ،" އޭނާ ބުންޏެވެ.\nސިވިލް ސާވަންޓުން -- ސަން ފޮޓޯ/ މުހައްމަދު ހައްޔާން\nމިނިމަމްވޭޖާމެދު ހިތްހަމަ ނުޖެހޭ ބައެއް މުވައްޒަފުން ވެސް އެބަތިއްބެވެ. އެހެން ނަމަވެސް، މިނިމަމްވޭޖަށް އަމަލުކުރަން ފެށުމުން އެ މުވައްޒަފުންނަށް ވެސް އުއްމީދު އާވެ، އުފާވެރިކަން އިހުސާސްކުރެވޭނެކަމަށް ބެލެވެއެވެ.\nޖުމްހޫރީ ދުވަހުގެ ޖަލްސާގައި ރައީސް ސޯލިހު ވިދާޅުވި ވާހަކަފުޅު ވަރަށް ވެސް ރަނގަޅެވެ. މިއީ ދިވެހި ތާރީހުގައި މަސައްކަތްތެރިންނަށް ޓަކައި މިހާތަނަށް އެޅުނު އެންމެ ހަރުދަނާ ބިންގަލެވެ. ދެވުނު އެންމެ ބޮޑު ހަދިޔާއެވެ.